**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 20 Ιουλίου 2021, ημέρα Τρίτη και ώρα 10.40΄, στην Αίθουσα Γερουσίαςτου Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Αναβάθμιση του σχολείου, ενδυνάμωση των εκπαιδευτικών και άλλες διατάξεις».

Στη συνεδρίαση παρέστησαν η Υπουργός Παιδείας και Θρησκευμάτων, κ. Νίκη Κεραμέως, η Υφυπουργός Παιδείας και Θρησκευμάτων, κ. Ζωή (Ζέττα) Μακρή, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Παπαδόπουλος Μιχαήλ, Διγαλάκης Βασίλειος, Καλλιάνος Ιωάννης, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Πλεύρης Αθανάσιος, Ράπτη Έλενα, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεγκέρογλου Βασίλειος, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Παφίλης Αθανάσιος, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Καλημέρα σας.

Ξεκινάει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Αναβάθμιση του σχολείου, ενδυνάμωση των εκπαιδευτικών και άλλες διατάξεις».

Σήμερα, είναι η πρώτη συνεδρίαση της Επιτροπής, με τη συζήτηση επί της αρχής. Προτείνω οι επόμενες συνεδριάσεις να γίνουν, αύριο, στις 10.00΄ το πρωί, η δεύτερη συνεδρίαση, με την ακρόαση φορέων, αύριο στις 3 το απόγευμα, οπότε και παρακαλώ τους Εισηγητές και τους Ειδικούς Αγορητές να μου φέρουν τους προτεινόμενους φορείς, η τρίτη συνεδρίαση, με τη συζήτηση επί των άρθρων και θα κλείσουμε την επεξεργασία του σχεδίου νόμου, την Παρασκευή στις 10.00΄ το πρωί, με την τέταρτη συνεδρίαση, τη β΄ ανάγνωση.

Οπότε, θα προχωρήσουμε με αυτές τις ημερομηνίες και ώρες.

Η κυρία Κεραμέως έχει το λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Σας ευχαριστώ, κύριε Πρόεδρε.

Κυρίες και κύριοι συνάδελφοι, με το νομοσχέδιο, που εισάγεται σήμερα προς επεξεργασία στην Επιτροπή Μορφωτικών Υποθέσεων της Βουλής, επιχειρείται άλλο ένα σημαντικό βήμα στην κατεύθυνση της συνολικής αναβάθμισης της πρωτοβάθμιας και δευτεροβάθμιας εκπαίδευσης της χώρας μας.

Το νέο νομοσχέδιο, για την αναβάθμιση του σχολείου και την ενδυνάμωση των εκπαιδευτικών, έρχεται σε συνέχεια, ήδη, ψηφισθέντων νομοθετημάτων του Υπουργείου Παιδείας και Θρησκευμάτων, για τη βελτίωση του σχολείου, το μετασχηματισμό της επαγγελματικής εκπαίδευσης, κατάρτισης και δια βίου μάθησης και την αναβάθμιση της τριτοβάθμιας εκπαίδευσης.

Στόχος του παρόντος νομοσχεδίου είναι η δημιουργία ενός ακόμη καλύτερου σχολείου, που εξασφαλίζει περισσότερα και καλύτερα εφόδια για το παρόν και το μέλλον των μαθητών μας, καθώς και η απελευθέρωση του δυναμικού των εκπαιδευτικών, σε ένα πλαίσιο μεγαλύτερης ελευθερίας, διαρκούς υποστήριξης και αυξημένης λογοδοσίας.

Επί της διαδικασίας, το νομοσχέδιο αυτό συζητείται, επί της ουσίας, από την αρχή της κυβερνητικής θητείας, πρώτα από όλα, με τους ίδιους τους εκπαιδευτικούς. Ζητήματα, όπως η αξιολόγηση, για την οποία οι εκπαιδευτικοί μας έχουν πλούσιες απόψεις, συζητούνταν, εκτενώς, σε κάθε επίσκεψή μας, της Υφυπουργού, του Γενικού ή δική μου, σε κάθε σχολείο της χώρας, όπως και η συζήτηση και με τα πολιτικά Κόμματα, προ της κατάθεσης του νομοσχεδίου στη Βουλή.

Θα ήθελα να ευχαριστήσω, δημοσίως, θερμά, το Κίνημα Αλλαγής, το ΜέΡΑ25 και την Ελληνική Λύση, που προσήλθαν στο διάλογο, με εποικοδομητικές προτάσεις. Λυπάμαι πολύ που ο ΣΥ.ΡΙΖ.Α. και το Κ.Κ.Ε. επέλεξαν να μην προσέλθουν στο διάλογο.

Το νομοσχέδιο τέθηκε σε δημόσια διαβούλευση, για το προβλεπόμενο χρονικό διάστημα, από το νόμο και συγκέντρωσε περίπου 1.300 σχόλια. Σχόλια χρήσιμα, εποικοδομητικά, σχόλια που μας οδήγησαν σε βελτιώσεις του. Αυτός είναι, άλλωστε και ο πλούτος του δημοσίου διαλόγου, της δημόσιας διαβούλευσης, να βελτιώνουμε διαρκώς τις προτάσεις μας.

Θα ήθελα να ευχαριστήσω πάρα πολύ την κυρία Υφυπουργό, την κυρία Μακρή, τον Γενικό Γραμματέα, κ. Κόπτση, το Γενικό Γραμματέα, κ. Καλαντζή και όλους τους συνεργάτες μας, για την εξαιρετική μας συνεργασία, όλο αυτό το διάστημα της επεξεργασίας του νομοσχεδίου.

Κυρίες και κύριοι συνάδελφοι, το νομοσχέδιο αποτελείται από τρεις αλληλένδετους πυλώνες. Πρώτος πυλώνας είναι η ενίσχυση της αυτονομίας της σχολικής μονάδας, δεύτερος πυλώνας η θεσμοθέτηση μηχανισμού αξιολόγησης και τρίτος πυλώνας η ενίσχυση των δομών υποστήριξης του εκπαιδευτικού έργου.

Έρχομαι, λοιπόν, στον πρώτο πυλώνα, την ενίσχυση της αυτονομίας των σχολικών μονάδων. Η χώρα μας έχει ένα από τα πιο υπερσυγκεντρωτικά εκπαιδευτικά συστήματα στην Ευρωπαϊκή Ένωση, αλλά και πέρα από αυτήν.

Η μεγάλη πλειοψηφία των αποφάσεων, που αφορούν στην καθημερινή λειτουργία του σχολείου, πάνω από το 80% των αποφάσεων αυτών, λαμβάνεται εδώ και χρόνια, εδώ και δεκαετίες, σε κεντρικό επίπεδο: Υπουργείο Παιδείας, Ινστιτούτο Εκπαιδευτικής Πολιτικής κεντρικά. Σε άλλες χώρες, το ποσοστό αυτό, που σε εμάς είναι 80%, είναι 35%. Σε άλλες χώρες, δηλαδή, το σύστημα είναι αποκεντρωμένο.

Και θα πει κανείς, γιατί έχει σημασία αυτή η αποκέντρωση; Έχει σημασία, τουλάχιστον για τον εξής λόγο και για πολλούς περισσότερους: Γιατί η διεθνής εμπειρία δείχνει ότι όσο περισσότερο το κέντρο λήψης της απόφασης είναι στο σχολείο το ίδιο, τόσο βελτιώνονται τα μαθησιακά αποτελέσματα, τόσο καλύτερες επιδόσεις έχουμε για τους μαθητές μας, τόσα καλύτερα εφόδια παίρνουν οι μαθητές μας.

Άρα, ένας βασικός λόγος, για τον οποίο θέλουμε να αποκεντρώσουμε το σύστημα, να απεμπολήσουμε εξουσίες από τους κεντρικούς φορείς, υπέρ των σχολικών μονάδων, είναι και αυτός.

Στόχος, λοιπόν, είναι η απελευθέρωση της δημιουργικής πρωτοβουλίας των εκπαιδευτικών και των στελεχών, που βρίσκονται κοντά στους μαθητές και τα σχολεία, που γνωρίζουν καλύτερα από όλους μας, από τον καθένα, από την καθεμία από εμάς, πολύ καλύτερα τις ανάγκες του σχολείου.

Ενδεικτικές ρυθμίσεις στην κατεύθυνση της ενίσχυσης της αυτονομίας της σχολικής μονάδας είναι οι εξής: Πρώτον, η ελεύθερη επιλογή βιβλίου, το «πολλαπλό βιβλίο», το οποίο έχει δύο εκφάνσεις. Πρώτη έκφανση είναι ότι θα δίνεται η δυνατότητα στους εκπαιδευτικούς να επιλέξουν το βιβλίο, από το οποίο θα διδάσκουν. Για παράδειγμα, 3 βιβλία ιστορίας ανά τάξη, 2 βιβλία φυσικής, 4 βιβλία χημείας, να υπάρχει επιλογή για τους εκπαιδευτικούς για το βιβλίο, από το οποίο θα διδάξουν.

Η δεύτερη πτυχή αυτής της ρύθμισης είναι όλο αυτό το υλικό να είναι διαθέσιμο ψηφιακά, σε ψηφιακή βιβλιοθήκη, προκειμένου να μπορούν οι εκπαιδευτικοί να κατευθύνουν τους μαθητές σε περισσότερες πηγές. Να τους οδηγήσουν έτσι στο να συνδυάσουν πηγές, να φύγουμε, κύριες και κύριοι συνάδελφοι, από τη χαριστική μάθηση. Από τη στείρα αποστήθιση να πάμε σε ένα πλαίσιο, στο οποίο οι μαθητές μας θα έχουν περισσότερες πηγές, τις οποίες θα καλούνται να συνδυάσουν, για να καλλιεργήσουν έτι περαιτέρω, με αυτό τον τρόπο, την κριτική τους σκέψη.

Άλλη ενδεικτική ρύθμιση, σε αυτή την κατεύθυνση, είναι η ελευθερία για τους εκπαιδευτικούς, ως προς τον τρόπο, που αξιολογούν τους μαθητές τους.

Κυρίες και κύριοι, υπάρχει νόμος σήμερα, που ρυθμίζει, με μία συγκλονιστική λεπτομέρεια το πώς μπαίνουν το ολιγόλεπτα διαγωνίσματα στη δευτεροβάθμια εκπαίδευση. Πόσα διαγωνίσματα, πόσα λεπτά, να είναι 15 λεπτά. Και εγώ ερωτώ: Ξέρουμε εμείς καλύτερα από τους εκπαιδευτικούς μας, αν πρέπει το διαγώνισμα να είναι 15λεπτο ή 10λεπτο ή 20λεπτο; Εγώ προσωπικά, νομίζω ότι δεν ξέρουμε. Νομίζω ότι οι εκπαιδευτικοί μας ξέρουν καλύτερα από όλους μας. Και επιπλέον, γιατί μόνο διαγώνισμα; Ατομική εργασία, ομαδική εργασία, η μέθοδος της ανεστραμμένης τάξης. Υπάρχουν πολλές μέθοδοι, που μπορούν να αξιοποιηθούν από τους εκπαιδευτικούς μας, για να αξιολογήσουν ακριβώς τους μαθητές.

Εμείς, λοιπόν, αυτό που λέμε είναι ελευθερία. Ελευθερία στον εκπαιδευτικό να αξιοποιήσει τις μεθόδους εκείνες, που κρίνει κατάλληλες, κατά περίσταση, για τον τρόπο αξιολόγησης των μαθητών. Να φύγουμε από αυτήν την υπερύθμιση στο νόμο, για τον τρόπο, που αξιολογούνται οι μαθητές μας.

Επίσης, αποκέντρωση της διαδικασίας έγκρισης εκπαιδευτικών προγραμμάτων, ερευνών πρακτικής άσκησης. Γιατί όλα αυτά πρέπει να υπογράφονται σήμερα κεντρικά από το Υπουργείο Παιδείας. Γιατί;

Εμείς, λοιπόν, άλλο ένα παράδειγμα, βγάζουμε εξουσίες από πάνω μας, για να δώσουμε αρμοδιότητες στα σχολεία τα ίδια, που ξέρουν καλύτερα από όλους τις ανάγκες του σχολείου.

Μηνιαίες παιδαγωγικές συναντήσεις, δυνατότητα συγκρότησης εκπαιδευτικών ομίλων. Ενίσχυση του ρόλου του διευθυντή και των εκπαιδευτικών σε θέσεις ευθύνης.

Θεσπίζονται υποστηρικτικά όργανα στο σχολείο, με μοριοδότηση και συνεκτίμηση στο φάκελο αξιολόγησης, για παράδειγμα, οι μέντορες. Οι μέντορες – εκπαιδευτικοί, οι οποίοι θα έχουν, ως αποστολή, να βοηθούν τους νέους εκπαιδευτικούς στην ενσωμάτωσή τους στην εκπαιδευτική κοινότητα. Υπεύθυνοι διασύνδεσης με τη μαθητεία στα ενιαία ειδικά επαγγελματικά γυμνάσια – λύκεια (ΕΝΕΕΓΥΛ). Ενδοσχολικοί συντονιστές, που θα έχουν έναν εποπτικό ρόλο, σχετικά με το πώς προχωρά η ύλη, σε κάθε τάξη.

Μεγαλύτερη αυτονομία του σχολείου, σχετικά με την αξιοποίηση σχολικών εγκαταστάσεων για εκδηλώσεις, συνέδρια, προγράμματα. Να δώσουμε αέρα στο σχολείο, στους εκπαιδευτικούς μας. Μεγαλύτερη ελευθερία, μεγαλύτερη αυτονομία, να μπορέσουν να αναπτύξουν τις πρωτοβουλίες τους.

Ο πρώτος πυλώνας, λοιπόν, είναι αυτή η μεγαλύτερη ελευθερία και αυτονομία στο σχολείο. Ο δεύτερος πυλώνας είναι η θέσπιση μηχανισμού αξιολόγησης του έργου των εκπαιδευτικών, ως μηχανισμού βελτίωσης και ενδυνάμωσης των εκπαιδευτικών.

Κυρίες και κύριοι συνάδελφοι, είναι νομίζω κοινός τόπος ή ελπίζω, τουλάχιστον, πως κανένα εκπαιδευτικό σύστημα, όπως κανένα σύστημα εν γένει, δεν μπορεί να βελτιωθεί, αν πρώτα δεν αξιολογηθεί, αν δεν καταγραφούν ποια είναι τα θετικά του σημεία και ποια είναι τα σημεία, για τα οποία υπάρχει περιθώριο βελτίωσης. Σ΄ αυτήν, λοιπόν, την κατεύθυνση εισάγουμε ρυθμίσεις, πρώτα απ’ όλα, για την αξιολόγηση του έργου των εκπαιδευτικών, αξιολόγηση, ως μηχανισμού ανατροφοδότησης. Ο στόχος είναι να γίνει καλύτερο το εκπαιδευτικό έργο. Ο στόχος είναι η επαγγελματική ανάπτυξη, η ανέλιξη των εκπαιδευτικών. Σε περίπτωση θετικής αξιολόγησης, προβλέπεται επιβράβευση των εκπαιδευτικών μας, μέσω μορίων, για να γίνουν διευθυντές σχολείων, για να ανέλθουν στην πυραμίδα της εκπαίδευσης. Και σε περίπτωση μη θετικής αξιολόγησης, προβλέπεται υποχρεωτική επιμόρφωση. Δεν υπάρχει κανένας τιμωρητικός χαρακτήρας, αναφορικά με τα αποτελέσματα της αξιολόγησης. Η αξιολόγηση έχει καθαρά βελτιωτικό χαρακτήρα.

Εδώ, θέλω να διευκρινίσω το εξής, γιατί έχω δει και σχετικές αναρτήσεις. Η επιμόρφωση, την οποία προβλέπει το νομοσχέδιο, σχετικά με την αξιολόγηση, είναι επιπλέον της οριζόντιας επιμόρφωσης για όλους τους εκπαιδευτικούς, η οποία είναι απόλυτη προτεραιότητα μας και η οποία, ήδη, υλοποιείται. Θα σας πω ενδεικτικά: Επιμόρφωση, ψηφιακά εργαλεία για όλους τους εκπαιδευτικούς. Είναι η μεγαλύτερη επιμόρφωση, απ’ όσο ξέρω, που έχει γίνει στη χώρα, οριζοντίως. Επιμόρφωση, που ολοκληρώνεται τώρα για τα εργαστήρια δεξιοτήτων, για όλους τους εκπαιδευτικούς, που θα συμμετέχουν, από το Σεπτέμβριο στα εργαστήρια δεξιοτήτων σε νηπιαγωγεία, δημοτικά και γυμνάσια της χώρας. Άρα, οριζόντιες επιμορφώσεις, που θα ακολουθήσουν επίσης επιμορφώσεις τους βασικούς γραμμματισμούς, επιμορφώσεις στα νέα προγράμματα σπουδών.

Άρα, ένα πράγμα είναι οι οριζόντιες επιμορφώσεις για όλους τους εκπαιδευτικούς μας και επιπλέον αυτών έρχονται και επιμορφώσεις, για να βελτιώσουν έτι περαιτέρω, με πιο στοχευμένο τρόπο, τους εκπαιδευτικούς μας, για τους οποίους υπάρχουν ακριβώς αυτά τα περιθώρια βελτίωσης.

Αξιολόγηση, λοιπόν, του έργου των εκπαιδευτικών. Αξιολόγηση του έργου των στελεχών εκπαίδευσης. Τα στελέχη εκπαίδευσης έχουν επιλεγεί, για μια συγκεκριμένη αποστολή, για μια συγκεκριμένη θητεία και είναι, κατά τη γνώμη μας, εξαιρετικοί σημαντικοί κρίκοι, εξαιρετικά σημαντικές αυτές οι θέσεις, για τη βέλτιστη απόδοση της εκπαιδευτικής διαδικασίας. Γι’ αυτόν ακριβώς το λόγο, προβλέπουμε αξιολόγηση για τα στελέχη μας και στο μέσο της θητείας και στο τέλος της θητείας των στελεχών αυτών, για να δούμε πώς ακριβώς ανταποκρίνονται στην αποστολή, που τους έχει ανατεθεί, για την οποία έχουν επιλεγεί. Αλλά πρέπει να αξιολογείται και το εκπαιδευτικό μας σύστημα. Πώς προχωράει το εκπαιδευτικό σύστημα; Τι δεδομένα έχουμε, για το πώς προχωρούν τα προγράμματα; Πόσο αποδοτικό είναι το εκπαιδευτικό σύστημα;

Κυρίες και κύριοι συνάδελφοι, έως τώρα, δεν υπάρχουν επαρκή τέτοια στοιχεία. Γι’ αυτό, λοιπόν, προτείνουμε, μέσω του νομοσχεδίου, τη θέσπιση ενός διαγνωστικού μηχανισμού, η λεγόμενη ελληνική ΠΙΖΑ, η οποία προβλέπεται, για το τέλος του δημοτικού και το τέλος του γυμνασίου. Το διευκρινίζω: Η συμμετοχή είναι ανώνυμη των μαθητών, άρα, δεν προσμετράται, με οποιονδήποτε τρόπο, στην αξιολόγηση του μαθητή. Όμως, είναι πολύ σημαντικό εργαλείο για την πολιτεία για τους θεσμούς εκείνους, που προτείνουν εκπαιδευτική πολιτική, να έχουμε εικόνα του πώς προχωράει το εκπαιδευτικό σύστημα και στο δημοτικό και στο γυμνάσιο. Βεβαίως, εν συνεχεία έχουμε και άλλους μηχανισμούς και στο λύκειο, αλλά είναι ένα νέο πλαίσιο για τη διάγνωση της αποτελεσματικότητας του εκπαιδευτικού συστήματος.

Άρα, ανώνυμη συμμετοχή, χωρίς το αποτέλεσμα να συνεκτιμάται στη βαθμολογία του μαθητή και ταυτόχρονα, στην κατεύθυνση της διαφάνειας, προβλέπουμε και άλλες ρυθμίσεις, ιστοσελίδες για τις σχολικές μονάδες, προσβασιμότητα στις ιστοσελίδες αυτές για τα άτομα με αναπηρία, πιο ευέλικτο και λειτουργικό σχήμα σχολικών συμβούλων.

Πρώτος πυλώνας, λοιπόν, μεγάλη ελευθερία και αυτονομία του σχολείου. Δεύτερος πυλώνας, αξιολόγηση. Αξιολόγηση για τη βελτίωση του παραγόμενου εκπαιδευτικού έργου και των εκπαιδευτικών μας. Και τρίτος πυλώνας, η ενίσχυση των δομών εκπαίδευσης. Δομές εκπαίδευσης για την πιο αποτελεσματική, παιδαγωγική υποστήριξη του αυτόνομου σχολείου.

Ενδεικτικές ρυθμίσεις στην κατεύθυνση αυτή είναι, πρώτα απ’ όλα, η ενίσχυση του παιδαγωγικού έργου. Προβλέπουμε συγκεκριμένες αρμοδιότητες στους Επόπτες Ποιότητας της Εκπαίδευσης για την παρακολούθηση του παιδαγωγικού έργου. Για παράδειγμα, ανέφερα, προηγουμένως, ότι το Σεπτέμβριο, θα εφαρμοστούν τα εργαστήρια δεξιοτήτων σε όλη την επικράτεια. Είναι πολύ σημαντικό να έχουμε εικόνα, να υπάρχει υποστήριξη του σχολείου, αναφορικά με την εφαρμογή αυτών των νέων προγραμμάτων.

Αντιστοίχως, από το Σεπτέμβριο θα έχουμε εφαρμογή των δραστηριοτήτων στην αγγλική γλώσσα, στο νηπιαγωγείο. Είναι πολύ σημαντικό τα σχολεία μας να έχουν υποστήριξη, σχετικά με την εφαρμογή του παιδαγωγικού έργου. Γι’ αυτόν, ακριβώς, τον λόγο δίνεται ιδιαίτερη έμφαση στο παιδαγωγικό κομμάτι, μέσα από τις δομές υποστήριξης του εκπαιδευτικού έργου. Δίνεται ιδιαίτερη έμφαση και σε ένα άλλο κομμάτι, στο ψυχοσυναισθηματικό. Αυτό είναι κάτι, το οποίο έχουμε συζητήσει, πολλές φορές και στη Βουλή. Θεσπίζονται 1.100 οργανικές θέσεις για ψυχολόγους και για κοινωνικούς λειτουργούς στα σχολεία μας. Θα θυμίσω, ότι πέρσι κάναμε τις περισσότερες προσλήψεις. Ανοίξαμε, περίπου, 2.800 θέσεις για ψυχολόγους και κοινωνικούς λειτουργούς στα σχολεία μας. Το θεωρούμε πάρα πολύ σημαντικό και γι’ αυτό πάμε κι ένα βήμα παραπέρα και θεσπίζουμε αυτές τις οργανικές θέσεις. Θέλω να πιστεύω, ότι σύσσωμη η Βουλή θα στηρίξει αυτήν την προσπάθεια για την ενίσχυση, ακριβώς, των ψυχολόγων και των κοινωνικών λειτουργών στα σχολεία μας. για όλη την εκπαιδευτική κοινότητα.

Κυρίες και κύριοι συνάδελφοι, με το νέο νομοσχέδιο. περνάμε από την αποστήθιση στην κριτική ανάλυση και σκέψη, απελευθερώνουμε τη δημιουργική πρωτοβουλία των εκπαιδευτικών μας, τους εμπιστευόμαστε, δημιουργούμε μηχανισμούς βελτίωσης, αποκεντρώνεται το εκπαιδευτικό σύστημα. Το νομοσχέδιο αυτό εντάσσεται στη συνολική μας προσπάθεια, δύο χρόνια τώρα, για την αναβάθμιση του σχολείου. Αλλαγές, πολλές από τις οποίες παίρνουν σάρκα και οστά, τώρα, το Σεπτέμβριο. Για παράδειγμα, από το Σεπτέμβριο, θα έχουμε το δίχρονο νηπιαγωγείο, σε όλη τη χώρα. Πρόκειται για μια πρωτοβουλία, που ξεκίνησε από το Κόμμα της Αξιωματικής Αντιπολίτευσης και τη στηρίξαμε. Δεν είχε υλοποιηθεί, όμως, το δίχρονο νηπιαγωγείο. Δεν είχε υλοποιηθεί και εμείς καταβάλαμε όλες τις προσπάθειες, προκειμένου αυτό να γίνει πράξη και, πλέον, από το Σεπτέμβριο, θα είναι σε κάθε δήμο της χώρας. Νηπιαγωγείο, λοιπόν, από τα τέσσερα σε κάθε δήμο της χώρας.

Δραστηριότητες στα αγγλικά, από το νηπιαγωγείο, για να δώσουμε περισσότερα εφόδια στα παιδιά μας, πιο νωρίς. Περισσότερα εφόδια, στο δημόσιο σχολείο, για τα παιδιά μας.

Δεξιότητες. Εργαστήρια δεξιοτήτων σε όλα τα σχολεία της χώρας, νηπιαγωγεία, δημοτικά και γυμνάσια.

Οριζόντιες επιμορφώσεις εκπαιδευτικών, όπως έχουν, ήδη, ξεκινήσει και όπως θα συνεχίσουν.

Νέα προγράμματα σπουδών: 123 νέα προγράμματα σπουδών είναι, ήδη, έτοιμα. Στη γενική εκπαίδευση, θα ξεκινήσει η πιλοτική τους εφαρμογή, το Σεπτέμβριο, για να δούμε, αν χρήζουν βελτίωσης και εν συνεχεία, να περάσουμε σε καθολική εφαρμογή.

Σχεδόν διπλάσια πρότυπα και πειραματικά σχολεία, από το Σεπτέμβριο.

Τα πρώτα πρότυπα επαγγελματικά λύκεια στην ιστορία της χώρας έχουν, ήδη, ιδρυθεί και ξεκινάνε και αυτά, το Σεπτέμβριο.

Ψηφιακός μετασχηματισμός. Έχετε δει, τελευταία, κάποιες νέες πρωτοβουλίες, και αναφορικά με τους εκπαιδευτικούς μας και αναφορικά με τους μαθητές μας. Είδατε τα αποτελέσματα των πανελλαδικών, ότι σε εξαιρετική συνεργασία με το Υπουργείο Ψηφιακής Διακυβέρνησης, για πρώτη φορά, εστάλησαν όλα μέσω sms. Αντιστοίχως, όλη η διαδικασία για τους εκπαιδευτικούς μας και για τους αναπληρωτές μας. Θυμόσαστε, πριν από δύο χρόνια, που έπρεπε ο εκπαιδευτικός, ο οποίος θα αναλάμβανε σε ένα νησί, στις Κυκλάδες, να περάσει πρώτα από τη Σύρο, με όλη την οικογένειά του και να υπογράψει μια σύμβαση και μετά να πάει στο σχολείο, στο οποίο θα υπηρετούσε; Όλα αυτά είναι παρελθόν. Είναι παρελθόν, γιατί εργαζόμαστε σκληρά, προκειμένου να αναβαθμίσουμε, να ψηφιοποιήσουμε τις διαδικασίες, προς όφελος των εκπαιδευτικών. Θα δούμε και άλλες αλλαγές, φέτος το καλοκαίρι, σε αυτή την κατεύθυνση της ψηφιοποίησης, προς όφελος των εκπαιδευτικών μας.

Κυρίες και κύριοι, η κοινωνία δεν στηρίζει, απλώς, τις αλλαγές αυτές στην παιδεία, αλλά τις απαιτεί. Τις απαιτεί, ανεξαρτήτως Κομμάτων. Έρευνα, που δημοσιεύθηκε στον Κυριακάτικο τύπο, προχτές, αποτυπώνει ανάγλυφα και πέρα από κάθε αμφιβολία, ότι οι συνθήκες έχουν ωριμάσει πέρα και πάνω από Κόμματα, για βασικές αλλαγές στην παιδεία. Επτά στους δέκα ερωτηθέντες κρίνουν θετικά την αξιολόγηση εκπαιδευτικών, όπως επίσης την καθιέρωση ελάχιστης βάσης εισαγωγής στα πανεπιστήμια. Πάνω από τους μισούς ψηφοφόρους του ΣΥΡΙΖΑ, το 55,7%, και το σχεδόν 80% των ψηφοφόρων του ΚΙΝΑΛ, και το 63,5% των ψηφοφόρων του Κ.Κ.Ε., τάσσονται υπέρ της ελάχιστης βάσης εισαγωγής. Περισσότεροι από εννιά στους δέκα, 92%, αν θυμάμαι καλά, συμφωνούν με την εισαγωγή των νέων θεματικών σε όλα τα σχολεία, μέσω των εργαστηρίων δεξιοτήτων.

Περισσότεροι από τρεις στους τέσσερις, συμφωνούν με την αύξηση του αριθμού των πρότυπων και πειραματικών σχολείων. Τρεις στους τέσσερις συμφωνούν με την ελεγχόμενη είσοδο στα ΑΕΙ - ακόμα και οι ψηφοφόροι του ΣΥ.ΡΙΖ.Α. είναι υπέρ - σε ποσοστό 62%.

Τι μας δείχνει η έρευνα αυτή; Μας δείχνει ότι η Παιδεία συνιστά, επιτέλους, ένα σημείο συγκλίσεων και ότι η κοινωνία, πέρα και πάνω από Κόμματα, διψά για ποιοτική εκπαίδευση, για εξορθολογισμό του εκπαιδευτικού συστήματος, για μηχανισμούς αποτύπωσης της κατάστασής του, για περισσότερες δυνατότητες βελτίωσης για ένα καλύτερο και πιο αυτόνομο σχολείο και πανεπιστήμιο, για μεγαλύτερη ελευθερία σε όλα τα μέλη της εκπαιδευτικής κοινότητας, για εξωστρέφεια, για ένα καλύτερο μέλλον για τα παιδιά μας.

Και όλα αυτά, κυρίες και κύριοι συνάδελφοι, με νέο μόνιμο ανθρώπινο δυναμικό. Προχωρήσαμε πέρσι, στους πρώτους στην ιστορία της χώρας, μέσω ΑΣΕΠ, 4.500 μόνιμους διορισμούς στην ειδική αγωγή και εκπαίδευση και για φέτος, είχαμε δεσμευθεί για 5.250 μόνιμους διορισμούς στη γενική εκπαίδευση. Αντί για 5.250 κάνουμε, τώρα, τις επόμενες εβδομάδες, 11.700 μόνιμους διορισμούς στη γενική εκπαίδευση, τους πρώτους μετά από 12 χρόνια. Γιατί το ανθρώπινο δυναμικό μας είναι ό,τι πιο πολύτιμο έχουμε στην εκπαίδευση. Και γι’ αυτό και κάνουμε αυτό το μεγάλο βήμα μπροστά, για πρώτη φορά μετά από 12 χρόνια. Θέλω να πιστεύω, ότι και αυτό είναι κάτι, το οποίο βρίσκει σύσσωμη υποστήριξη στο Ελληνικό Κοινοβούλιο.

Τέλος, κυρίες και κύριοι συνάδελφοι, με το νομοσχέδιο, εισάγουμε ένα οργανωμένο σύστημα εκκλησιαστικής εκπαίδευσης, με στόχο την αναβάθμιση του εκπαιδευτικού επίπεδου του κλήρου και τη συνέχιση του εξορθολογισμού του ακαδημαϊκού χάρτη της χώρας. Ο τελευταίος νόμος για την εκκλησιαστική εκπαίδευση, ψηφίστηκε το 2006 και ως κύριο στόχο, τότε, είχε τις δομές τριτοβάθμιας εκπαίδευσης.

Το υπό συζήτηση νομοσχέδιο επιχειρεί να εκσυγχρονίσει και να οργανώσει εξ ολοκλήρου και σε νέα βάση, τη δευτεροβάθμια, μεταδευτεροβάθμια και ανώτατη εκκλησιαστική εκπαίδευση. Δημιουργείται ειδική μεταδευτεροβάθμια δομή εκκλησιαστικής εκπαίδευσης. Είναι οι σχολές μαθητείας υποψηφίων κληρικών, με διετές πρόγραμμα. Ένα έτος θεωρητική κατάρτιση, ένα έτος πρακτική άσκηση, με αποκλειστικό σκοπό την αναβάθμιση του κλήρου, την κατάρτιση των ιερέων. Και πλέον, κυρίες και κύριοι συνάδελφοι, κληρικοί θα μπορούν να μισθοδοτούνται από το ελληνικό δημόσιο, μόνο, εφόσον είναι απόφοιτοι αυτών των μεταδευτεροβάθμιων σχολών και της ανώτατης εκπαίδευσης. Γιατί σήμερα και εδώ και τόσα χρόνια, το ελληνικό δημόσιο μισθοδοτεί ιερείς, οι οποίοι μπορεί να είναι απόφοιτοι δημοτικού, απόφοιτοι γυμνασίου, κατώτερης, δηλαδή, εκπαίδευσης.

Το νομοσχέδιο προβλέπει, παράλληλα, τη συνένωση δυνάμεων σε ό,τι αφορά τις ανώτατες εκκλησιαστικές ακαδημίες, από τέσσερις, σε δύο, στο ευρύτερο πλαίσιο εξορθολογισμού του ακαδημαϊκού χάρτη της χώρας, με βάση και τη ζήτηση των υποψηφίων και την απορρόφηση στην αγορά. Είναι αναγκαίος ο εξορθολογισμός των δομών της τριτοβάθμιας εκκλησιαστικής εκπαίδευσης, με τη συγχώνευση σε υφιστάμενες ή τη μεταφορά τους σε συναφή τμήματα, με στόχο την ποιοτική τριτοβάθμια εκκλησιαστική εκπαίδευση.

Κύριε Πρόεδρε, κλείνω, λέγοντας ότι με το παρόν νομοσχέδιο, που θέτουμε σήμερα προς επεξεργασία, επιδιώκουμε να ολοκληρώσουμε ένα σημαντικό κύκλο αλλαγών, με στόχο τη συνολική αναβάθμιση των σχολείων μας, τη στήριξη του ανθρώπινου δυναμικού, τον εφοδιασμό των μαθητών μας με δεξιότητες, που θα τους είναι απαραίτητες, στο παρόν και το μέλλον, σε έναν κόσμο, που διαρκώς αλλάζει. Με το βλέμμα στο 2033, όταν τα παιδιά, που είναι σήμερα στο δημοτικό, θα βγουν στην αγορά εργασίας και στην κοινωνία. Αλλαγές, που είχαμε εξαγγείλει στις προεκλογικές μας δεσμεύσεις και υλοποιούμε μία – μία. Αλλαγές, που αγκαλιάζει η ελληνική κοινωνία και απαιτεί η λογική και η εποχή.

Σας καλούμε, κυρίες και κύριοι συνάδελφοι, να υποβάλετε τις προτάσεις σας για τη βελτίωση των ρυθμίσεων, προς όφελος της εκπαιδευτικής κοινότητας. Και σας διαβεβαιώ, ότι θα είμαστε στη διάθεσή σας, μέχρι την τελευταία στιγμή, για οποιεσδήποτε προτάσεις, σκέψεις, κριτική, που έχετε προς βελτίωση, ακριβώς, του νομοθετήματος αυτού, προς όφελος των παιδιών μας και της εκπαιδευτικής κοινότητας συνολικά. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής) :** Ευχαριστούμε, κυρία Υπουργέ.

Το λόγο έχει ο Εισηγητής της Πλειοψηφίας, κ. Κωτσός.

**ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** Κύριε Πρόεδρε, κυρίες Υπουργοί, κύριε Γενικέ Γραμματέα, αγαπητές και αγαπητοί συνάδελφοι, εισάγεται σήμερα στη Βουλή το έκτο κατά σειρά νομοσχέδιο του Υπουργείου Παιδείας, με τίτλο «Αναβάθμιση του Σχολείου, Ενδυνάμωση των Εκπαιδευτικών και άλλες διατάξεις». Πρόκειται ουσιαστικά για ένα μπαράζ συνέπειας, αξιοπιστίας και πιστής εφαρμογής του προεκλογικού μας προγράμματος από την πλευρά της Υπουργού και του Υπουργείου Παιδείας, γιατί, αν μη τι άλλο, κανείς δεν μπορεί να μας κατηγορήσει για αιφνιδιασμό και ασυνέπεια. Όλα όσα περιγράφονται στο παρόν νομοσχέδιο είχαν περιγραφεί, στο προεκλογικό μας πρόγραμμα, ήταν προεκλογικές μας δεσμεύσεις και, φυσικά, πήραμε την έγκριση από τον ελληνικό λαό να εφαρμόσουμε αυτό το πρόγραμμα, το οποίο, σε επίπεδο εκπαιδευτικής πολιτικής, εφαρμόζεται περίπου στο 80%. Αν για κάτι μπορείτε να μας κατηγορήσετε για ασυνέπεια, αυτό έχει να κάνει με το γεγονός ότι, στις αρχές του έτους, δεσμευθήκαμε για 5.250 διορισμούς στην εκπαίδευση και τώρα προχωράμε σε 11.700 διορισμούς ! Φαντάζομαι ότι αυτήν την ασυνέπεια και θα την συγχωρέσετε, αλλά και θα την αναγνωρίσετε. Συνολικά, δηλαδή, μαζί με τους 4.500 εκπαιδευτικούς Ειδικής Αγωγής, που διορίσθηκαν πέρυσι, είναι επάνω από 16.000 εκπαιδευτικοί, που διορίζονται στην εκπαίδευση, ενισχύοντας και ανανεώνοντας έτσι το ανθρώπινο δυναμικό.

Με το παρόν νομοσχέδιο, λοιπόν, υλοποιούμε ακόμη μία από τις προεκλογικές μας δεσμεύσεις για το νέο, αναβαθμισμένο σχολείο, που θα λειτουργήσει πλέον, ως καθοριστικός μοχλός κοινωνικής κινητικότητας. Στόχος του νομοσχεδίου είναι η δημιουργία ενός καλύτερου σχολείου για τα παιδιά μας, που θα εξασφαλίζει όλα τα απαραίτητα εφόδια για το παρόν, αλλά και το μέλλον τους, προσφέροντάς τους τη γνώση και τις δεξιότητες, ώστε να προετοιμασθούν καλύτερα για το αύριο της ζωής τους. Σε αυτό θα συμβάλει και η απελευθέρωση των εκπαιδευτικών μας, σε ένα πλαίσιο μεγαλύτερης ελευθερίας διαρκούς υποστήριξης και αυξημένης λογοδοσίας. Η πρότασή μας αποτελείται από τρεις αλληλένδετους πυλώνες: την ενίσχυση της αυτονομίας των σχολικών μονάδων, τη θέσπιση μηχανισμού αξιολόγησης των εκπαιδευτικών, ως μηχανισμό βελτίωσης και ενδυνάμωσής των και την ενίσχυση των δομών εκπαίδευσης των κρίσιμων πυλώνων για την αποτελεσματική, παιδαγωγική υποστήριξη του αυτόνομου σχολείου. Επιπλέον, εισάγουμε, για πρώτη φορά, ένα οργανωμένο σύστημα εκκλησιαστικής εκπαίδευσης με στόχο την αναβάθμιση του εκπαιδευτικού επιπέδου του κλήρου, υπό την εποπτεία, βεβαίως, της πολιτείας και τη συνέχιση του εξορθολογισμού του ακαδημαϊκού χάρτη της χώρας μας.

Πιο συγκεκριμένα, αρχικά το νομοσχέδιο αναφέρεται στις νέες δομές της εκπαίδευσης, οι οποίες αποτελούν τον κρίσιμο πυλώνα για την αποτελεσματική, παιδαγωγική υποστήριξη του αυτόνομου σχολείου. Ιδρύουμε θέσεις στελεχών με αμιγώς παιδαγωγικό χαρακτήρα, όπως θέσεις Εποπτών Ποιότητας της Εκπαίδευσης τόσο σε επίπεδο Περιφερειακής Διεύθυνσης Εκπαίδευσης, αλλά και σε επίπεδο Διεύθυνσης. Αυξάνουμε τους Συμβούλους Εκπαίδευσης από 540 σε 800 πλέον και μάλιστα, σε Συμβούλους Εκπαίδευσης στις Διευθύνσεις της Εκπαίδευσης, προκειμένου να είναι πιο κοντά στους εκπαιδευτικούς και να υποστηρίζουν το έργο τους, καθημερινά, στην εκπαιδευτική κοινότητα. Ενισχύουμε τα Κέντρα Διάγνωσης Συμβουλευτικής και Υποστήριξης, καθώς θεσπίζονται 1.100 νέες θέσεις, 550 για ψυχολόγους και 550 για κοινωνικούς λειτουργούς, οι οποίοι θα καλύπτουν τις ανάγκες των σχολικών μονάδων Γενικής και Επαγγελματικής Εκπαίδευσης και κυρίως, θα βοηθούν τους γονείς, που θα έχουν την ευχέρεια να απευθύνονται κατευθείαν σε αυτούς τους ειδικούς επιστήμονες.

Ως προς τα κριτήρια επιλογής των στελεχών εκπαίδευσης, αυξάνεται η απαιτούμενη προϋπηρεσία για την ανάληψη θέσεων ευθύνης και προστίθεται, ως κεντρικό κριτήριο επιλογής, το αποτέλεσμα της αξιολόγησης του υποψηφίου, κάτι που είχε απαλειφθεί από την Κυβέρνηση του ΣΥΡΙΖΑ, με τον ν.4547 του 2018. Για πρώτη φορά, δεν θα συμμετέχουν αιρετά μέλη στα συμβούλια επιλογής, ως ένα οριζόντιο μέτρο, που ισχύει, για όλο το δημόσιο τομέα.

Στη συνέχεια, στο νομοσχέδιο γίνεται αναφορά στην αξιολόγηση των εκπαιδευτικών, αλλά και των στελεχών εκπαίδευσης. Η αξιολόγηση αποτελεί απαραίτητο συμπληρωματικό μέτρο για τη θέσπιση ενός ισχυρού μηχανισμού ανατροφοδότησης και διασφάλισης της ποιότητας στην εκπαίδευση, ενώ είναι άρρηκτα συνδεδεμένη, με την επιμόρφωση και όχι την τιμωρία. Αποτελεί επιπλέον απαραίτητη προϋπόθεση, για την αποτελεσματική αποκέντρωση του εκπαιδευτικού συστήματος.

Για πρώτη φορά, εισέρχεται ο διαχωρισμός διαμορφωτικής και συνολικής αξιολόγησης. Ο στόχος της διαμορφωτικής αξιολόγησης είναι να υποστηρίζει τις προσπάθειες επιμόρφωσης και αυτοβελτίωσης των εκπαιδευτικών, με στόχο τη συνεχιζόμενη ολιστική επαγγελματική του ανάπτυξη. Η αξιολόγηση του έργου είναι περιγραφική με τετράβαθμη κλίμακα.

Μελετώντας τα εκπαιδευτικά συστήματα των ευρωπαϊκών κρατών, είναι σημαντικό να τονίσουμε ότι η αξιολόγηση αποτελεί κοινή πρακτική, στο 90% των ευρωπαϊκών χωρών. Η Ελλάδα είναι από τις ελάχιστες χώρες, αυτή τη στιγμή, που δεν αξιολογεί τους εκπαιδευτικούς της. Μέσα από την αξιολόγηση, καταγράφονται τα όποια προβλήματα, εντοπίζονται τα δυνατά και αδύναμα σημεία στο έργο τους και αναδεικνύονται και αυτοβελτιώνονται οι ίδιοι οι εκπαιδευτικοί.

Όσον αφορά στη συνολική αξιολόγηση, στόχος της δεν είναι η ανατροφοδότηση ή η διαμόρφωση, αλλά η διάγνωση του αποτελέσματος. Έτσι, σε περίπτωση αρνητικής αξιολόγησης, θα προβλέπεται αντικατάσταση του στελέχους, εφόσον παίρνει μέσο όρο, κάτω του 50% και, ταυτόχρονα, θα προβλέπεται η μη συμμετοχή του, στη διαδικασία επιλογής για ανώτερη ή για την ίδια θέση, για τα τέσσερα επόμενα χρόνια. Έτσι, θα υπάρξει εξορθολογισμός της διαδικασίας της αξιολόγησης, η οποία θα γίνεται πλέον, μέσω απόδοσης συγκεκριμένων μονάδων, ανά κριτήριο. Συνεπώς, θα αποτελέσει μία αξιοκρατική διαδικασία, όπου το αποτέλεσμα της αξιολόγησης θα εξαρτάται από το συνδυασμό πολλαπλών κριτηρίων.

Επιπρόσθετα, στο νομοσχέδιο περιλαμβάνονται διατάξεις για την αυτονομία της σχολικής μονάδας. Στην καρδιά του εγχειρήματος της αυτονομίας, είναι η μεγαλύτερη εμπιστοσύνη στους εκπαιδευτικούς. Η ποιότητα των εκπαιδευτικών συστημάτων είναι άμεσα συνδεδεμένη, με το βαθμό αποκέντρωσης των. Η Ελλάδα έχει το χαμηλότερο δείκτη αυτονομίας, ανάμεσα σε όλες τις χώρες του ΟΟΣΑ, γιατί περίπου το 80% των αποφάσεων λαμβάνονται σε κεντρικό επίπεδο, όταν στον ΟΟΣΑ, ο μέσος όρος αυτός είναι 35%. Δημιουργούμε το κατάλληλο θεσμικό πλαίσιο, έτσι ώστε να υπάρχει η μεγαλύτερη ελευθερία στην οργάνωση της διδασκαλίας, διασφαλίζοντας μεγαλύτερους βαθμούς αυτονομίας στα σχολεία. Με τον τρόπο αυτόν, αν μη τι άλλο, δείχνουμε αμέριστη εμπιστοσύνη στους εκπαιδευτικούς μας, ώστε να διαμορφώσουν το μέλλον των παιδιών μας, με τον καλύτερο δυνατό τρόπο.

Έτσι, με το παρόν νομοσχέδιο, η αυτονομία των σχολικών μονάδων ενισχύεται σε τρεις άξονες. Δείχνουμε εμπιστοσύνη στους εκπαιδευτικούς μας, δίνοντάς τους μεγαλύτερη ελευθερία στην οργάνωση της διδασκαλίας. Και εδώ εντάσσεται φυσικά και η επιλογή βιβλίου, η δυνατότητα επιλογής βιβλίου, αλλάζοντας τη νοοτροπία από βιβλιοκεντρικό σε δημοσιοκεντρικό μοντέλο εκπαίδευσης. Δίνουμε μεγαλύτερη ευελιξία, όσον αφορά στον τρόπο διεξαγωγής των τετραμηνιαίων αξιολογήσεων. Έτσι, αντί για ωριαίο διαγώνισμα, ο εκπαιδευτικός μπορεί να επιλέξει διαφορετικό τρόπο αξιολόγησης, όπως σωματική ατομική εργασία, μέθοδο αντεστραμμένης τάξης. Επιπλέον, μεριμνούμε για τη συγκρότηση εκπαιδευτικών ομίλων, δίνοντας τη δυνατότητα της συνεργασίας, μεταξύ των εκπαιδευτικών, όπως συμβαίνει, εξάλλου και στα πρότυπα και πειραματικά σχολεία. Ενισχύουμε το ρόλο του διευθυντή της σχολικής μονάδας, ώστε να μπορεί να λάβει αποφάσεις, που θα καταστήσουν το σχολείο πιο αυτόνομο.

Ταυτόχρονα, θεσπίζουμε και θέσεις υποστήριξης του Διευθυντή, όπως είναι οι Υποδιευθυντές, οι Σχολικοί - Ενδοσχολικοί Συντονιστές, οι Μέντορες, οι Υπεύθυνοι Διασύνδεσης με τη μαθητεία. Επιπλέον, πραγματοποιείται αύξηση της θητείας του Διευθυντή από τα τρία στα τέσσερα χρόνια, δίνοντας τη δυνατότητα να επανεκλεγεί, για τρεις συνεχόμενες θητείες. Δημιουργούνται οι κατάλληλες ρυθμίσεις, αλλά και το κατάλληλο περιβάλλον, ώστε ο Διευθυντής να έχει οικονομική αυτονομία όσον αφορά στην αξιοποίηση των σχολικών εγκαταστάσεων για εκδηλώσεις, συνέδρια και διάφορα άλλα προγράμματα.

Θεσπίζουμε ένα πλαίσιο αυξημένης διαφάνειας και λογοδοσίας.

Δημιουργείται ένα νέο ανεξάρτητο εργαλείο, για τη συνολική βελτίωση της εκπαίδευσης, έτσι η αποτίμηση της αποτελεσματικότητας του εκπαιδευτικού συστήματος θα γίνεται με εξετάσεις, με διαγνωστικά τεστ στην έκτη δημοτικού, αλλά και στην τρίτη γυμνασίου, ανώνυμα και χωρίς να προσμετρώνται στην απόδοση του μαθητή.

Τέλος, το νομοσχέδιο περιλαμβάνει αλλαγές στην εκκλησιαστική εκπαίδευση. Ο τελευταίος νόμος, που αφορούσε την εκκλησιαστική εκπαίδευση, ήταν του 2006.

Σήμερα, λοιπόν, εκσυγχρονίζουμε και αναδιοργανώνουμε εξ ολοκλήρου, σε νέα βάση τη δευτεροβάθμια, μεταδευτεροβάθμια, αλλά και ανώτατη εκπαίδευση στην Εκκλησία, την εκκλησιαστική εκπαίδευση, με στόχο την συνολική αναβάθμιση της ποιότητας του κλήρου.

Η δευτεροβάθμια εκκλησιαστική εκπαίδευση εντάσσεται στη γενική δευτεροβάθμια εκπαίδευση, υπό την εποπτεία του κράτους.

Οι εκπαιδευτικοί και οι μαθητές των εκκλησιαστικών σχολείων θα επιλέγονται, πλέον, βάσει κριτηρίων. Με τον τρόπο αυτόν, θα επιλέγονται εκπαιδευτικοί αυξημένων προσόντων, ενώ οι μαθητές, μέσω εξετάσεων στη γλώσσα, τα μαθηματικά και τα θρησκευτικά.

Δημιουργούνται τρεις σχολές μαθητείας υποψηφίων κληρικών, μέσω της μετατροπής των υφιστάμενων εκκλησιαστικών σχολείων, οι οποίες θα αποτελούν δομές μεταδευτεροβάθμιας εκκλησιαστικής εκπαίδευσης, με διετές πρόγραμμα σπουδών.

Στο εξής, απαραίτητη προϋπόθεση, για να μισθοδοτηθεί ένας κληρικός από το δημόσιο, θα είναι να είναι κάτοχος πτυχίου από Σχολή Μαθητείας Υποψηφίου Κληρικού (ΣΜΥΚ) ή Ανώτατου Εκπαιδευτικού Ιδρύματος, αναβαθμίζοντας έτσι και το στελεχιακό δυναμικό του κλήρου.

Στο πλαίσιο του εξορθολογισμού του χάρτη της ανώτατης εκκλησιαστικής εκπαίδευσης, συνενώνονται οι δυνάμεις των υφιστάμενων δομών ανώτατης εκκλησιαστικής εκπαίδευσης και ο αριθμός τους συμπτύσσεται από τέσσερις σε δύο, που θα λειτουργήσουν, σε Αθήνα και Κρήτη, με στόχο την αναβάθμιση των παρεχόμενων σπουδών.

Κυρίες και κύριοι συνάδελφοι, όπως διαπιστώνετε, είναι ένα νομοσχέδιο, που αναβαθμίζει το σχολείο και δημιουργεί προοπτικές ζωής για κάθε ελληνόπουλο, στην πατρίδα μας.

Η Παιδεία αλλάζει στην πράξη, με βελτιωτική αξιολόγηση, με επιμορφώσεις, αλλά και όπως είπα στην αρχή, με 11.700 μόνιμους διορισμούς εκπαιδευτικών, που προστίθενται, στους 4.500 εκπαιδευτικούς Ειδικής Αγωγής, που προσλήφθηκαν πέρυσι, οι πρώτοι μετά από 12 χρόνια και είναι φυσικά υπερδιπλάσιοι από ό,τι θα θυμάστε, αν και δεν το ψηφίσατε, κατά τη διάρκεια του προϋπολογισμού των 5.250 εκπαιδευτικών, που είχαμε δεσμευτεί, στην αρχή του χρόνου.

Το Υπουργείο Παιδείας, λοιπόν, αποδεικνύει περίτρανα ότι στοχεύει σε καινοτόμες μεταρρυθμίσεις και επενδύσεις στην Παιδεία και τα ποσά, που ψηφίσαμε στον προϋπολογισμό του 2021, αποσκοπούν στη διαμόρφωση ενός μείγματος ανάπτυξης του εκπαιδευτικού μας συστήματος και ποιοτικής διεύρυνσής του.

Εσείς, αγαπητοί συνάδελφοι της Μειοψηφίας, αρνηθήκατε να συμμετέχετε σε αυτήν τη διαδικασία, δεν συμμετείχατε ούτε στο διάλογο και νομίζω ότι πρέπει να αναθεωρήσετε τη στάση σας, τουλάχιστον, μέσα στην Επιτροπή, αλλά και όταν το θέμα φτάσει στην Ολομέλεια, προκειμένου συνολικά να διαμορφώσουμε την εκπαίδευση, που αξίζει η χώρα μας για το μέλλον.

Εμείς, ως Κυβέρνηση, έχουμε αποδείξει ότι δεν μπορούμε να παραμένουμε αδρανείς. Παρακολουθούμε τις εξελίξεις της σύγχρονης εποχής και διαμορφώνουμε μαζί με την κοινωνία το αύριο αυτής εδώ της χώρας.

Είμαστε εδώ, για να κερδίσουμε το χαμένο χρόνο, να σπάσουμε στεγανά, αλλά και αντιλήψεις, που ταλαιπώρησαν, μέχρι πρότινος, την εκπαίδευση.

Εμπιστευόμαστε τους εκπαιδευτικούς μας και θέλουμε όλοι μαζί να οδηγηθούμε στη βελτίωση του εκπαιδευτικού μας συστήματος, χωρίς αυτό να σχετίζεται με κυρώσεις, χωρίς να σχετίζεται με τιμωρίες.

Όλοι μαζί, ελάτε να διαμορφώσουμε, σήμερα, την εκπαίδευση του αύριο, το απαιτεί εξάλλου και η κοινωνία, το θέλει η εκπαιδευτική κοινότητα. Αναφέρθηκε η Υπουργός, σε πρόσφατη δημοσκόπηση, που το 70% των Ελλήνων επικροτεί αυτές τις αλλαγές, επικροτεί τις πρωτοβουλίες, επικροτεί το μεταρρυθμιστικό έργο της Υπουργού Παιδείας και των συνεργατών της, αλλά ταυτόχρονα δείχνει ότι και ένα μεγάλο τμήμα των ψηφοφόρων σας, πάνω από το 50%, τάσσεται υπέρ αυτών των πρωτοβουλιών.

Σας καλώ, λοιπόν, όλοι μαζί, ξεπερνώντας, ίσως και τους εαυτούς μας, μικροκομματικές και μικροπροσωπικές διαφορές, να ενώσουμε τις δυνάμεις μας, διότι η παιδεία μας, τα παιδιά μας αξίζουν το καλύτερο. Το αξίζουν και θα το έχουν και προς αυτή την κατεύθυνση προσπαθούμε. Θερμά συγχαρητήρια, κυρία Υπουργέ. Στηρίζουμε το νομοσχέδιο σας και να είσαστε σίγουρη ότι συμβάλλετε στην αποφασιστική και ουσιαστική αναβάθμιση της παιδείας, στη χώρα μας. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε, κύριε συνάδελφε.

Το λόγο έχει ο κ. Φίλης.

**ΝΙΚΟΛΟΑΣ ΦΙΛΗΣ (Εισηγητής της Μειοψηφίας)**: Σας ευχαριστώ, κύριε Πρόεδρε.

Θα ήθελα, πριν ξεκινήσω την ομιλία μου, να απευθύνω μερικά ερωτήματα στην κύρια Υπουργό, για το μείζον θέμα, που είναι η σφαγή των εισακτέων στα πανεπιστήμια.

Δεν επαναλαμβάνω τη θέση μας, αλλά ρωτώ με βάση τα στοιχεία του Υπουργείου, πόσα παιδιά δεν θα μπουν φέτος στα πανεπιστήμια; Πέρσι, μπήκαν 77.000 παιδιά, τόσες θέσεις εξαγγείλατε και φέτος είπατε ότι θα έμπαιναν. Πόσοι τελικά θα μπουν; Τα στοιχεία που διαβάζουμε από έγκυρους αναλυτές λένε ότι θα μπουν, τουλάχιστον, 20.000 λιγότερα παιδιά από πέρσι. Δηλαδή, κάτω από 60.000 παιδιά φέτος. Εσείς τι λέτε;

Δεύτερον, κάνατε ολόκληρη φασαρία με το θέμα αυτό εις βάρος των παιδιών και, μάλιστα, σε συνθήκες πανδημίας και τελικά δεν κόβονται αυτοί, που γράφουν 1, 2 και 3, όπως λέγατε, αλλά οι αριστούχοι με 20.988 μόρια ! Έχω την επιστολή εδώ ενός παιδιού, του Διονύση Κατάκαλου, που απευθύνεται, στην κυρία Κεραμέως. Το παιδί αυτό «κόβεται» από την Αρχιτεκτονική Σχολή του Ε.Μ.Π. ή του Α.Π.Θ., επειδή έχει γράψει 14,3 και όχι 14,43 στο Ειδικό Μάθημα του σχεδίου. Ένας αριστούχος «κόβεται», με τη βάση, στα Ειδικά Μαθήματα. Όχι, με 1 και 2, που λέγατε με τις λευκές κόλλες ! Το ίδιο συμβαίνει και σε άλλα παιδιά, με 13.000, με 14.000 και με 15.000 μόρια, που έχουν γράψει, για τα πανεπιστήμια. Αυτός ήταν ο στόχος σας, να εκδιώξετε τα παιδιά από τα πανεπιστήμια, παρότι γράφουν; Ήταν αυτό προεκλογική σας δέσμευση; Θα το διορθώσετε; Ένας τρόπος υπάρχει και αυτός είναι να μην εφαρμοστεί η Ελεύθερη Βάση Εισαγωγής. Έστω και λόγω της πανδημίας, βρέστε ένα άλλοθι να μην εφαρμοστεί. Για τα παιδιά, που κόβονται, λόγω των ειδικών μαθημάτων, πρέπει να τους δώσετε μία δεύτερη ευκαιρία. Είναι ντροπή ένα παιδί με 20.988 μόρια να κόβεται από την Αρχιτεκτονική Σχολή ! Αυτές ήταν οι προεκλογικές σας υποσχέσεις; Τις ήξερε ο λαός, όπως είπα νωρίτερα; Αυτή την πολιτική την έχει εγκρίνει ο λαός, με την ψήφο του στις εκλογές;

Υπάρχει ένα δεύτερο θέμα, που αφορά το πως θα ανοίξουν τα σχολεία και τα πανεπιστήμια, με υγειονομική ασφάλεια, τον Σεπτέμβριο. Είναι αναγκαίο να γίνει αυτό. Όσα έγιναν πέρσι είναι αξιοθρήνητα, για το επίπεδο της ελληνικής κοινωνίας και της κυβερνητικής πολιτικής. Είχαμε το αρνητικό ρεκόρ, σε όλη την Ευρώπη, με το μεγαλύτερο χρόνο κλειστών σχολείων, στη χώρα μας. Πρέπει να ανοίξουν τα σχολεία, με υγειονομική ασφάλεια, που σημαίνει ισχυρή σύσταση στα παιδιά, στους εκπαιδευτικούς, στους φοιτητές, στους μαθητές να κάνουν εμβόλιο ή διαφορετικά να χρησιμοποιηθούν τα τεστ. Τεστ, όμως, με υγειονομική υποστήριξη, σε κάθε μεγάλη σχολική μονάδα, ούτως ώστε να διαπιστώνεται η υγειονομική ασφάλεια των εκπαιδευτικών και των παιδιών.

Θα έπρεπε, επίσης, να γίνει μια συζήτηση στην Επιτροπή Μορφωτικών Υποθέσεων και για τα υπόλοιπα θέματα του πώς ανοίγουν τα σχολεία. Δεν είναι μόνο το υγειονομικό θέμα, που είναι αναγκαίο, βέβαια. Είναι η αναδιάρθρωση και η μείωση της ύλης, η κατάργηση εξεταστικών φραγμών, που δημιουργούν ακόμη μεγαλύτερα προβλήματα στην προοπτική των παιδιών, μέσα στην κατάσταση της πανδημίας, που έχει προκαλέσει μαθησιακά κενά, αλλά και ψυχοκοινωνικά προβλήματα.

Είστε έτοιμοι γι’ αυτήν την κουβέντα; Τη ζητάμε, εδώ και πάρα πολύ καιρό. Πρέπει να είναι εδώ, στην Επιτροπή Μορφωτικών Υποθέσεων της Βουλής, με τις προτάσεις του ο καθένας. Να μη γίνουν ξανά αυτά, που έγιναν, πέρσι, με κλειστά σχολεία και με επικινδυνότητες, στο χώρο της εκπαίδευσης.

Στο σημείο αυτό, εισέρχομαι στο νομοσχέδιο, που συζητούμε. Το νομοσχέδιο έχει τίτλο «αναβάθμιση του σχολείου και ενδυνάμωση των εκπαιδευτικών». Έχουμε ανάγκη και από τα δύο, αλλά, όπως θα δείξουμε παρακάτω, ο τίτλος είναι διπλά παραπλανητικός. Έχουμε ανάγκη να οδηγηθούμε από το σχολείο της κρίσης και των κοινωνικών ανισοτήτων, με δημοκρατικές μεταρρυθμίσεις, στο σχολείο της ποιότητας και της ισότητας. Μέσα σε ένα περιβάλλον ραγδαίων οικονομικών και κοινωνικών αλλαγών, που σφραγίζονται από την κλιματική κρίση και την τεχνητή νοημοσύνη και διαφοροποιούν, με ταχύτητα, στόχους, μεθόδους και περιεχόμενο της εκπαίδευσης, αλλά και τις σχέσεις της, με τη γενικότερη ανάπτυξη.

Όλα αυτά για την Κυβέρνηση σπρώχνονται στην αναβίωση πρακτικών του παρελθόντος. Ξεπερασμένων και αντιδημοκρατικών, που, επαναλαμβανόμενες σήμερα, υποβαθμίζουν το σχολείο. Δεν κάνατε διάλογο με κανέναν. Διαβάσατε την ανακοίνωση της ΟΛΜΕ χθες; Την ανακοίνωση της ΟΙΕΛΕ, της ΔΟΕ, των εκπαιδευτικών; Όλοι είναι εναντίον αυτού του νομοσχεδίου, που φέρατε, εδώ. Με ποιον κάνατε διάλογο; Με τον εαυτό σας; Μη λέτε ότι σας ψήφισε ο λαός, για να φέρετε το Διευθυντή - αφέντη στο σχολείο, για να κόβετε τα αριστούχα παιδιά από τα πανεπιστήμια.

Αυτά είναι υφαρπαγή της ψήφου του λαού. Δεν είναι η λαϊκή εντολή, που σας δόθηκε. Μη φέρνετε εδώ πέρα δημοσκοπήσεις, οι οποίες δεν έχουν μεγάλη βάση, διότι καταλαβαίνω ότι το προσωπικό σας κύρος έχει πληγεί από τις δημοσκοπήσεις τους, καθώς είστε από τους τελευταίους Υπουργούς σε δημοτικότητα σε αυτήν την Κυβέρνηση. Να μιλάμε σοβαρά, στα σοβαρά. Αναμφίβολα, στη χώρα μας, έχουμε ένα συγκεντρωτικό εκπαιδευτικό σύστημα, απόρροια του γνωστού συγκεντρωτικού κράτους και των πελατειακών σχέσεων, πάνω στις οποίες οικοδομήθηκε το πολιτικό σύστημα της χώρας, επί σειρά ετών.

Δεν νομιμοποιούνται, λοιπόν, οι αρχιτέκτονες ή οι ιδιοτελείς νομείς αυτού του κράτους να μιλούν για συγκεντρωτικό κράτος, χωρίς να κάνουν, τουλάχιστον, αυτοκριτική. Χρειάζεται αποκέντρωση του εκπαιδευτικού συστήματος. Είναι αναγκαίο ένα δημοκρατικό και γι’ αυτό αυτόνομο σχολείο. Τονίζω, «δημοκρατικό και αυτόνομο» ! Αυτό προϋποθέτει ότι το κράτος διατηρεί και ενισχύει τις υποχρεώσεις του, για την αναγκαία οικονομική ενίσχυση της εκπαίδευσης. Στα χρόνια των μνημονίων, υποχώρησε δραματικά η δημόσια χρηματοδότηση, που ενισχύθηκε, ξανά μόνο επί Κυβερνήσεως ΣΥΡΙΖΑ και τώρα, που βγήκαμε από τα μνημόνια, διαβάζω το μεσοπρόθεσμο, που προχθές ψηφίσαμε στη Βουλή, όπου η τάση της δημόσιας χρηματοδότησης για την εκπαίδευση, είναι μειούμενη, όταν μάλιστα συναρτάται, με την προβλεπόμενη αύξηση του Α.Ε.Π., την επόμενη τριετία.

Χρειαζόμαστε, επειγόντως, 4,5% του Α.Ε.Π. για την εκπαίδευση. Χωρίς δημόσια χρηματοδότηση, υποβαθμίζεται περισσότερο η δημόσια εκπαίδευση. Η δεύτερη υποχρέωση του κράτους είναι η αντιμετώπιση της υποστελέχωσης. Οι χιλιάδες διορισμοί εκπαιδευτικών. Παρότι η Κυβέρνηση ΣΥΡΙΖΑ είχε συμφωνήσει με την Τρόικα στον κανόνα «ένας αποχωρεί, ένας προσλαμβάνεται», τότε, η Νέα Δημοκρατία διαφωνούσε και έλεγε ότι πέντε αποχωρούν και ένας προσλαμβάνεται. Αυτήν την ψήφο πήρατε από το λαό;

Η Κυβέρνηση ΣΥΡΙΖΑ είχε βρει τα χρήματα, είχε ψηφίσει τον τρόπο διορισμού, που τότε είχε καταψηφίσει η Νέα Δημοκρατία - τώρα, τον κρατάτε τον τρόπο αυτόν - και τώρα, είχαμε προκηρύξει το διαγωνισμό, στην αρχή για την Ειδική Αγωγή και η Κυβέρνηση της Ν.Δ. καθυστέρησε δύο χρόνια να προχωρήσει στους διορισμούς. Προχωρεί τώρα. Καλώς και προχωρεί.

Το αποτέλεσμα ήταν το 30% των εκπαιδευτικών, πέρυσι, να είναι Αναπληρωτές, με ό,τι αυτό συνεπάγεται, όχι μόνο για τη ζωή τους, αλλά και για τη σταθερότητα της εκπαίδευσης, όταν το ποσοστό των Αναπληρωτών Εκπαιδευτικών, στην Ευρωπαϊκή Ένωση, δεν ξεπερνά το 5%.

Η τρίτη υποχρέωση του κράτους είναι η εποπτεία για τη λειτουργία και την εκπλήρωση των στόχων, που το ίδιο το Σύνταγμα θέτει. Εποπτεία, που αφορά δημόσια και ιδιωτική εκπαίδευση. Συνεπώς, σύγχρονα προγράμματα σπουδών και τρόποι διδασκαλίας, που σημαίνει, πρώτα απ’ όλα, εμπιστοσύνη στον εκπαιδευτικό, ο οποίος πρέπει να επιμορφώνεται, συνεχώς. Όλοι και συνεχώς. Όχι, επιλεκτικά και πολιτικά.

Αναφέρθηκα στις υποχρεώσεις του κεντρικού κράτους. Μέσα σε αυτό το πλαίσιο, πρέπει να υπάρξει μεταβίβαση αρμοδιοτήτων, δηλαδή, αποκέντρωση. Στο νομοσχέδιο δεν γίνεται αποκέντρωση, ανασυγκροτείται ένας ενδιάμεσος ιεραρχικός μηχανισμός, με τον οποίο εξαρχής οικοδομούνται κομματικές και πελατειακές σχέσεις. Ο Υπουργός, χωρίς κριτήρια, διορίζει τα μέλη του Συμβουλίου Επιλογής Στελεχών και, επιπλέον, από το Συμβούλιο αυτό αποκλείονται, για πρώτη φορά, τα τελευταία 100 χρόνια, οι αιρετοί εκπρόσωποι των εκπαιδευτικών. Άλλωστε, τη χρονιά που πέρασε, η Κυβέρνηση επέλεξε να έχει απέναντί της όλους τους εκπαιδευτικούς. Σε τρεις κρίσιμες αποφάσεις της αντέδρασε το 90% και πάνω των εκπαιδευτικών – το 90% και πάνω, προσέξτε – θέλει πολλή προσπάθεια να το πετύχεις αυτό ! Εννοώ τη συγκρότηση υπονομευμένων Υπηρεσιακών Συμβουλίων, για την παραπλανητική αξιολόγηση και τη μετάδοση του μαθήματος live streaming από την αίθουσα στην κοινότητα. Συνηθίζει, επικοινωνιακά, η Κυβέρνηση, όταν συζητούνται εκπαιδευτικά νομοσχέδια, να μας φέρνει εδώ διάφορες δημοσκοπήσεις. Πιο δυνατή και αξιόπιστη δημοσκόπηση από τις τρεις αυτές ψηφοφορίες δεν υπάρχει !

Μίλησα, νωρίτερα, για την ανάγκη το σχολείο να είναι δημοκρατικό και γι’ αυτό αυτόνομο. Να ξεκαθαρίσω ότι η αυτονομία στην εκπαίδευση, αλλά και γενικότερα, στην κοινωνία, έχει έννοια διττή. Ορίζει μια κρίσιμη δημοκρατική αρχή και ταυτοχρόνως υποδεικνύει ένα κίνδυνο: τον κίνδυνο της αυθαιρεσίας. Στην περίπτωσή μας, η δημοκρατική αρχή σημαίνει εμπιστοσύνη στο Σύλλογο Διδασκόντων, εμπιστοσύνη και καθήκοντα, που θα διαμορφώνουν ένα κλίμα ουσιαστικής εκπαιδευτικής λειτουργίας, που καθιστούν το σχολείο πρωταρχικό πυρήνα της κοινότητας, έγνοια όλων των πολιτών, καθώς, μάλιστα, το σχολείο οφείλει να παρεμβαίνει σταθερά στην τοπική κοινωνία, μορφωτικά και πολιτισμικά. Αυτό παραπέμπει στον ριζικό περιορισμό των γραφειοκρατικών αγκυλώσεων. Δεν συμβιβάζεται, επομένως, η ουσιαστική αυτονομία, με το αυταρχικό καθεστώς κατακόρυφων μηχανισμών ελέγχου και επιτήρησης, που θεσμοθετεί ο νόμος.

Στο νομοσχέδιο, επιλέγεται ο αυταρχικός τρόπος διοίκησης του σχολείου. Καταργείται ο κεντρικός ρόλος του Συλλόγου Διδασκόντων, που είχε θεσμοθετηθεί, το 1985, από την πρώτη Κυβέρνηση ΠΑ.ΣΟ.Κ. και επανερχόμαστε στη μονοπρόσωπη διοίκηση, με τους διευθυντές «αφέντες», που επιλέγουν, κατά το δοκούν και διορίζουν υπεύθυνους διαφόρων αρμοδιοτήτων και ακόμα περισσότερο, με τους προϊσταμένους και τους επόπτες, με την επιστροφή του επιθεωρητισμού στην εκπαίδευση.

Ο ΣΥΡΙΖΑ είχε ιδρύσει τα Περιφερειακά Κέντρα Εκπαιδευτικού Σχεδιασμού, τα ΠΕΚΕΣ, παράλληλα με την αυτοαξιολόγηση των στελεχών των σχολείων, με τη μορφή του συλλογικού προγραμματισμού και την αποτίμηση του εκπαιδευτικού έργου των σχολείων. Βασικός πυρήνας της αλλαγής ήταν η μεταβίβαση της ευθύνης υποστήριξης της σχολικής κοινότητας από ένα πρόσωπο, σε μια διεπιστημονική ομάδα, η οποία λειτουργεί, ως κοινότητα σύνδεσης γνώσεων και δεξιοτήτων και σύνδεσης επιστημονικών πεδίων. Μας ενδιέφερε, όχι μόνο η ενίσχυση του εκπαιδευτικού έργου, αλλά και η αντιμετώπιση των συνεχώς αυξανόμενων ψυχοκοινωνικών προβλημάτων των νέων, που, αυτήν την περίοδο με την πανδημία, έχουν αποκτήσει κεντρικό χαρακτήρα. Καταργήσατε τον ομολογουμένως επιτυχημένο θεσμό των ΠΕΚΕΣ, χωρίς καμία αξιολόγηση του. Άλλη μια απόδειξη πώς εννοείτε την άσκηση της εκπαιδευτικής πολιτικής.

Η κυβέρνηση ΣΥΡΙΖΑ είχε καθιερώσει την αυτοαξιολόγηση των σχολικών μονάδων με πρωτοβουλία των Συλλόγων Διδασκόντων να συνεδριάζουν, περιοδικά, να εντοπίζουν ειδικά προβλήματα, για παράδειγμα, σχολική διαρροή, μπούλινγκ άλλες εκπαιδευτικές ανάγκες και να θέτουν στόχους για την αντιμετώπισή τους και αυτό, στο το πλαίσιο της επιμόρφωσης, που θα οργάνωνε το ΙΕΠ, να οργάνωναν τη δική τους ενδοσχολική επιμόρφωση.

Επιμόρφωση: είναι αναγκαία για όλους τους εκπαιδευτικούς, ανά τακτά διαστήματα και με δυνατότητα ταυτόχρονης άδειας από τα εκπαιδευτικά τους καθήκοντα. Κάτι σαν το sabbatical, που λέμε, στα πανεπιστήμια. Αυτό στα χρόνια των μνημονίων δεν κατέστη δυνατό. Τώρα, και με τους αναγκαίους νέους διορισμούς είναι πρώτιστη ανάγκη. Στόχος της αξιολόγησης πρέπει να είναι η βελτίωση του εκπαιδευτικού. Εσείς καθιερώνετε την αξιολόγηση, ως εργαλείο στιγματισμού του εκπαιδευτικού. Σύμφωνα με το νομοσχέδιο, θα επιμορφώνονται υποχρεωτικά – κατά προτεραιότητα σίγουρα – υποχρεωτικά από ό,τι φαίνεται, μόνον όσοι εκπαιδευτικοί αξιολογούνται αρνητικά. Δηλαδή, δημιουργείτε δύο κατηγορίες εκπαιδευτικών και διασπάτε την ενότητα του Συλλόγου.

Υιοθετείτε, μάλιστα, στο νόμο ένα πολυ-τιμωρητικό μοντέλο αξιολόγησης. Αν δεν δεχθεί κάποιος εκπαιδευτικός να αξιολογηθεί ή να αξιολογήσει, τότε περικόπτεται ο μισθός του, ενώ αντιμετωπίζει – μήπως – και το ενδεχόμενο της απόλυσης; Υπάρχει ασάφεια στο νόμο, στο θέμα αυτό. Βεβαίως, παραπέμπετε στη νομοθεσία των δημοσίων υπαλλήλων, που έχει απόλυση μέσα, ως ειδικό πειθαρχικό αδίκημα στον Κώδικα. Με το φόβο και τις απειλές, θα επιβάλλετε ένα χρεοκοπημένο μοντέλο αξιολόγησης στην εκπαίδευση; Με την υπονόμευση της επιμόρφωσης;

Στο θέμα της αξιολόγησης. Το νομοσχέδιο αποδίδει κεντρικό ρόλο στο διευθυντή του σχολείου και στο σύμβουλο εκπαίδευσης. Τις περισσότερες φορές, ο διευθυντής ενός σχολείου είναι πρόσωπο, που δεν έχει γνώσεις ειδικής διδακτικής και δεν μπορεί να αξιολογήσει την προσφορά του εκπαιδευτικού. Αλλά και η επιμόρφωση ανατίθεται στα ίδια πρόσωπα. Δηλαδή, είναι μονοπρόσωπη.

Στις αρμοδιότητες του διευθυντή είναι να αποφασίζει - αυτός και μόνος του - τη διενέργεια, από ιδιωτικές επιχειρήσεις, δραστηριοτήτων στο σχολείο. Ξέφραγο αμπέλι !

Και ακόμα, είναι η αναζήτηση και η διαχείριση χορηγιών και δωρεών. Εδώ, φαίνεται ο πραγματικός στόχος της επιδιωκόμενης οικονομικής αυτονομίας. Η εξάρτηση της ποιότητας της σχολικής εκπαίδευσης από οικονομικούς πόρους, που μπορεί να εξασφαλίσει ένα μεμονωμένο σχολείο. Αυτό θα γίνει.

Όπως γνωρίζουμε από τα θατσερικά σχολεία της δεκαετίας του ’80, αυτό μπορεί να οδηγήσει στην εγκατάλειψη της πιο θεμελιώδους δημοκρατικής αποστολής του κράτους, που είναι η αναγκαία χρηματοδότηση της σχολικής εκπαίδευσης. Στην είσοδο, δηλαδή, ιδιωτικών συμφερόντων στα σχολεία και σε μια τυχαιότητα, που πάντα αποδεικνύεται ταξική. Άλλους πόρους θα καταφέρουν, φυσικά, να βρουν τα σχολεία των μεγαλοαστικών περιοχών και άλλους πόρους των φτωχών και απομακρυσμένων κοινοτήτων. Σχολεία πρότυπης στελέχωσης και υποδομής και σχολεία για γκέτο, με περιθωριοποιημένους μαθητές και εκπαιδευτικούς. Από το δημοκρατικό σχολείο της γειτονιάς στο σχολείο της αγοράς !

Πριν τις εκλογές, ο Πρωθυπουργός, ο κ. Μητσοτάκης, ως Αρχηγός της τότε Αξιωματικής Αντιπολίτευσης, είχε χαιρετίσει εκδήλωση, στην οποία προπαγανδιζόταν το κουπόνι, για να διαλέγουν οι γονείς το σχολείο της αρεσκείας τους. Δηλαδή, η κατάργηση του συστήματος του σχολείου της γειτονιάς και ο εξοντωτικός ανταγωνισμός, ανάμεσα στα διάφορα σχολεία, με όρους αγοράς. Μήπως εκεί οδηγήσει και η δημοσιοποίηση των στοιχείων ανά σχολείο, όπως είπατε, από πανελλαδικούς διαγωνισμούς της Έκτης Δημοτικού και της Τρίτης Γυμνασίου; Αυτό δεν είναι διαφάνεια. Αυτό είναι στιγματισμός σχολείων.

Απομένει η πιο προβεβλημένη και γενικά αποδεκτή έννοια της παιδαγωγικής αυτονομίας. Αναμφίβολα, πρέπει να απομακρυνθούμε από το καθεστώς του ενός και μοναδικού βιβλίου. Αλλά, με ποιους όρους; Το νομοσχέδιο προτείνει κάθε σχολείο να μπορεί να αποφασίζει διαφορετικό βιβλίο, που θα επιλέγει από έναν κατάλογο, που θα εγκρίνει το ΙΕΠ (Ινστιτούτο Εκπαιδευτικής Πολιτικής). Δηλαδή, στην πράξη, ξανά ένα βιβλίο σε ένα IΝDEX επιτρεπόμενων ή απαγορευμένων βιβλίων. Όλη ιστορία είναι «από το ένα, ξανά στο ένα βιβλίο».

Εμείς υιοθετούμε την πρόταση, που, εδώ και χρόνια, έχει αποδεχτεί, μέσα από διάλογο, η εκπαιδευτική κοινότητα. Ένα βιβλίο-οδηγό, σχολικές βιβλιοθήκες, σε κάθε σχολείο και προσεγμένη παραπομπή στα ψηφιακά μέσα. Η βάση, για να ξεφύγουμε από το καθεστώς του ενός και μοναδικού βιβλίου, είναι η συγκρότηση βιβλιοθηκών στα σχολεία. Χωρίς τις βιβλιοθήκες, αναπαράγετε το ένα και μοναδικό βιβλίο.

Αναμφίβολα, χρειαζόμαστε πολλαπλό, πολυμεσικό εκπαιδευτικό υλικό, για όλα τα μαθήματα. Αυτό, όμως, δεν πρέπει να οδηγήσει στην εισβολή των εκδοτικών ολιγοπωλίων στο σχολείο. Και, βεβαίως, προϋποθέτει στήριξη στον εκπαιδευτικό.

Ερχόμαστε ξανά, τώρα, στην ανάγκη διαρκούς επιμόρφωσης, ώστε μέσα από μια διαφοροποιημένη διδασκαλία, να ενισχύεται η κριτική γνώση και η κοινωνική αυτονομία των παιδιών. Αυτό προϋποθέτει, βεβαίως, αναγνώριση και αποδοχή του έργου των εκπαιδευτικών και όχι εκφοβισμό τους.

Η διαφορά της δημοκρατικής από την αυταρχική εκπαίδευση είναι η σχέση μεταξύ διαφοροποίησης και ισότητας. Στην κυβερνητική αντίληψη της δήθεν αυτονομίας, η διαφοροποίηση υλικών, μεθόδων και τμημάτων έρχεται να επιβεβαιώσει, να εμβαθύνει, την προϋπάρχουσα ανισότητα. Στη λογική της εκπαιδευτικής αυτονομίας, ως δημοκρατικού όρου, που εμείς υιοθετούμε, η διαφοροποίηση έρχεται, αντισταθμιστικά, να εξασφαλίσει την περίφημη ισότητα ευκαιριών, να εξασφαλίσει την πρόσβαση στις ευκαιρίες, την ουσιαστική συμπερίληψη όλων των μαθητριών και των μαθητών. Γι’ αυτό μιλάμε για σχολείο ποιότητας και ισότητας.

Ακούμε από την Κυβέρνηση ότι, παντού στην Ευρώπη, εμφανίζεται το μοντέλο της εξωτερικής αξιολόγησης των εκπαιδευτικών. Αυτό δεν είναι αληθές, για δύο λόγους: Ούτε παντού εφαρμόζεται, ούτε το ίδιο είναι. Να αναφερθώ στη Φινλανδία, που, επί σειρά ετών, παρουσιάζεται, ως μια από τις καλύτερες πρακτικές εκπαίδευσης, διεθνώς. Στη Φινλανδία, δεν υπάρχει ατομική αξιολόγηση των εκπαιδευτικών. Τα υψηλά μαθησιακά αποτελέσματα είναι, γιατί το κράτος αναγνωρίζει τη σπουδαιότητα του ρόλου των εκπαιδευτικών και έχει εμπεδώσει ένα κλίμα συλλογικής λειτουργίας του σχολείου.

Επίσης, δεν είναι τυχαίο ότι στη Φινλανδία δεν προβλέπεται η ιεραρχική εσωτερική αξιολόγηση εκπαιδευτικών με το διευθυντή. Ο διευθυντής οφείλει να οδηγεί, όχι να αξιολογεί. Εφαρμόζεται η ετήσια συζήτηση, μεταξύ εκπαιδευτικού και διευθυντή, με ανατροφοδοτικό χαρακτήρα. Αυτά τα παραδείγματα πρέπει να μιμούμαστε και όχι τις ξεπερασμένες θατσερικές ιδεοληψίες.

Στο νομοσχέδιο περιλαμβάνονται και άλλες διατάξεις, όπως αυτή του υπεύθυνου μαθήματος, σε κάθε σχολείο. Ως Κυβέρνηση ΣΥ.ΡΙΖ.Α., είχαμε προβλέψει να υπάρχει συζήτηση και ανταλλαγή εκπαιδευτικών εμπειριών, ανάμεσα στους εκπαιδευτικούς ενός μαθήματος.

Άλλο αυτό και άλλο ο διορισμός υπεύθυνου από το διευθυντή, θέση, η οποία μοριοδοτείται κιόλας ! Είναι και αυτό άλλο ένα διορισμένο πρόσωπο από τον διευθυντή, ο οποίος επιδιώκει να συγκροτεί την αυλή του !

Για τον μέντορα. Πράγματι, ο νεοδιοριζόμενος εκπαιδευτικός μπορεί να βοηθηθεί από έναν έμπειρο συνάδελφο. Αυτό, όμως, απαιτεί σχέση εμπιστοσύνης μεταξύ τους, για να μπορέσει ο νεοδιόριστος να μιλήσει ανοιχτά για τις ανησυχίες, τους φόβους και τα προβλήματά του. Πώς θα συμβεί αυτό, όταν ο λεγόμενος «μέντορας» και πάλι διορίζεται από το διευθυντή του σχολείου και έχει ως αρμοδιότητα να κρίνει, αν θα μονιμοποιηθεί ο νεοδιοριζόμενος;

Άλλος ένας ρόλος μοριοδοτούμενος ο μέντορας, καθώς και ο υπεύθυνος διασύνδεσης για τη μαθητεία. Παντού μόρια. Τα πολλά, όμως, μόρια δεν είναι από τη διδακτική εμπειρία, αλλά από γραφειοκρατικές αναθέσεις.

Τέτοια αξιολόγηση προωθείτε, όπου χιλιάδες εκπαιδευτικοί θα απασχολούνται με γραφειοκρατικές αναθέσεις και όχι μέσα στην τάξη, με το μάθημα.

Το νομοσχέδιο επεκτείνει τους ομίλους ενδιαφερόντων, σε όλα τα σχολεία. Πέρσι, όταν η Κυβέρνηση καθιέρωσε τους ομίλους μόνο στα πρότυπα, είχαμε ζητήσει να είναι θεσμός για όλη την εκπαίδευση. Άλλωστε, γι’ αυτό είχαμε καθιερώσει, σε όλα τα σχολεία, τη θεματική εβδομάδα. Τώρα, είναι θετικό ότι επεκτείνεται παντού, αλλά και πάλι, με τρόπο που μπορεί να υπονομεύσει τη λειτουργία τους. Ο λόγος είναι ότι ενώ στα πρότυπα η απασχόληση του εκπαιδευτικού με τους ομίλους συμπεριλαμβάνονται στο ωράριό του, στα υπόλοιπα σχολεία είναι επιπλέον του ωραρίου.

Το σχολικό συμβούλιο είναι ένας θεσμός δημοκρατικής συμμετοχής όλων των παραγόντων της εκπαίδευσης, ολόκληρου του συλλόγου καθηγητών, του διοικητικού συμβουλίου του συλλόγου γονέων και εκπροσώπων των μαθητών.

Έτσι το ξέραμε από το 1985, μέχρι σήμερα. Όπου λειτούργησε, έλυσε προβλήματα και κυρίως, διαμόρφωσε ένα συνεργατικό πνεύμα για το σχολείο. Τώρα, το σχολικό συμβούλιο ουσιαστικά καταργείται, αφαιρούνται οι σημαντικές αρμοδιότητες του και διαστρέφεται η σύνθεσή του. Γίνεται όργανο και πάλι γύρω από το διευθυντή και μόνο άλλον ένα εκπαιδευτικό, έναν εκπρόσωπο των γονέων και δύο εκπροσώπους του δήμου, που δεν εκλέγονται, αλλά διορίζονται από το δήμαρχο.

Φοβούμαι ότι είναι άλλη μια όψη του επιχειρούμενου κομματισμού της εκπαίδευσης, στο όνομα, μάλιστα, της ανάγκης συνεργασίας του σχολείου, με την τοπική αυτοδιοίκηση. Παντού διορισμένοι, μήπως και ξεφύγει κανείς από τον έλεγχο.

Εν κατακλείδι, φέρνετε ένα νομοσχέδιο, που δε διορθώνει, αλλά αποδιαρθρώνει την εκπαίδευση, που διαλύει τη δημοκρατική λειτουργία του σχολείου, που ανοίγει την προοπτική να μετατραπεί το σχολείο της γειτονιάς, σε σχολείο της αγοράς, προωθείται ο έλεγχος ή και ο εκφοβισμός των διδασκόντων και του σχολείου για το κράτος.

Τα λέμε αυτά, γιατί εμείς, ως Κυβέρνηση, επιδιώξαμε τη συνεργασία των εκπαιδευτικών, επαναφέρουμε την ηρεμία στο σχολείο, που εσείς είχατε δυναμιτίσει, με τις απολύσεις και τις τιμωρητικές αξιολογήσεις και πετύχαμε να αναβαθμίσουμε το σχολείο.

Είχαμε να κάνουμε πολλά. Σε μερικά σημαντικά καθυστερήσαμε, σε άλλα είχαμε απέναντί μας την Τρόικα και τώρα βλέπουμε μια κυβέρνηση να «ξεσαλώνει» ιδεολογικά και να θέλει να φτιάξει σχολείο με τους εκπαιδευτικούς και τους μαθητές απέναντι. Δεν είναι μανάβικο το σχολείο!

Τι άλλο σημαίνει το «σχολείο - εξεταστικό κέντρο»;

Τι άλλο σημαίνει η σφαγή των εισακτέων στα πανεπιστήμια;

Τι άλλο σημαίνει η πρώτη ειδίκευση, η πρώιμη ειδίκευση, σε απλήρωτη εργασία για τα δεκαπεντάχρονα παιδιά;

Τι άλλο σημαίνει η χαμηλή ειδίκευση και η φθηνή εργασία, ως απάντηση στα σύγχρονα προβλήματα;

Τι άλλο σημαίνει η τράπεζα θεμάτων;

Αφήστε, λοιπόν, όλα αυτά, τα οποία αναφέρετε, για τους εναλλακτικούς τρόπους εξέτασης, τεστ, αντεστραμμένη διδασκαλία κ.λπ.

Εντάξει, όλα αυτά με εξεταστικό κέντρο δε μπορεί να γίνουν. Αυτό δηλητηριάζει την εκπαίδευση και αυτό δυναμιτίζει οποιαδήποτε παιδαγωγική σχέση.

Αν έχετε να δείξετε κάτι θετικό, αυτά είναι κάποια στοιχεία από το έργο μας, τα οποία δεν καταργήσατε, παρότι δεν τα ψηφίσατε και είχατε διαφωνίες τότε, που τα ψηφίζαμε εμείς.

Άκουσα, προχθές, τον Πρωθυπουργό να μιλάει για τη μαθητεία των ΕΠΑΛ. Είναι έργο ΣΥ.ΡΙΖ.Α., βραβεύτηκε από την Κομισιόν, ως βέλτιστη εκπαιδευτική πρακτική και, κυρίως, βρήκε ανταπόκριση από χιλιάδες παιδιά, που επέλεξαν να πάνε στα νέα ΕΠΑΛ.

Έργο ΣΥ.ΡΙΖ.Α. είναι και το δίχρονο υποχρεωτικό νηπιαγωγείο. Αν δεν εφαρμόστηκε σε ορισμένους μεγάλους δήμους, όπως στο Δήμο της Αθήνας, επί δυο - τρία χρόνια, αυτό είναι ευθύνη των δήμων και προσωπικά του κ. Μπακογιάννη, ο οποίος τώρα ψάχνει για αδόμητους χώρους στην Αθήνα, τους τελευταίους ελεύθερους χώρους στην Αθήνα, για να βάλει containers, για να βάλει τα παιδιά εκεί. Τρία χρόνια μετά, δεν αξιοποιήθηκε το απόθεμα σχολικών κτιρίων, που υπάρχει στο Δήμο της Αθήνας.

Δεν μεμψιμοιρούμε. Εσείς έχετε επιλέξει τη συρρίκνωση των δημόσιων δομών και την ενίσχυση της ιδιωτικής εκπαίδευσης. Σειρά νομοθετημάτων σας αυτό δείχνουν. Με αυτό το νομοσχέδιο, επιχειρείτε να εισαγάγετε το πνεύμα μιας οιονεί ιδιωτικοποίησης στη δημόσια εκπαίδευση, δηλαδή, ένα σχολείο ανταγωνισμού.

Φτάσατε, μάλιστα, στο σημείο, στο προσχέδιο του νομοσχεδίου, να συμπεριλάβετε διάταξη, με την οποία θα αντικαθίσταται η συγκρότηση των τμημάτων, που γίνεται, εδώ και δεκάδες χρόνια, με βάση την αλφαβητική κατάταξη του επωνύμου των μαθητών από τμήματα στη βάση διαφορετικού επιπέδου μάθησης, κοινωνικής και εθνοτικής καταγωγής.

Αυτή είναι η ακραία απόληξη της ιδεοληψίας σας, για σχολεία της ψευδώνυμης αριστείας. Η ακραία κατάληξη των σχολείων πολλών ταχυτήτων τελικά, με τμήματα πολλών ταχυτήτων στο ίδιο σχολείο.

Η θεσμοθέτηση αυτών των ακροτήτων είναι προφανές ότι προκάλεσε την κατακραυγή και σας ανάγκασε να αποσύρετε τη διάταξη αυτή άρον - άρον, αλλά η πρόθεση και η αντίληψη παραμένει.

Κύριε Πρόεδρε, τελειώνω και ευχαριστώ για την κατανόησή σας. Κοιτάξτε, χθες μίλησα στη Βουλή και ανέπτυξα μια επίκαιρη ερώτηση - ήταν η κυρία Μακρή - για τον εξοβελισμό των μαθημάτων κοινωνικού προβληματισμού, κοινωνιολογίας και των καλλιτεχνικών μαθημάτων. Επιμένετε να τα εξοβελίζετε από το λύκειο.

Μιλάτε για δεξιότητες. Οι δεξιότητες δεν υποκαθιστούν τη μόρφωση, την εκπαίδευση. Άλλο δεξιότητες, άλλο μόρφωση. Δεν θα γίνουν η κοινωνιολογία, οι κοινωνικές επιστήμες και τα καλλιτεχνικά μαθήματα «δεξιότητα». Ως μάθημα, ως μόρφωση, το θέλουμε. Άλλο η δεξιότητα, άλλο η εκπαίδευση.

Είναι, επίσης, περίεργη αυτή η επιμονή σας. Σας είπα, νωρίτερα, για το παιδί, που κόπηκε για 0,5%, ενώ είχε αριστεύσει σε όλα μαθήματα. Το παιδί αυτό, μέσα στην πανδημία, έκανε σχέδιο, προφανώς, μέσω του κομπιούτερ και όχι στο δημόσιο σχολείο, το έχετε βγάλει απέξω το σχέδιο από το δημόσιο σχολείο, το έχετε αντισταθμιστική, υποτίθεται, εκπαίδευση, εκτός σχολικού προγράμματος, εκτός διδακτικού προγράμματος.

Κοιτάξτε, είναι προφανές ότι, με τέτοιες αντιλήψεις για το περιεχόμενο του σχολείου, δεν μπορούμε να πάμε μπροστά. Φτιάχνετε ένα σχολείο των προηγούμενων χρόνων, έξω από τις ανάγκες της εποχής μας, αναχρονιστικό και οπισθοδρομικό.

Φτιάχνετε ένα σχολείο, που πολτοποιείτε τα προγράμματα ιστορίας, επειδή, όπως είχατε πει, δεν είναι προγράμματα εθνικής, αλλά κοινωνικής ιστορίας, όπου βγάζετε έξω την κοινωνιολογία, γιατί είναι «αριστερό», όπως είπε, μάθημα, ο κ. Γεωργιάδης, όπου βγάζετε μαθήματα, όλα αυτά, που δεν θα τα επαναλάβω, που συνιστούν μια οπισθοδρόμηση στην εκπαίδευση, σήμερα.

Και επιπλέον, τα προσφυγόπουλα τα κρατάτε φυλακισμένα στα campus, 25.000 προσφυγόπουλα, μακριά από την εκπαίδευση. Πέρσι, πήγαν 1.300 παιδιά από τα προσφυγόπουλα στα σχολεία. 1300 παιδιά, λόγω, λέτε, της πανδημίας. Όχι, δεν ισχύει αυτό. Υπήρξαν αντιδράσεις δήμων φιλικών προς τη Ν.Δ., τις οποίες υποθάλψατε. Φέτος, πόσα θα πάνε; Ή μήπως θα πάτε στο μοντέλο να γίνονται τα μαθήματα μέσα στα campus; Ένα μοντέλο, που παραβιάζει τις διεθνείς συμφωνίες και υποχρεώσεις της χώρας, αλλά και την εσωτερική έννομη τάξη της.

Κυρίες και κύριοι συνάδελφοι, το νομοσχέδιο έχει και άλλες διατάξεις, όπως για την εξεταστική εκπαίδευση, που έχουμε διαφωνίες, τις οποίες θα τις διατυπώσουμε στην κατ΄ άρθρον συζήτηση.

Σας δίνω για τα πρακτικά της Βουλής την ανοικτή επιστολή του μαθητή Κατάκαλου Διονύση προς την Υπουργό Παιδείας, κυρία Νίκη Κεραμέως. Είναι ο αριστούχος, που κόπηκε, λόγω του εξεταστικού συστήματος της κυρίας Κεραμέως !

Βρείτε λύση, έστω, δεύτερη ευκαιρία το Σεπτέμβριο. Μην συμπεριφέρεστε, με τέτοιο τρόπο στα παιδιά, που αγωνίστηκαν, πέτυχαν άριστα και κόβονται για 0, 4% στο ειδικό μάθημα. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Κύρια Υπουργέ, κύριε Γενικέ Γραμματέα, κυρίες και κύριοι συνάδελφοι, η παιδεία είναι ένα δημόσιο αγαθό και από εκεί πρέπει να ξεκινάμε.

Η προσφορά, λοιπόν, της πιλοτικής εκπαίδευσης είναι μία κρίσιμη παράμετρος. Και τούτο, φυσικά, για την πρόοδο και την κοινωνική ευημερία, ιδιαίτερα της νέας γενιάς, αλλά και ιδιαίτερα της ελληνικής κοινωνίας.

Έρχεται το συγκεκριμένο νομοσχέδιο, μετά από μακρά περίοδο προετοιμασίας. Γι’ αυτό, κυρία Υπουργέ, ο πήχης είναι πολύ ψηλά. Ένα νομοσχέδιο, για το οποίο έγιναν και στο παρελθόν, προσπάθειες να κατατεθεί. Μάλιστα, η πιο πρόσφατη, αρχές Ιουνίου. Ωστόσο, για ευνόητους λόγους, οι προσπάθειες αυτές δεν καρποφόρησαν, ως θα έπρεπε.

Εντέλει, αγαπητοί συνάδελφοι, επελέγη από το Υπουργείο Παιδείας η συγκεκριμένη χρονική στιγμή για τη συζήτηση. Δεν ξέρω, βέβαια, κύριε Φίλη, αν είναι τυχαίο. Και τούτο, με κλειστά τα σχολεία, τους εκπαιδευτικούς απόντες και μάλιστα, μετά από μια εξαιρετικά δύσκολη χρονιά. Θα περάσει, λοιπόν, η Βουλή μια σειρά άρθρων, που ουσιαστικά, αλλάζουν επί τα χείρω, θα έλεγα, τη λειτουργία του σχολείου. Και φυσικά, αγαπητοί συνάδελφοι, με τους εκπαιδευτικούς, πού; Σε διακοπές. Αυτή είναι η ουσία. Και μάλιστα, κυρία Υπουργέ, αναφέρθηκα στον κύριο Φίλη, για να σας πω, ότι στο δρόμο που χάραξε η προηγούμενη Κυβέρνηση ΣΥΡΙΖΑ-ΑΝΕΛ, ουσιαστικά, προχωράτε. Δηλαδή, στον ίδιο δρόμο, που χάραξε η Κυβέρνηση ΣΥΡΙΖΑ-ΑΝΕΛ, με κλειστά τα σχολεία, όπου νομοθετούσαν τότε, έρχεστε και νομοθετείτε, σήμερα.

Βέβαια, αγαπητοί συνάδελφοι, όταν και όποτε φύγει κάποιος από το δρόμο του λάθους, ωφέλεια είναι και αυτό ας κρατηθεί. Αγαπητοί συνάδελφοι, η Κυβέρνηση της Νέας Δημοκρατίας, στα δύο χρόνια διακυβέρνησής της, ασκεί μία εκπαιδευτική πολιτική, με εμμονές και σε θέσεις, θα έλεγα και με νομοθετικές πρωτοβουλίες, που έχουν δημιουργήσει εντάσεις και τριβές στην εκπαιδευτική κοινότητα, όπως, κυρία Υπουργέ, η εξίσωση των διπλωμάτων των κολλεγίων, με τα πτυχία των πανεπιστημίων και των πολυτεχνείων, με απουσία μέτρων προστασίας, για μια ασφαλή φυσική λειτουργία των σχολείων και των πανεπιστημίων, με συρρίκνωση της επαγγελματικής εκπαίδευσης. Αυτές οι επιλογές είναι επιλογές, που ανατρέπουν βασικά στοιχεία, αγαπητοί συνάδελφοι, της δημόσιας παιδείας. Είναι σαφές. Η εκπαιδευτική πολιτική της Κυβέρνησης δεν υπηρετεί τις σύγχρονες ανάγκες της εποχής. Δεν εκσυγχρονίζει και δεν εκδημοκρατικοποιεί τις δομές εκπαίδευσης. Δεν προσαρμόζει, θα έλεγα, το εκπαιδευτικό σύστημα στις πολλαπλές προκλήσεις των καιρών μας.

Τι κάνει, λοιπόν, θα αναρωτηθεί κάποιος, η Κυβέρνηση; Η Κυβέρνηση συνεχίζει στην πολιτική των προκατόχων της, των ΣΥΡΙΖΑ-ΑΝΕΛ. Μια πολιτική, που δεν δημιουργεί συνθήκες συναίνεσης και ιδιαίτερα, στην άσκηση της εκπαιδευτικής πολιτικής. Με συνεχές ράβε-ξήλωνε, μπρος-πίσω και κυβερνητικές επιλογές, που αλληλοαναιρούνται. Απουσιάζει, αγαπητοί συνάδελφοι, μια ολοκληρωμένη εθνική εκπαιδευτική πολιτική, η οποία μπορεί να διαμορφωθεί, μέσα από το Εθνικό Συμβούλιο Παιδείας. Από το Εθνικό Συμβούλιο Παιδείας, το οποίο, να θυμίσω στον κύριο Φίλη, ότι καταργήθηκε επί ημερών του. Να θυμίσω επίσης, κυρία Κεραμέως, ότι και εσείς, όπως και εμείς, το είχαμε καταγγείλει, όταν καταργήθηκε και περιμέναμε, αν μη τι άλλο, από την Κυβέρνηση Τσίπρα να το επανιδρύσει, κάτι το οποίο φυσικά, δεν κάνατε, ως σήμερα.

Ταυτόχρονα, δεν βλέπουμε κανένα ολοκληρωμένο σχέδιο, που θέλει να παρουσιάσει η Κυβέρνηση, για το πώς θα γυρίσουν οι μαθητές, το Σεπτέμβριο, στις τάξεις και μάλιστα, εν μέσω ενός νέου κύματος πανδημίας, που προμηνύεται. Κι εδώ να τονίσω, κυρία Κεραμέως, ότι στα δύο χρόνια της πανδημίας, η ηγεσία του Υπουργείου Παιδείας έκανε μια απλή διαχείριση. Δεν πήρατε, δηλαδή, ουσιαστικά μέτρα για τη φυσική λειτουργία των σχολείων, αλλά ούτε και εν τοις πράγμασι, για την ενίσχυση της εξ αποστάσεως εκπαίδευσης.

Κυρία Υπουργέ, όλοι φυσικά κρινόμαστε και όλοι κάνουμε τις διαπιστώσεις μας. Φυσικά, πιο εύκολο είναι να κάνει κάποιος την κριτική του και τις διαπιστώσεις του, εκ του αποτελέσματος. Τεράστιο, λοιπόν, το πρόβλημα, λόγω του covid και η μόρφωση των παιδιών μας και των φοιτητών μας, σε δυσχερή θέση. Ωστόσο, αγαπητοί συνάδελφοι, το μαθησιακό κενό των μαθητών αποτελεί κρίσιμο ζήτημα και η επόμενη σχολική χρονιά δεν μπορεί να είναι, όπως οι δύο προηγούμενες.

Γιατί; Γιατί, τότε, δεν θα έχουμε ουσιαστικά ένα κενό απλώς στη μάθηση. Τι θα έχουμε; Θα έχουμε ένα μορφωτικό και παιδαγωγικό έλλειμμα και αυτό ας κρατηθεί, με πολλές επιπτώσεις και στο μέλλον των νέων, αλλά και στην κοινωνία.

Εν μέσω, λοιπόν, των συνθηκών αυτών, αγαπητοί συνάδελφοι, με το παρόν νομοσχέδιο, περιμέναμε ρυθμίσεις, που θα αναβάθμιζαν, πραγματικά, το σχολείο και θα ενίσχυαν τον εκπαιδευτικό. Αυτό που βλέπουμε, ωστόσο, είναι να διαμορφώνεται ένα ασφυκτικό και αυταρχικό πλαίσιο διοίκησης της εκπαίδευσης, κάτι το οποίο, εμείς, το Κίνημα Αλλαγής, δεν το δεχόμαστε. Επίσης, είναι και κάτι, το οποίο μας παραπέμπει σε περασμένες δεκαετίες, που ήρθε το ΠΑΣΟΚ και άλλαξε αυτά τα δεδομένα. Διότι, κυρία Υπουργέ, αντί να δοθεί η παιδαγωγική αυτονομία στο σχολείο, διαμορφώνεται, τι; Ένας έντονος διοικητισμός και μια υπερσυγκέντρωση, θα έλεγα, εξουσιών. Αυτό ας κρατηθεί και από τους συναδέλφους. Αυτό βέβαια, πού; Στα πολλαπλά στρώματα των στελεχών εκπαίδευσης, που καθιστούν το εκπαιδευτικό έργο, με ιεραρχική λειτουργία. Έτσι, λοιπόν, ενώ το ελληνικό εκπαιδευτικό σύστημα κατηγορείται για συγκεντρωτισμό, σε σχέση, φυσικά, με άλλα ευρωπαϊκά συστήματα, γίνεται, σήμερα, με το παρόν νομοσχέδιο ακόμη πιο συγκεντρωτικό. Αναιρείται, δηλαδή, τι; Η συνολική λειτουργία του σχολείου σε μια εποχή, που τα πολλαπλά προβλήματα και οι πολλαπλές απαιτήσεις, θα έλεγα, φέρνουν τι; Ένα συνεργατικό κλίμα. Και τούτο, βέβαια, στην πρώτη γραμμή, σε κάθε πολιτική συζήτηση, που αναφέρεται.

Κυρία Υπουργέ, εδώ, θέλω την προσοχή σας. Αίρεται ο συλλογικός ρόλος του Συλλόγου Διδασκόντων. Αυτό είναι κάτι, το οποίο για όλους εμάς, μάλιστα τους εκπαιδευτικούς, ήταν βασικό στοιχείο των δημοκρατικών μεταρρυθμίσεων του ΠΑΣΟΚ και μάλιστα, με το νόμο 1566/85. Σήμερα, τι κάνετε ως Κυβέρνηση; Ως Κυβέρνηση, λοιπόν, στην πραγματικότητα, επαναφέρετε το μοντέλο του σχολείου των δεκαετιών του 1970, με το νόμο 309. Μάλιστα, θα έλεγα, εδώ, το μοναδικό, που ουσιαστικά προσθέτει στο παλιό δικό της μοντέλο, είναι μια αγοραία εκδοχή, η οποία φυσικά αναιρεί βασικά στοιχεία της δημόσιας εκπαίδευσης, ενώ ταυτόχρονα, αγαπητοί συνάδελφοι, η απουσία εκπροσώπων των εκπαιδευτικών από κάθε είδους συμβούλια, είτε λέγονται υπηρεσιακά, είτε επιλογής, υπονομεύει τις αρχές της αντικειμενικότητας, της αξιοκρατίας, της διαφάνειας, που για όλους μας είναι το ζητούμενο.

Αγαπητοί συνάδελφοι, το παρόν νομοσχέδιο, θα έλεγα, εδώ, ότι θα έπρεπε να είναι προϊόν ουσιαστικού θεσμικού διαλόγου, έτσι ώστε, να διαμορφωθεί ένα κλίμα συναίνεσης και μια μακροχρόνια συμφωνία, στην άσκηση της εκπαιδευτικής πολιτικής. Λέμε, όλοι οι πολίτες, «Μα, δεν μπορείτε να καθίσετε σε ένα τραπέζι να βρείτε, τελοσπάντων, αυτό που σας ενώνει, την επόμενη μέρα της παιδείας στη χώρα;» Αυτό έγινε και το 2010, αλλά αναιρέθηκε, εν μία νυκτί. Ο καθένας ας βγάλει τα συμπεράσματά του και για την Κυβέρνηση του κ. Αρβανιτόπουλου και για την Κυβέρνηση, στη συνέχεια ΣΥΡΙΖΑ - ΑΝΕΛ. Μάλιστα, θα έλεγα, εδώ, ότι το παρόν νομοσχέδιο έχει έντονα διοικητικά και γραφειοκρατικά χαρακτηριστικά και αυτό, βέβαια, σε βάρος της παιδαγωγικής λειτουργίας της σχολικής μονάδας, ενώ ακόμη δεν αποτελεί μια ολοκληρωμένη πρόταση για τη λειτουργία της εκπαίδευσης.

Για να είμαι συγκεκριμένος, λοιπόν, αγαπητοί συνάδελφοι, πρώτον, δεν προωθεί την αποκέντρωση των λειτουργιών στις δεκατρείς περιφερειακές διευθύνσεις της χώρας και μιλάω για τις περιφερειακές διευθύνσεις της εκπαίδευσης, ώστε να υπάρχει γρήγορη και αποτελεσματική διαχείριση του εκπαιδευτικού προσωπικού.

Δεύτερον, νομιμοποιεί και χρησιμοποιεί, για δεύτερη χρονιά, το καθεστώς προσλήψεων, που καταργεί τον γραπτό διαγωνισμό ΑΣΕΠ και συντηρεί τη στρεβλή μοριοδότηση. Εμείς, το Κίνημα Αλλαγής, τι λέμε; Εμείς μιλάμε για το μεικτό σύστημα. Και ΑΣΕΠ και μοριοδότηση προϋπηρεσίας και φυσικά, σε συνδυασμό με τον τίτλο σπουδών. Όχι, δηλαδή, μονομερώς, ως προς μία κατεύθυνση.

Τρίτον, δεν περιγράφει σύστημα επιμόρφωσης των εκπαιδευτικών, ούτε επαναφέρει θεσμούς, που καταργήθηκαν, κυρία Κεραμέως, επί ΣΥΡΙΖΑ – ΑΝΕΛ, που κι εσείς, τότε, μαζί με μένα, καταγγέλλατε, ως τομεάρχης Παιδείας της Νέας Δημοκρατίας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριοι συνάδελφοι, σας ενημερώνω, ότι πρέπει να διακόψουμε τη συνεδρίασή μας, λόγω της ψηφοφορίας στην Ολομέλεια για την άρση ασυλίας και θα συνεχίσουμε μετά το πέρα της ψηφοφορίας.

Κύριε Κωνσταντόπουλε, ολοκληρώστε παρακαλώ.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Ευχαριστώ κύριε Πρόεδρε.

Εν κατακλείδι, το νομοσχέδιο εισάγει λειτουργίες, που πολύ φοβάμαι ότι θα δημιουργήσουν προβλήματα στην καθημερινότητα των σχολικών μονάδων, δίνοντας υπερεξουσίες στον διευθυντή της σχολικής μονάδας και υποβαθμίζοντας τη συλλογικότητα του συλλόγου διδασκόντων. Συγκεντρωτισμός, λοιπόν. Οι προσωποπαγείς, θα έλεγα εδώ, εξουσίες του διευθυντή στη σχολική μονάδα, ενισχύονται, με αρμοδιότητες, μεταξύ των οποίων είναι και ο ορισμός μεντόρων, συντονιστών της τάξης, διδακτικού αντικειμένου, αλλά και ο ορισμός του υποδιευθυντή και φυσικά, ο καθορισμός των προγραμμάτων. Δηλαδή, τι βλέπουμε; Βλέπουμε υπερεξουσίες στον διευθυντή της σχολικής μονάδας και υποβάθμιση του συλλόγου διδασκόντων. Διαφωνούμε, κυρία Κεραμέως. Και διαφωνούμε κάθετα.

Ταυτόχρονα, η παιδαγωγική διάσταση της διαδικασίας μάθησης υποβαθμίζεται. Ενισχύεται ο ανταγωνισμός, με διαγωνίσματα αποτύπωσης στην ΣΤ΄ δημοτικού και στην Γ΄ γυμνασίου, χωρίς φυσικά ποιοτικές αλλαγές στη λειτουργία του σχολείου, ιδιαίτερα, θα έλεγα, του ολοήμερου σχολείου, αφού δεν επαναφέρετε – που θα έπρεπε να το κάνετε – το ολοήμερο πρόγραμμα ΕΑΕΠ.

Εμείς, το Κίνημα Αλλαγής, το ΠΑΣΟΚ, μιλάμε για απολυτήριο γυμνασίου, με ταυτόχρονη πιστοποίηση γλώσσας και υπολογιστών. Δεν είδαμε, κυρία Υπουργέ, κάποια αντίστοιχη πρόταση δικιά σας.

Ο παρεμβατικός, επίσης, ρόλος του σχολικού συμβούλου υποβαθμίζεται και ο σχολικός σύμβουλος υπάγεται στο διευθυντή εκπαίδευσης. Μάλιστα, εδώ θα έλεγα για τον σχολικό σύμβουλο, που του αφαιρούνται παιδαγωγικές αρμοδιότητες, όπως η έγκριση του ωρολογίου προγράμματος του σχολείου, η ενδοσχολική και διασχολική επιμόρφωση, η παρουσία στο σχολικό συμβούλιο και άλλα. Οι γνωρίζοντες ας βγάλουν τα συμπεράσματά τους.

Τέλος, αγαπητοί συνάδελφοι, το νομοσχέδιο δεν εξασφαλίζει τη διαφάνεια στις επιλογές των στελεχών και επαναφέρει την ανώνυμη αξιολόγηση, σε ετήσια βάση, από τους υφισταμένους, του αξιολογούμενου στελέχους, παρότι οι ανώνυμες αξιολογήσεις έχουν κριθεί αντισυνταγματικές στο Σ.τ.Ε..

Ωστόσο, αγαπητοί συνάδελφοι, θα πρέπει να σημειωθεί ότι το νομοσχέδιο επαναφέρει κάποιες θετικές διατάξεις, που θεσμοθετήθηκαν, κατά το παρελθόν, χωρίς, όμως, να προσδιορίζει και να προσαρμόζει τα νέα δεδομένα. Έτσι, εισάγεται ο θεσμός του μέντορα για τους νεοδιόριστους, που προβλεπόταν στον ν. 3848/2010. Προβλέπεται, επίσης, το πολλαπλό βιβλίο. Μέθοδος, που έχει δοκιμαστεί, αλλά, κυρία Υπουργέ, που πλέον έχει ξεπεραστεί με τα δεδομένα του ψηφιακού μετασχηματισμού και του ψηφιακού σχολείου.

Επίσης, το νομοσχέδιο επαναφέρει τέσσερα κριτήρια επιλογής στελεχών - όπως προβλεπόταν και στο ν. 3848/2010 - στην επιστημονική παιδαγωγική συγκρότηση, όπως τη διδακτική διοικητική εμπειρία, την αξιολόγηση, τη συνέντευξη, καθώς και την πιο ορθολογική μοριοδότηση. Την ίδια στιγμή, κρατά τις προϋποθέσεις του ν. 4547/2018, που έχουν κριθεί και ανεπαρκείς και πολλάκις, έχουμε τονίσει, ελλειμματικές. Συνεπώς, ακόμα και η προσπάθεια επαναφοράς θετικών ρυθμίσεων, μένει μετέωρη.

Αγαπητοί συνάδελφοι, περνώ στο θέμα της αξιολόγησης. Φυσικά και δεν διαφωνούμε, με το θέμα της αξιολόγησης. Το νομοσχέδιο περιέχει διατάξεις, που προωθούν την αξιολόγηση, αλλά να μη γίνεται, με έναν τρόπο αποσπασματικό. Ναι στην αξιολόγηση, με στόχο την επιμόρφωση, τη βελτίωση του εκπαιδευτικού. Σωστά είπατε, κυρία Κεραμέως, η αξιολόγηση και η βελτίωση. Όμως, εμείς τι λέμε; Η βελτίωση να προηγείται της αξιολόγησης. Πρώτα θα βελτιώσουμε τον εκπαιδευτικό και μετά θα τον αξιολογήσουμε. Έτσι, τίθεται ένα πλαίσιο για την περιγραφική αξιολόγηση των εκπαιδευτικών, η οποία οδηγεί σε διαδικασία επιμόρφωσης, όταν φυσικά αυτό είναι αναγκαίο.

Η αξιολόγηση, ωστόσο, αγαπητοί συνάδελφοι, δεν μπορεί να εξαντλείται, σε αξιολόγηση των εκπαιδευτικών. Χρειάζεται, όπως και εσείς είπατε, στην αξιολόγηση προγραμμάτων, δομών, στελεχών, θα έλεγα, χρειάζεται η διαμόρφωση μιας κουλτούρας αξιολόγησης σε όλους τους συντελεστές της εκπαίδευσης, με στόχο, βέβαια, τη βελτίωση της σχολικής λειτουργίας. Χρειάζεται, επίσης, η εφαρμογή ενός συστήματος εσωτερικής αξιολόγησης για την ενίσχυση της παρεχόμενης εκπαίδευσης. Με τον τρόπο αυτόν, αγαπητοί συνάδελφοι, η αξιολόγηση δεν θα καθίσταται αυτοσκοπός, αλλά πεδίο έρευνας και πρωτοβουλίας, που θα απελευθερώσει τις δημιουργικές αυτές δυνάμεις του εκπαιδευτικού. Άλλωστε, καμία εκπαιδευτική πολιτική δεν είναι βιώσιμη, αν δεν στηρίζεται στον εκπαιδευτικό, αν δεν στηρίζει και αν δεν ενισχύει την ευθύνη και την παιδαγωγική ελευθερία και αυτονομία του. Σημαντικές, επίσης, ως προς τις ρυθμίσεις, είναι οι εκκλησιαστικές ακαδημίες, που φέρνουν έναν ορθολογισμό στη λειτουργία τους και για τις οποίες αναμένουμε και την τοποθέτηση των εμπλεκόμενων φορέων.

Ολοκληρώνοντας, αγαπητοί συνάδελφοι, το παρόν νομοσχέδιο, ενώ τιτλοφορείται «αναβάθμιση του σχολείου» καταλήγει, θα έλεγα, σε διατάξεις, που προωθούν τη γραφειοκρατία και το διοικητισμό. Καταλήγει να δημιουργεί, δηλαδή, ένα δαιδαλώδες διοικητικό σύστημα, χωρίς να έχει υπάρξει η κατάλληλη προετοιμασία και διαβούλευση. Δηλαδή, ήθελε περισσότερο διαβούλευση με τους φορείς, τους εκπροσώπους της εκπαίδευσης, την κοινωνία. Δεν είναι τυχαίο, άλλωστε, ότι σημαντικές ρυθμίσεις του σχεδίου νόμου δεν τέθηκαν στη διαβούλευση, όπως το άρθρο 97, για τη μεταφορά των θεσμοθετημένων αρμοδιοτήτων του συμβουλίου διδασκόντων στον διευθυντή της σχολικής μονάδας, σε συνεργασία με το σύμβουλο εκπαίδευσης ή το άρθρο 107, όπου το σχολικό συμβούλιο διορίζεται από το δήμαρχο και οι εκπαιδευτικοί αποτελούν μειοψηφία, πενταμελές, τρεις ο δήμαρχος, δύο η εκπαίδευση. Φαίνεται, λοιπόν, ότι πραγματοποιείται, με τον τρόπο αυτόν, η σταδιακή μεταφορά αρμοδιοτήτων στην Τοπική Αυτοδιοίκηση και υλοποιούνται, βαθμιαία, οι προτάσεις της Έκθεσης Πισαρίδη, που φθάνουν μέχρι και τη διαχείριση του εκπαιδευτικού προσωπικού από τους δήμους.

Αγαπητοί συνάδελφοι, εμείς, το ΠΑΣΟΚ, το Κίνημα Αλλαγής, θεωρούμε ότι η παιδεία είναι εθνική υπόθεση. Απαιτείται, λοιπόν, κοινωνική, πολιτική συναίνεση για τη διαμόρφωση ενός μακρόπνοου εκπαιδευτικού συστήματος. Η χρησιμοποίηση κάποιων δικών μας τίτλων ή θεσμών δεν σημαίνει ότι έχει και τον ίδιο προσανατολισμό και φυσικά, το ίδιο περιεχόμενο. Οι θέσεις μας είναι σαφείς και κατευθύνονται προς την ενίσχυση του σχολείου, ώστε να διευρύνει τις μορφωτικές και πολιτιστικές του δράσεις. Κατευθύνεται στην ανάπτυξη ενός ολοκληρωμένου σχεδιασμού για την Τριτοβάθμια Εκπαίδευση της χώρας.

Σήμερα, η εφαρμογή της Ελάχιστης Βάσης Εισαγωγής δημιουργεί σοβαρά ζητήματα και μάλιστα, για τη συνέχιση των σπουδών πολλών νέων. Οδηγεί πολλά παιδιά εκτός της χώρας. Ο χάρτης της Τριτοβάθμιας Εκπαίδευσης, στη χώρα μας, δεν μπορεί να βασίζεται σε πολιτικές αποφάσεις και η πολιτική ηγεσία δεν μπορεί να εφαρμόζει δύο μέτρα και δύο σταθμά στις επιλογές της. Το σύστημα πρόσβασης στα πανεπιστήμια, που εφαρμόζεται εδώ και μισό αιώνα, έχει ολοκληρώσει τον κύκλο του. Οι συνεχείς αλλαγές, ουσιαστικά, ποδηγετούν κάθε συζήτηση για έμφαση στο περιεχόμενο των σχολικών θεσμών. Γι’ αυτό προτείνουμε την εφαρμογή του εθνικού απολυτηρίου από την αναλυτική πρόταση, που έχουμε διαμορφώσει. Ας τολμήσουμε και ας τολμήσετε, κυρία Υπουργέ, να το φέρετε προς συζήτηση και να το κάνουμε πράξη. Ταυτόχρονα, η ανάπτυξη της επαγγελματικής εκπαίδευσης μπορεί να αποτελέσει σημαντικό παράγοντα για τον εξορθολογισμό του εκπαιδευτικού μας συστήματος και την παραγωγική ανασυγκρότηση της χώρας, στην κατεύθυνση, φυσικά, της πράσινης ανάπτυξης, που όλοι ευαγγελιζόμαστε.

Τέλος, κυρία Υπουργέ, προτείνω να ληφθούν όλα τα κατάλληλα μέτρα για τη φυσική λειτουργία των σχολείων, το Σεπτέμβριο, όπως ο υποχρεωτικός εμβολιασμός των εκπαιδευτικών, η μείωση των μαθητών, ανά τάξη, στους δεκαπέντε μαθητές, διαγνωστικά τεστ από τον ΕΟΔΔΥ, χρήση μάσκας κ.λπ. και τούτο φυσικά, προκειμένου να καλυφθεί το μαθησιακό κενό, για να μην υπάρχει το μαθησιακό έλλειμμα. Για να καλυφθεί, λοιπόν, το μαθησιακό κενό, προτείνουμε να γίνουν νέες προσλήψεις εκπαιδευτικών, όπως αναφερθήκατε πριν, τις χαιρετίζουμε, για να αναπτυχθούν προγράμματα αντισταθμιστικής εκπαίδευσης διαφοροποιημένα, κατά περιοχή, ανάλογα με τις τοπικές ιδιομορφίες, διότι για εμάς είναι θέμα πρώτης προτεραιότητας η άμβλυνση των ανισοτήτων. Βλέπουμε όλους τους μαθητές και δεν ξεχνάμε ότι στη διάρκεια της πανδημίας, οξύνθηκαν επικίνδυνα οι εκπαιδευτικές ανισότητες και προστέθηκε, θα έλεγα, ένα έντονο ψηφιακό χάσμα, λόγω των οικονομικών δυσκολιών κάθε οικογένειας. Αναμένουμε, λοιπόν, την ακρόαση των φορέων και θα τοποθετηθούμε ουσιαστικά επί των άρθρων, στην επόμενη συνεδρίαση της Επιτροπής. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, θα διακόψουμε για την ψηφοφορία στην Ολομέλεια και θα συνεχίσουμε, μόλις επιστρέψετε στην Αίθουσα.

ΜΕΤΑ ΤΗ ΔΙΑΚΟΠΗ

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο Ειδικός Αγορητής του Κ.Κ.Ε., ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):**  Είναι για δεύτερη φορά, που η Κυβέρνηση το νομοσχέδιό της το βαφτίζει «αναβάθμιση της εκπαίδευσης». Θαρρεί ότι μπορεί, με τέτοιες ευχάριστες λεξούλες, να μακιγιάρει την εκπαιδευτική της πολιτική. Έρχεται, όμως, συνήθως, όπως και τώρα, η πεισματάρα η πραγματικότητα και φανερώνει το φαρισαϊσμό της και ξεσκεπάζει τους αληθινούς κυβερνητικούς στόχους.

Χαρακτηριστικό παράδειγμα είναι η ελάχιστη βάση εισαγωγής, την οποία η Κυβέρνηση ψήφισε, τον περασμένο Φεβρουάριο, στο όνομα πάντα της αναβάθμισης της εκπαίδευσης και άρον-άρον την εφαρμόζει, από φέτος, πάνω μάλιστα στη γενιά της πανδημίας, της ταλαιπωρίας, της τηλεκπαίδευσης και των κλειστών σχολείων!

Ανακοινώθηκαν, λοιπόν, χθες οι ελάχιστες βάσεις εισαγωγής, για όλες τις πανεπιστημιακές σχολές και, σύμφωνα με το νόμο σας, αυτό έχει, ως άμεσο πρακτικό αποτέλεσμα, κοντά 30.000 μαθητές, σύμφωνα με έγκυρους αναλυτές, να χάνουν το δικαίωμά τους, ακόμα και από το να συμπληρώσουν το μηχανογραφικό τους δελτίο, για την είσοδό τους σε μια πανεπιστημιακή σχολή. Αυτοί οι 30.000 νέοι, όμως, είναι μια ζηλευτή, όπως και να το κάνουμε, πελατεία για τα κάθε λογής ιδιωτικά κολέγια !

Τέτοια, όμως, είναι η αντίληψή σας για την αναβάθμιση. Την αναβάθμιση της εκπαίδευσης δεν τη βλέπετε και δεν την επιδιώκετε, με την άνοδο του μορφωτικού επιπέδου όλων των μαθητών, αλλά με τους αλλεπάλληλους αποκλεισμούς των μαθητών και τους φραγμούς τους ταξικούς, σαν αυτήν την ελάχιστη βάση εισαγωγής, που φέρατε. Και όλα αυτά, στο όνομα της ποιότητας της εκπαίδευσης. Μα πόση υποκρισία, αλήθεια, σκεπάζει την πολιτική σας; Γιατί, ξέρετε, πριν φορτώσετε τις ευθύνες στους εκπαιδευτικούς, πριν καταδικάσετε τα χιλιάδες παιδιά που δεν έγραψαν καλά στις εξετάσεις, πριν αποκλείσετε τα μισά παιδιά που απέτυχαν στην ιστορία και τα μαθηματικά, πρέπει πρώτα-πρώτα, να καταδικάσετε το δικό σας εκπαιδευτικό σύστημα, τα δικά σας βιβλία, το δικό σας σχολείο της ακριβοπληρωμένης παπαγαλίστικης αμάθειας και του αγχωτικού ανταγωνισμού. Γιατί δικό σας έργο, όλων σας, κατάδικο σας και εσάς και του ΣΥΡΙΖΑ και του ΠΑΣΟΚ, είναι αυτό το σημερινό σχολείο !

Προλαβαίνετε, κυρία Υπουργέ, προλαβαίνετε, ακόμα, σας το ζητάνε μαθητές, εκπαιδευτικοί και γονείς. Υπάρχει ακόμα καιρός να καταργήσετε αυτό το αίσχος της ελάχιστης βάσης εισαγωγής, που σαν κόφτης καλοτροχισμένος, ετοιμάζεται να πετσοκόψει τα μορφωτικά δικαιώματα χιλιάδων παιδιών των λαϊκών κυρίως οικογενειών.

Μιας και μιλάμε, όμως, για τα σχολεία και μιας που ο Σεπτέμβρης δεν είναι και τόσο μακριά, αλήθεια πώς προετοιμάζετε το επόμενο άνοιγμα των σχολείων και των πανεπιστημίων; Το 4ο κύμα της πανδημίας, που ήδη ξεκίνησε, δεν αστειεύεται και για να αντιμετωπιστεί αυτό το κύμα, δεν αρκούν μόνο οι τόσο απαραίτητοι εμβολιασμοί, αυτοί οι εμβολιασμοί, που τόσο έχουν καθυστερήσει, από τους ανταγωνισμούς των πολυεθνικών, αλλά και από τις δικές σας κυβερνητικές παλινωδίες. Απαιτείται και επείγει η στήριξη του δημόσιου τομέα της υγείας, με ενίσχυσή του, σε προσωπικό και υποδομές, όπως και επίταξη της ιδιωτικής υγείας. Και επιτέλους, πάρτε μέτρα προστασίας, για τους χώρους δουλειάς, πάρτε, δηλαδή, τις δικές σας κρατικές ευθύνες και σταματήστε πια να μοιράζετε στον κόσμο συνέχεια τις ίδιες και τις ίδιες καραμέλες της ατομικής ευθύνης, για να κρύψετε τη δική σας τη μεγαλύτερη ευθύνη.

Ξέρετε, κυρία Υπουργέ, μας ανησυχεί πολύ, πάρα πολύ, η κατάσταση στην εκπαίδευση. Είναι, βλέπετε, πολύ πρόσφατη και η διαγωγή της Κυβέρνησής σας, στην ασφαλή λειτουργία των σχολείων, η οποία, βεβαίως αξιολογήθηκε και πήρε κάτω από τη βάση.

Κυρία Υπουργέ, εσείς μπορεί μεν να μας καθησυχάζετε ότι δεν υπάρχει οποιαδήποτε εκκρεμότητα, μπροστά στην επικείμενη έναρξη της νέας σχολικής χρονιάς, σας διαψεύδει, όμως, η ίδια η πραγματικότητα. Πείτε μας, λοιπόν, ποιο μέτρο έχετε πάρει από όσα σας προτείνουν, εδώ και καιρό, φορείς και σωματεία, ώστε τα σχολεία να ανοίξουν, με πραγματικούς όρους υγιεινής και ασφάλειας; Ποιο; Ούτε ένα. Τι σημαίνει αυτό; Ότι τα σχολεία, τον Σεπτέμβρη, θα ανοίξουν, με τους ίδιους απαράδεκτους όρους, αν όχι και με χειρότερους. Μην ξεχνάτε ότι όλο αυτό το συνεχές προηγούμενο άνοιξε - κλείσε των σχολείων προκάλεσε στους μαθητές και επέτεινε μύρια όσα προβλήματα και μορφωτικά, αλλά και ψυχοκοινωνικά.

Τώρα, λοιπόν, και πριν έρθει ο Σεπτέμβρης να πάρετε όλα εκείνα τα μέτρα, που είναι αναγκαία για το άνοιγμα των σχολείων με υγιεινή και ασφάλεια.

Ποια είναι αυτά; Ακούστε τα για μια ακόμα φορά.

Να εξασφαλίσετε παντού τις κατάλληλες αίθουσες, που χρειάζονται - υπάρχουν αυτές οι αίθουσες και το ξέρετε - ώστε να αραιώσουν οι μαθητές στις τάξεις.

Ένα καινούργιο νηπιαγωγείο πήγε να γίνει εκεί στη Χαριλάου, στη Θεσσαλονίκη και με ευθύνη και της Κυβέρνησής σας, αλλά και του Δήμου Θεσσαλονίκης, το σχετικό οικόπεδο, εκεί στην αλυσίδα στη Χαριλάου, αποχαρακτηρίστηκε και πάει να γίνει πολυκατοικία. Έτσι θα λύσετε το πρόβλημα της σχολικής στέγης, της προσχολικής αγωγής, που έγινε και υποχρεωτική;

Να εξασφαλίσετε την καθαριότητα στα σχολεία με το μόνιμο προσωπικό, που απαιτείται για αυτό.

Να μεριμνήσετε, για να υπάρξουν επαναλαμβανόμενα δωρεάν τεστ για εκπαιδευτικούς και μαθητές με τη φροντίδα, όμως και την επιβάρυνση του κράτους.

Να φροντίσετε να πυκνώσουν τα δρομολόγια των χιλιάδων μεταφερόμενων μαθητών, για να μη στριμώχνονται πάλι όλοι αυτοί, για να πάνε στα σχολεία τους.

Να φροντίσετε να στηριχτούν μαθησιακά όλοι οι μαθητές, που έμειναν πίσω από το πολύμηνο κλείσιμο των σχολείων και, βέβαια, να γίνουν τόσες μόνιμες προσλήψεις εκπαιδευτικών όσα είναι και τα πραγματικά κενά και οι πραγματικές ανάγκες. Γιατί ναι, καλοί και ευπρόσδεκτοι είναι οι 11.500 διορισμοί εκπαιδευτικών, αλλά δεν φτάνουν.

Δείτε. Πέρσι, προσλήφθηκαν 52.000 συμβασιούχοι αναπληρωτές εκπαιδευτικοί, βάλτε και τις 8.000 φετινές συνταξιοδοτήσεις εκπαιδευτικών, που πάμε; Στις 60.000.

Για να λειτουργήσουν, λοιπόν, τουλάχιστον, όπως πέρυσι, τα σχολεία χρειάζονται άμεσα 60.000 προσλήψεις. Εσείς διορίζετε φέτος 11.700. Χρειάζονται, λοιπόν, άλλοι 48.300 εκπαιδευτικοί.

Μονιμοποιείστε, λοιπόν, όλους τους αναπληρωτές και το πρόβλημα λύνεται, αμέσως και τα παιδιά δεν θα αλλάζουν τους δασκάλους τους, σαν τα μπλουζάκια και οι εκπαιδευτικοί θα μπορούν, χωρίς εργασιακό άγχος, να αφοσιωθούν στην τόσο κρίσιμη δουλειά τους.

Κανονικά θα έλεγε κάποιος λογικός άνθρωπος, με αυτά θα έπρεπε να ασχολείστε, εκεί στο Υπουργείο της Παιδείας, εσείς όμως τι κάνετε;

Αντί για όλα αυτά τα τόσο αναγκαία, φέρνετε στη Βουλή, μέσα στο κατακαλόκαιρο, βαριά νομοσχέδια εκατοντάδων άρθρων για την αυτονομία – λέει – των σχολείων και την αξιολόγηση, δηλαδή, τον ασφυκτικό έλεγχο των εκπαιδευτικών, βάζετε και την ταμπέλα της αναβάθμισης της εκπαίδευσης και της ενδυνάμωσης, άκουσον - άκουσον, των εκπαιδευτικών, διά του ροπάλου, φυσικά και νομίζετε ότι ξεμπερδέψατε.

Το κάνετε αυτό, επειδή και εσείς, στην πραγματικότητα, φοβάστε, γιατί ξέρετε καλά ότι και οι εκπαιδευτικοί και οι γονείς καταλαβαίνουν ότι με κάτι τέτοια η εκπαίδευση, όχι μόνο δεν αναβαθμίζεται, αλλά υποβαθμίζεται. Γι’ αυτό και εσείς το φέρνετε στη Βουλή, μέσα στο καλοκαίρι, για να ψηφιστεί «στη ζούλα», όπως έκαναν και οι προηγούμενοι από εσάς, σαν τον αλησμόνητο τον κ. Γαβρόγλου, που τέτοια νομοσχέδια τα ψήφιζε και εκείνος είτε τον Αύγουστο είτε τη Μεγάλη Εβδομάδα του Πάσχα !

Μιλάμε, δηλαδή, για πολλή δημοκρατικότητα, τώρα !

Ξέρετε, μην ακούτε τα διάφορα δημοσιογραφικά παπαγαλάκια, που σας λιβανίζουν, από το πρωί ως το βράδυ, για τη μεταρρυθμιστική σας επιμονή και για το δήθεν εκσυγχρονιστικό σας θάρρος, ούτε να παρασύρεστε από τις στημένες δημοσκοπήσεις, που γίνονται, παρακαλώ, αμέσως και πρώτο θέμα. Τίποτα από όλα αυτά.

Το νομοσχέδιό σας αυτό είναι σαν τη σταγόνα, που ξεχειλίζει το ποτήρι. Δημιουργεί αντιδράσεις και το ξέρετε, το ζήσατε, ήδη, άλλωστε και στο Μπραχάμι, στη φιέστα που στήσατε.

Τι νομίζατε, δηλαδή; Ότι ο λαός θα χάψει το παραμύθι σας, περί αυτονομίας των σχολείων και ότι οι μανάδες και οι πατεράδες των παιδιών θα ψάχνουν, όλη μέρα, για χορηγούς, για να λειτουργούν τα σχολεία των παιδιών τους; Τι νομίζατε; Ότι θα χαίρονται και από πάνω, επειδή άλλα θα μαθαίνουν τα παιδιά τους στο Περιστέρι, άλλα στο Κερατσίνι, άλλα στη Σάμο, άλλα στο Κιλκίς, μέσα από τα πολλαπλά κατηγοριοποιημένα, όμως, βιβλία σας, που θα κατηγοριοποιούν άμεσα και τα ίδια τους τα παιδιά;

Ή μήπως νομίζατε ότι οι εκπαιδευτικοί θα πούνε το «σφάξε με, Αγά μου, να αγιάσω» και θα σκύψουν το κεφάλι του στους πραιτοριανούς αξιολογητές σας και στους Διευθυντές – μάνατζερ, που ετοιμάζετε και στις δικές σας απειλές για παρακρατήσεις μισθών;

Δεν σφάξανε !

Και μην κουνάτε το δάχτυλο, κυρία Υπουργέ, στους εκπαιδευτικούς, γιατί, όταν εσείς μοιράζετε παγουρίνο και μάσκες, που έγιναν ανέκδοτα και η τηλεκπαίδευσή σας γινόταν μια απίστευτη ταλαιπωρία για χιλιάδες σπίτια, αυτοί οι εκπαιδευτικοί, χωρίς να λογαριάζουν ούτε κόπους ούτε έξοδα, κρατούσαν ζωντανή την παιδαγωγική τους σχέση με τα παιδιά τους. Έτσι, λένε τους μαθητές τους, παιδιά τους. Αυτοί οι εκπαιδευτικοί, που εσείς απειλείτε, με παρακρατήσεις μισθών, φύλαξαν άσβεστη τη φλόγα της μάθησης στους μαθητές τους. Όλους αυτούς, γονείς, εκπαιδευτικούς και μαθητές τους βρίσκετε, ήδη, μπροστά σας, με κινητοποιήσεις και διαμαρτυρίες και θα τους βρίσκετε και όλο και περισσότερο και όλο και περισσότερους, μπροστά σας και από τον Σεπτέμβρη, που έρχεται. Μη θεωρείτε ότι θα ξεμπερδέψετε, έτσι απλά, με μια ψηφοφορία, εδώ μέσα στη Βουλή.

Το νομοσχέδιο σας, άλλωστε, δεν είναι και τόσο ασήμαντο. Κάθε άλλο, συνεχίζει στην εκπαίδευση την ίδια δουλειά, που έκανε το νομοσχέδιο του Χατζηδάκη στα εργασιακά. Μετά τα εργασιακά δικαιώματα των γονέων, στο στόχαστρο, τώρα, βάζετε τα μορφωτικά δικαιώματα των παιδιών τους. Το φτωχό αποστεωμένο, ανταγωνιστικό σχολείο, τις αποσπασματικές, τις αντιεπιστημονικές γνώσεις, των απαράδεκτων σχολικών βιβλίων, μεταλλάσσεται πια σε κάτι, όμως, ακόμα πιο αντιδραστικό.

Με το σημερινό νομοσχέδιο, χαράσσεται, στην ουσία, μια βαθιά όσο και αντιδραστική τομή και στη λειτουργία, αλλά και στο περιεχόμενο του σχολείου, κατά συνέπεια και στον ίδιο τον ρόλο του εκπαιδευτικού.

Αυτό το νομοσχέδιο έρχεται να συμπληρώσει τις ρυθμίσεις, που περάσατε όλο τον τελευταίο χρόνο, με τις αλλαγές στο Λύκειο, την ελάχιστη βάση εισαγωγής, τον τρόπο πρόσβασης, περικοπές αντικειμένων κ.λπ., τη θεσμοθέτηση των εργαστηρίων δεξιοτήτων, ως υποκατάστατα της πραγματικής γνώσης, σε όλες τις βαθμίδες, την αύξηση του αριθμού των μαθητών στις τάξεις και την αυτοαξιολόγηση του σχολείου, που την λάνσαρε πρώτος ο ΣΥΡΙΖΑ, για να μην ξεχνιόμαστε, σε συνδυασμό, μάλιστα, και με την εφαρμογή όλων των νομοθετικών διατάξεων, που ψηφίστηκαν, τα προηγούμενα χρόνια. Η βαθιά αυτή αντιδραστική τομή φτάνει μέχρι και τον ίδιο τον πυρήνα της εκπαίδευσης. Δηλαδή, στο τι και στο πώς μαθαίνουν οι μαθητές, στο τι και στο πώς διδάσκεται ο εκπαιδευτικός, αλλά και σε τι εργασιακό περιβάλλον θα δουλεύει αυτός, από δω και μπρος.

Βάση του νομοσχεδίου αποτελούν, βέβαια, οι εκπαιδευτικές κατευθύνσεις της Ευρωπαϊκής Ένωσης και του ΟΟΣΑ, αυτές, που τόσο γοητεύουν και τον κύριο Φίλη και τον ΣΥΡΙΖΑ, οι οποίες νομοθετήθηκαν, από όλες τις προηγούμενες κυβερνήσεις.

Βάση του νομοσχεδίου αποτελούν οι ίδιες οι απαιτήσεις του ΣΕΒ και όλων των εργοδοτικών ενώσεων. Τι θέλουν όλοι αυτοί σαν την «αλεπού στο παζάρι»;

Μα, τι άλλο από έναν εργαζόμενο φτηνό, ευέλικτο και προσαρμοσμένο στις δικές τους ανάγκες για κερδοφορία ! Αυτό είναι το μάθημα ή μάλλον η δεξιότητα της νεανικής επιχειρηματικότητας, που εισάγετε στο σχολείο.

Μα, τι άλλο να θέλουν από ένα σχολείο πιο φτηνό για το κράτος και άρα, πιο ακριβό για τους γονείς και, φυσικά, πιο φιλικό για τις επιχειρήσεις ! Αυτή είναι όλη η ουσία του αυτόνομου σχολείου. Ό,τι όμως, ξέρετε, ενισχύει αυτή την αυτονομία του σχολείου, αυξάνει, ταυτόχρονα, τη διαφοροποίησή του, αυξάνει την κατηγοριοποίηση του, οδηγεί, δηλαδή, στον ταξικό διαχωρισμό, σε σχολεία για την ελίτ και σε σχολεία για τους πολλούς, για την πλέμπα.

Ανοίγει, δηλαδή, ο δρόμος για την εντονότερη διαφοροποίηση των ίδιων των μαθητών, ακόμα και μέσα στο ίδιο το σχολείο, με το σπάσιμο όσων, τέλος πάντων, ενιαίων στοιχείων διατηρούνται μέχρι τώρα, στη μόρφωση όλων των μαθητών, όπως είναι τα σχολικά βιβλία, με τα διάφορα εκπαιδευτικά προγράμματα, με τη γενίκευση των εργαστηρίων δεξιοτήτων, που έρχονται από το Σεπτέμβρη.

Συμπέρασμα είναι ότι το κράτος εδραιώνει και διασφαλίζει έτσι την υποχρηματοδότηση της παιδείας από τη μεριά του, ενώ, ταυτόχρονα, επιτρέπει και ενθαρρύνει τις μεγάλες επιχειρήσεις να έχουν λόγο, μέχρι και στο ίδιο το περιεχόμενο της μόρφωσης. Όπως γνωρίζετε πάρα πολύ καλά, τίποτα απ’ όλα αυτά δε μπορεί να γίνει, χωρίς τους εκπαιδευτικούς. Εδώ, λοιπόν, έρχεται και κολλάει η λεγόμενη «ατομική αξιολόγηση» των εκπαιδευτικών, ο αυστηρός, δηλαδή και ασφυκτικός τους έλεγχος, ο εξαναγκασμός τους στην ουσία, προκειμένου να υπηρετήσουν όλο αυτό το συνολικό αντιδραστικό σχέδιο για το σχολείο.

Δάσκαλος, όμως, σκυφτός και φοβισμένος, σημαίνει λαός αμόρφωτος και υποταγμένος. Άλλωστε, αυτή η ατομική αξιολόγηση ουδεμία σχέση έχει με την πραγματική ανάγκη και απαίτηση για τη στήριξη της εκπαιδευτικής διαδικασίας, για την αντιμετώπιση των εκπαιδευτικών προβλημάτων. Αλήθεια, τολμάτε εσείς και μιλάτε για την ενδυνάμωση των εκπαιδευτικών, όταν, μέσα στην πανδημία, τους αφήσατε εντελώς μόνους και χωρίς ουσιαστική στήριξη στο βάσανο της τηλεκπαίδευσης; Όταν γράψατε στα παλαιότερα των υποδημάτων σας τα αιτήματά τους, για λειτουργία των σχολείων τους, με υγιεινή και ασφάλεια;

Όταν διατηρείτε το αίσχος των δεκάδων χιλιάδων συμβασιούχων εκπαιδευτικών, κάθε χρόνο, με μια βαλίτσα στο χέρι; Όταν τους προσλαμβάνετε μέχρι και το Δεκέμβρη, ακόμα και το Φλεβάρη, για να ξεκινήσουν τότε τα μαθήματα για κάποιους μαθητές; Μπορείτε να μας δείξετε σε αυτό το νομοσχέδιο σας, έστω και μια διάταξη, έστω και μια φράση, που να μιλάει για την ενίσχυση της καθημερινής δουλειάς του εκπαιδευτικού, μέσα στην τάξη; Όχι και δε μπορείτε, γιατί δεν υπάρχει.

Αντίθετα, μάτσο οι διατάξεις και τα άρθρα, για να δυναμώνει ο ασφυκτικός έλεγχος, ώστε να υλοποιούνται κατά γράμμα οι κατευθύνσεις της εκάστοτε κυβέρνησης, με ατέρμονες και γραφειοκρατικές διαδικασίες εκτός τάξης, όπως είναι η συμπλήρωση για μύριες όσες φόρμες. Στην πραγματικότητα, δεν επιδιώκετε την ενδυνάμωση των εκπαιδευτικών, όπως ψευδώς ισχυρίζεστε, αλλά την απαξίωσή τους, όταν τους θέλετε να σκύβουν το κεφάλι και να υλοποιούν, χωρίς γνώμη και χωρίς κρίση, τις άνωθεν οδηγίες σας. Καλός εκπαιδευτικός, για σας και για την πολιτική σας, για την κοινωνική τάξη, που υπηρετείτε, είναι αυτός, που κυνηγάει χορηγούς. Είναι αυτός, που διδάσκει κατευθείαν από τα κιτάπια των επιχειρήσεων. Είναι αυτός, που διαχωρίζει τους μαθητές και δε φέρνει, βέβαια και αντιρρήσεις. Αυτός είναι ο καλός εκπαιδευτικός για σας.

Με όλα αυτά που λέμε και για να μην παρεξηγηθούμε, μη νομίσετε ότι υπερασπιζόμαστε το σημερινό σχολείο. Υπερασπιζόμαστε τα μορφωτικά δικαιώματα όλων των παιδιών, με βάση τις σημερινές δυνατότητες της εποχής. Υπερασπιζόμαστε τα εργασιακά και τα κοινωνικά δικαιώματα των εκπαιδευτικών. Σήμερα, με τη ραγδαία εξέλιξη των επιστημών και μπορεί και πρέπει να γίνει ένα σχολείο, που θα βάζει όλους τους μαθητές στην ίδια μορφωτική αφετηρία, που θα απαντάει στις νέες προκλήσεις της γνώσης, της επιστήμης, της τεχνολογίας. Όλα αυτά, δηλαδή, που απαιτούν ένα υψηλό μορφωτικό επίπεδο και ικανότητες σύγχρονες. Ένα σχολείο, που θα στηρίζει, ουσιαστικά, τους εκπαιδευτικούς, στον εκπαιδευτικό, αλλά και στον διαπαιδαγωγικό τους ρόλο και δε θα τους φοβερίζει, με ποινές και με παρακρατήσεις μισθών.

Σήμερα, όμως, η πάλη για ένα τέτοιο σχολείο, ένα σχολείο στο μπόι των ονείρων των ανθρώπων, έχει μια βασική προϋπόθεση, όπως και να το κάνουμε. Την εναντίωση στο σημερινό αντιδραστικό νομοσχέδιο, αλλά και την εναντίωση και σε όλες τις προηγούμενες αντιδραστικές ρυθμίσεις, που ψήφισαν όλες οι προηγούμενες κυβερνήσεις.

Απορρίπτουμε, λοιπόν, ως Κ.Κ.Ε., το σημερινό νομοσχέδιο. Σας καλούμε να το αποσύρετε, γιατί το ξέρετε κατά βάθος πολύ καλά και εσείς. Είναι, ήδη, καταδικασμένο στη λαϊκή συνείδηση. Ευχαριστώ.

Στο σημείο αυτό έγινε η β΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Παπαδόπουλος Μιχαήλ, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Πλεύρης Αθανάσιος, Ράπτη Έλενα, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεγκέρογλου Βασίλειος, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Παφίλης Αθανάσιος, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε. Το λόγο έχει η κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε. Κυρία Υπουργέ, κυρία Υφυπουργέ, κυρίες και κύριοι συνάδελφοι, συζητούμε σήμερα για την αναβάθμιση του σχολείου και την ενδυνάμωση των εκπαιδευτικών, όπως τιτλοφορείται το υπό συζήτηση σχέδιο νόμου. Ενός σχολείου, το οποίο πέρασε, διά πυρός και σιδήρου, τον τελευταίο ενάμιση χρόνο. Είδαμε τα σχολεία μας να περνούν από απελπιστικές καταστάσεις και να γίνονται αντικείμενο κυβερνητικού ρίσκου. Εκείνο που βλέπουμε να επιλέγετε να κάνετε, κατά κόρον, στην πλειονότητα, σχεδόν, των νομοσχεδίων, που φέρνετε προς ψήφιση, είναι να επιλέγετε να επιβαρύνετε το ελληνικό δημόσιο συστήνοντας, ας πούμε, θέσεις, όπως εκείνη του Περιφερειακού Επόπτη Ποιότητας της Εκπαίδευσης.

Ήδη από το κεφάλαιο Α΄ του μέρους Β΄, σχετικά με τις δομές και τα στελέχη της πρωτοβάθμιας και δευτεροβάθμιας εκπαίδευσης, λέτε ότι θα υπάρχει ένα σε κάθε περιφερειακή διεύθυνση πρωτοβάθμιας και δευτεροβάθμιας εκπαίδευσης. Πόσο χρειάζεται μια τέτοιου είδους σύσταση; Δεν καλύπτεται από τις ήδη υπάρχουσες θέσεις; Θα μεριμνά, λέτε, μεταξύ άλλων, για την καταπολέμηση κάθε μορφής αποκλεισμού και διακρίσεων και την προώθηση της ενταξιακής εκπαίδευσης. Πρακτικά, αυτό τι σημαίνει; Ότι έργο του θα είναι και η ενσωμάτωση των λαθρομεταναστών. Αυτό εννοείτε; Αν εννοείτε αυτό, πείτε το. Μην ωραιοποιείτε, με πλάγιους τρόπους, τις προς ψήφιση ρυθμίσεις.

Τα ίδια ισχύουν και για τη σύσταση του Περιφερειακού Συμβουλίου Εποπτών και τη σύσταση της θέσης του Επόπτη της Ποιότητας της εκπαίδευσης. Θέσεις πολλές, αμοιβές άγνωστες. Το ζήτημα ουσίας είναι να διευκολυνθεί το εκπαιδευτικό έργο. Εδώ, εξ όσων φαίνεται, πάει να γίνει το αντίθετο. Να επιβαρυνθεί, με περαιτέρω γραφειοκρατία. Θεωρείτε ότι μπορείτε να εξασφαλίσετε το συντονισμό τους και πώς θα επιτευχθεί αυτός; Μετονομάζονται, λέτε, σε κέντρα διεπιστημονικής αξιολόγησης, συμβουλευτικής και υποστήριξης, τα κέντρα εκπαιδευτικής συμβουλευτικής υποστήριξης. Η μετονομασία αυτή σε τι εξυπηρετεί, εκτός από περαιτέρω επιβαρύνσεις του δημοσίου;

Ταυτόχρονα, φαίνεται ότι το ενισχυμένο πέπλο προστασίας, για τη διασφάλιση της ισότιμης πρόσβασης όλων ανεξαιρέτως των μαθητών στην εκπαίδευση, όπως αναφέρεται επί λέξει στο νομοσχέδιο, προφανώς δεν αναφέρεται μόνο στους Έλληνες μαθητές και μαθήτριες. Θα αναλύσουμε περαιτέρω και τις υπόλοιπες μετατροπές - συστάσεις στην κατ’ άρθρον συζήτηση. Δεν γίνεται, όμως, να μην εκφράσουμε τις αντιρρήσεις μας, ως προς το μηνιαίο επίδομα θέσης ευθύνης των προϊσταμένων εκπαίδευσης. Πρόκειται για υπέρογκα ποσά, τα οποία, βεβαίως, βλέπουμε να αυξάνονται, σε πολλές περιπτώσεις, συγκριτικά με την προηγούμενη ρύθμιση. Προφανώς, έτσι δικαιολογείται όλη αυτή η πληθώρα συστάσεων. Διαφωνούσαμε, διαφωνούμε και θα εξακολουθήσουμε να διαφωνούμε, με τις υπερβολικές εξουσιοδοτήσεις, που δίνετε στον εκάστοτε Υπουργό Παιδείας και Θρησκευμάτων και σε αυτό το νομοσχέδιο είναι, δυστυχώς, πάρα πολλές.

Ως προς το κεφάλαιο Β΄ και την επιλογή των στελεχών της εκπαίδευσης, θα θέλαμε να αναφερθούμε, σε αυτή την πρώτη συζήτηση, ιδίως στη διαδικασία, που ακολουθείται, για την επιλογή των περιφερειακών εποπτών ποιότητας της εκπαίδευσης, των εποπτών ποιότητας της εκπαίδευσης προϊσταμένων κέντρων εκπαίδευσης, για το περιβάλλον και την αειφορία και του προϊσταμένου του γραφείου Μειονοτικής Εκπαίδευσης της Περιφερειακής Διεύθυνσης Πρωτοβάθμιας και Δευτεροβάθμιας Εκπαίδευσης Ανατολικής Μακεδονίας και Θράκης. Φαίνεται ότι η διαδικασία επιλογής είναι πολύ γενική και βασίζεται, ιδίως, στη συνέντευξη.

Για τέτοιου είδους θέσεις δεν χωρούν τόσο γενικόλογα άρθρα, τα οποία, εν τέλει, μπορεί να είναι αργά αξιοκρατικά. Ζητούμε διευκρινίσεις, ως προς την απαλλαγή στελεχών της εκπαίδευσης από την άσκηση των καθηκόντων τους. Αναφέρεται, μεταξύ άλλων, ότι μπορεί να απαλλάσσονται και για σοβαρούς προσωπικούς ή οικογενειακούς λόγους ή λόγους υγείας. Στους σοβαρούς λόγους υγείας εντάσσεται και ο μη εμβολιασμός κατά του κορονοϊού; Αυτό είναι κάτι πολύ σοβαρό, που πρέπει να διευκρινιστεί.

Όπως, επίσης, πρέπει να διευκρινιστούν και όσα έχουν να κάνουν με την επαγγελματική ανάπτυξη των στελεχών της εκπαίδευσης. Το πρόγραμμα επιμόρφωσης είναι μεν κάτι θετικό, αλλά δεν βλέπουμε, πουθενά, το ύψος των δαπανών, που αυτό θα συνεπάγεται. Είναι όλες αυτές οι αλλαγές προς το καλύτερο ή είναι ένας λαβύρινθος επιλογών; Μάλλον το δεύτερο.

Ως προς την αξιολόγηση του έργου των στελεχών, των εκπαιδευτικών και του λοιπού εκπαιδευτικού προσωπικού της πρωτοβάθμιας και της δευτεροβάθμιας εκπαίδευσης, είναι μία διαδικασία επιβεβλημένη και εμείς στην Ελληνική Λύση το έχουμε τονίσει πάρα πολλές φορές.

Αναφορικά με τη δυνατότητα κατάθεσης ενστάσεων, παρατηρούμε ότι οι περιφερειακές ειδικές επιτροπές αξιολόγησης συγκροτούνται, με απόφαση του Υπουργού Παιδείας και Θρησκευμάτων: Ακόμη μία υπερβολική εξουσιοδότηση, που δεν διευκολύνει την επικράτηση της διαφάνειας.

Για την αξιολόγηση του έργου των εκπαιδευτικών, αναφέρουμε ενδεικτικά ότι οι εκπαιδευτικοί πρωτοβάθμιας εκπαίδευσης αξιολογούνται από το Σύμβουλο Εκπαίδευσης Επιστημονικής Ευθύνης και από τον Διευθυντή της σχολικής μονάδας. Εκφράζουμε τις σαφείς μας επιφυλάξεις, ως προς το κατά πόσον θα είναι αντικειμενική και αμερόληπτη η διαδικασία αξιολόγησης, αφού και ο Διευθυντής θα αξιολογεί τον εκπαιδευτικό.

Προκαλεί, επίσης εντύπωση, το γεγονός ότι ο εκπαιδευτικός δύναται να υποβάλει, σε διάστημα πέντε ημερών, Έκθεση με τις παρατηρήσεις του, σε περίπτωση που υπάρχει διαφωνία, ως προς την αξιολογική κρίση. Δεν θεωρείτε ότι με αυτόν τον τρόπο μειώνεται η αξία της αξιολόγησης;

Επίσης, ως προς την περιοδικότητα της αξιολόγησης. Η αξιολόγηση των μόνιμων εκπαιδευτικών, σχετικά με το πεδίο α΄, γίνεται ανά τέσσερα χρόνια, δηλαδή, ως προς τη γενική και ειδική γνωστικού αντικειμένου από το Σύμβουλο και προς το παιδαγωγικό κλίμα και διαχείριση της τάξης από το Διευθυντή, ενώ η αξιολόγηση του πεδίου β΄, δηλαδή, υπηρεσιακή συνέπεια και επάρκεια, από το Διευθυντή και από το Σύμβουλο, η οποία γίνεται, ανά δύο έτη. Θα λέγαμε ότι μοιάζει περισσότερο με εσωτερική, ίσως και φιλική αξιολόγηση. Ο ανώτερος αξιολογεί τον κατώτερο.

Παρακάτω, αναφορικά με την αυτονομία της σχολικής μονάδας και πιο συγκεκριμένα, σχετικά με το Μητρώο Διδακτικών Βιβλίων και την Ψηφιακή Βιβλιοθήκη Διδακτικών Βιβλίων, πρόκειται για μία προσθήκη, με σαφώς θετική χροιά, παρόλα αυτά, πρέπει να τονίσουμε, ότι δεν έχουν όλοι οι μαθητές υπολογιστή και πρόσβαση στο ίντερνετ. Προσοχή όμως! Το έντυπο βιβλίο δεν πρέπει επουδενί ούτε να καταργηθεί, ούτε να χάσει τη σπουδαία αξία του. Οι ψηφιακές τεχνολογίες θα πρέπει να λειτουργούν, συμπληρωματικά, και όχι με τη λογική της αντικατάστασης.

Τώρα, σχετικά με την επιλογή των βιβλίων, καθιερώνεται η δυνατότητα επιλογής διδακτικού βιβλίου σε κάθε μάθημα, που διδάσκεται στις σχολικές μονάδες της δημόσιας ή ιδιωτικής πρωτοβάθμιας και δευτεροβάθμιας εκπαίδευσης, από τους εκπαιδευτικούς, που διδάσκουν τα αντίστοιχα μαθήματα σε αυτή. Άρα, οι σχολικές μονάδες ενδέχεται να χρησιμοποιούν διαφορετικά διδακτικά βιβλία και να δημιουργηθεί ένα χάσμα, μία απόκλιση μεταξύ σχολείων, π.χ. μιας περιφέρειας. Πόσο δίκαιο είναι οι μαθητές να αποκομίζουν διαφορετικά εφόδια, καθώς θα χρησιμοποιούνται διαφορετικά διδακτικά βιβλία, ακόμα και σε δημοτικό επίπεδο; Το σχολείο, η οικογένεια και η κοινωνία πρέπει να αποτελούν μία αλυσίδα. Γι’ αυτό και η αξιολόγηση των μαθητών, ανά τρίμηνο και όχι ανά τετράμηνο και η ταυτόχρονη ενημέρωση των γονέων θα μπορούσε να ενδυναμώσει την αλυσίδα αυτή. Διαφωνούμε με τη δυνατότητα, που παρέχεται στον εκάστοτε Υπουργό Παιδείας και Θρησκευμάτων, με απόφασή του να μπορεί να εντάσσει διδακτικά βιβλία στο Μητρώο Διδακτικών Βιβλίων ή για παράδειγμα, ποιους εκδοτικούς οίκους θα μπορεί να εντάσσει στο Μητρώο, θα προσθέσουμε εμείς.

Αμφιβάλλουμε για το εάν και κατά πόσον θα έχει πρακτική εφαρμογή η εισαγωγή του θεσμού του Σχολικού Συντονιστή. Όσο για τον Παιδαγωγικό Σύμβουλο, μέντορα, στη σχολική μονάδα, εκείνος θα ορίζεται από τον Διευθυντή ή τον Προϊστάμενο του σχολείου, για την καθοδήγηση και την υποστήριξη της ένταξης του νεοδιοριζόμενου εκπαιδευτικού.

Δεν θα έπρεπε, όμως, να υπάρχει δυνατότητα να εκφράζει την άποψή του και ο ίδιος εκπαιδευτικός, ως προς το ποιος θα είναι μέντορας του, μιας και μαζί του θα πρέπει να μπορεί να αναπτύξει και μία σχέση εμπιστοσύνης; Η ενδοσχολική επιμόρφωση αποτελεί ένα θεμιτό μέτρο. Όμως, η άσκηση πειθαρχικού ελέγχου από τον διευθυντή ή τον προϊστάμενο της σχολικής μονάδας αποτελεί ένα μέτρο, το οποίο μπορεί να αποτελέσει αντικείμενο καταχρηστικών συμπεριφορών.

Πάμε, τώρα, στην εκκλησιαστική εκπαίδευση. Αν εκκλησιαστικό σχολείο δεν συγκεντρώνει, ανά έτος, τον ελάχιστο αριθμό των 120 μαθητών, μαθητριών, που φοιτούν σε αυτό, επί 3 συνεχόμενα σχολικά έτη, αναστέλλεται η λειτουργία του. Αν λειτουργεί μόνο Γενικό Εκκλησιαστικό Λύκειο, για την εφαρμογή του πρώτου εδαφίου, ο ελάχιστος αριθμός μαθητών είναι 60. Είστε σοβαροί; Έτσι στηρίζετε την Ορθοδοξία; Με το να οδηγείτε στο κλείσιμο τα σχολεία, με ανέφικτα όρια; Προς τι η θέσπιση ορίου μαθητών; Τα εκκλησιαστικά σχολεία είναι περιφερειακά σχολεία και δεν μπορούν να συγκριθούν με τα σχολεία, που λειτουργούν στον αστικό ιστό της πόλης. Γιατί αυτή η αντιμετώπιση; Γιατί χτυπάτε την ορθόδοξη πίστη;

Ακούγεται ότι θα καταργηθεί η Ανώτατη Εκκλησιαστική Ακαδημία Βελλάς Ιωαννίνων. Η συγκεκριμένη εκκλησιαστική Ακαδημία δεν είναι μόνο μία σχολή της χώρας μας, αλλά ένα πνευματικό και μορφωτικό ανώτατο ακαδημαϊκό ίδρυμα, το οποίο συνέβαλε -και συνεχίζει να συμβάλλει- στην κοινωνία μας, ηθικά και πνευματικά. Ιδρύθηκε, το 1911, από τον Μητροπολίτη Βελλάς και Κονίτσης και μετέπειτα Αρχιεπίσκοπο Αθηνών και πάσης Ελλάδος, Σπυρίδωνα Βλάχο, και λειτούργησε, ως ιεροδιδασκαλείο. Έτσι εύκολα, διαγράφετε παραπάνω από έναν αιώνα εκπαιδευτικής και θρησκευτικής προσφοράς; Τα ίδια ισχύουν και για την Πατριαρχική Εκκλησιαστική Σχολή Κρήτης.

Ως προς την απαλλαγή των διευθυντών και υποδιευθυντών από την άσκηση των καθηκόντων τους, αναφέρεται ότι, με απόφαση του Προϊσταμένου της Διεύθυνσης Θρησκευτικής Εκπαίδευσης και Διαθρησκευτικών Σχέσεων, οι διευθυντές και υποδιευθυντές των εκκλησιαστικών σχολείων μπορεί να απαλλάσσονται από την άσκηση των καθηκόντων τους, για σοβαρούς προσωπικούς και οικογενειακούς λόγους ή λόγους υγείας. Και σε αυτή την περίπτωση, θα πρέπει να διευκρινιστεί ότι οι λόγοι υγείας δεν αφορούν στο εμβόλιο.

Ως προς τις Σχολές Μαθητείας Υποψηφίων Κληρικών, επισημαίνεται ότι, με απόφαση του Υπουργού Παιδείας και Θρησκευμάτων, μπορεί να καταργούνται, να αναστέλλεται η λειτουργία ή να μεταφέρεται η έδρα τους. Πώς περιμένετε να μας βρει σύμφωνους μια τέτοια διάταξη, η οποία παρέχει τέτοιο μέγεθος εξουσιοδότησης στον εκάστοτε Υπουργό;

Σχετικά με το δικαίωμα φοίτησης στις Σχολές Μαθητείας Υποψηφίων Κληρικών, δεν επιβάλλεται ρητά, από τις εξουσιοδοτικές διατάξεις, ότι οι αλλοδαποί, που θα φοιτήσουν σε αυτές, θα πρέπει να είναι χριστιανοί ορθόδοξοι και να ομιλούν την ελληνική γλώσσα. Θα πρέπει, επιπρόσθετα, να ορίζεται ρητώς, στο δεύτερο στάδιο επιλογής ιεροσπουδαστών, ότι οι εξετάσεις θα διενεργούνται στην ελληνική γλώσσα.

Ο διευθυντής της Σχολής Μαθητείας Υποψηφίων Κληρικών ορίζεται, με απόφαση του Υπουργού Παιδείας και Θρησκευμάτων. Για ακόμη μία φορά, η διαφάνεια πάει περίπατο.

Όσον αφορά στην εγγραφή αλλοδαπών μαθητών στις σχολικές μονάδες δευτεροβάθμιας εκπαίδευσης, απορούμε πώς είναι δυνατόν να εγγράφονται στα ελληνικά σχολεία μαθητές, που δεν μπορούν να προσκομίσουν επίσημα μεταφρασμένα δικαιολογητικά για την απόδοση του ονόματός τους στα ελληνικά. Προφανώς και μας βρίσκει αντίθετους.

Μιλάτε, παρακάτω, για την πιλοτική εφαρμογή προγραμμάτων σπουδών σε πρότυπα και πειραματικά σχολεία, για τα σχολικά έτη 2021-22 και 2022-23. Ποια είναι αυτά τα προγράμματα σπουδών, που θα εισαχθούν, άμεσα; Δεν πρέπει να εξεταστούν, πρώτα από την παρούσα και ύστερα να αποφασιστεί η εφαρμογή τους, με τυπικό νόμο;

Δεν λείπουν, βεβαίως, από το παρόν νομοσχέδιο, και φωτογραφικές διατάξεις σε ό,τι έχει να κάνει με τις αποσπάσεις των διευθυντών και των υποδιευθυντών των δημόσιων Ινστιτούτων Επαγγελματικής Κατάρτισης και των δημόσιων Επαγγελματικών Σχολών Κατάρτισης.

Σχετικά με τους τίτλους σπουδών μουσουλμανικών ιεροσπουδαστηρίων Θράκης - και ενώ η Τουρκία έχει καταπατήσει κάθε έννοια διεθνούς δικαίου και κάνει βόλτες στο Αιγαίο μας - κύριο μέλημα της Κυβέρνησης θα έπρεπε να είναι η αύξηση των δημόσιων ελληνόγλωσσων σχολείων και όχι τέτοιου είδους ρυθμίσεις.

Εμείς, στην Ελληνική Λύση, από την πρώτη μέρα, σας λέμε για την επιτακτική ανάγκη της ριζικής αναδιάρθρωσης της ελληνικής παιδείας. Πιστεύετε ότι με όσα νομοθετείτε, εξασφαλίζετε τη συνέχεια του ελληνισμού, της ορθοδοξίας μας;

Δεν πρέπει να ξεχνάμε και, με κάθε ευκαιρία, θα το αναφέρουμε σε όλους τους Έλληνες και τις Ελληνίδες, που βρίσκονται έξω από την Επικράτεια, σε όλους εκείνους τους περίπου 600.000 συμπολίτες μας, που αναγκάστηκαν να εγκαταλείψουν την πατρίδα μας, προκειμένου να αναζητήσουν καλύτερες συνθήκες ζωής και περισσότερες επαγγελματικές ευκαιρίες, όσα, δηλαδή, δεν μπορούσαν να βρουν στη χώρα τους και ακόμη φεύγουν, αντί να τους δίνετε κίνητρα επιστροφής, εξακολουθείτε να τους διώχνετε και σε αυτή την εκδίωξη πρέπει να μπει, επιτέλους, μια τελεία, σοβαρά και υπεύθυνα. Οι προτάσεις μας βρίσκονται στη διάθεσή σας. Οι κατάλληλες συνθήκες, για να επιστρέψουν πίσω στην πατρίδα της καρδιάς τους, μπορούν να διαμορφωθούν, αρκεί να υπάρξει θέληση και πρωτοβουλία. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Εμείς σας ευχαριστούμε, το λόγο είχε η Ειδική Αγορήτρια του ΜέΡΑ25, η κυρία Σοφία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Σας ευχαριστώ πολύ, κύριε Πρόεδρε.

Κύριε Υπουργέ, θα μου επιτρέψετε να ξεκινήσω με τις ευχαριστίες, που σε μια αποστροφή του λόγου σας, εκφράσατε προς όλα τα πολιτικά Κόμματα και το δικό μας ασφαλώς, για τη συναίνεση, που επέδειξαν στον προσχηματικό διάλογο-ενημέρωση, όταν τους καλέσατε να καταθέσουν τις ενστάσεις και τις παρατηρήσεις τους στο νομοσχέδιο, που τους παρουσιάσατε και που τελικά μπήκε στη διαβούλευση, ως προϊόν συναίνεσης.

Κυρία Υπουργέ, νομίζω ότι στο συγκεκριμένο σημείο, πρέπει να σας πω, ότι αφαιρέσατε ουσιαστικά ένα άρθρο, το τότε 85, που προκάλεσε θύελλα αντιδράσεων σε όλη την εκπαιδευτική κοινότητα, ασφαλώς- και πως δεν θα μπορούσε, άλλωστε, να γίνει αυτό- όταν αναφερόταν σε διαχωρισμό, σε καλούς και κακούς μαθητές, σε προχωρημένους και μη. Θέλω λοιπόν να ξεκαθαρίσω, ότι εμείς τουλάχιστον συμφωνήσαμε μόνο σε αυτό- και θέλω να γίνει σαφές αυτό- και το λέω αυτό, για να αποκατασταθεί η αλήθεια.

Κύριοι συνάδελφοι, δυστυχώς, συνεχίζεται η νοσηρή παράδοση του Υπουργείου, σημαντικά νομοθετήματα για την Παιδεία να κατατίθενται μέσα στο καλοκαίρι, με τα σχολεία κλειστά και την εκπαιδευτική κοινότητα εκτός του φυσικού της χώρου, με απόντες γονείς και μαθητές, αυτούς, δηλαδή, τους οποίους αφορά, κατά κύριο λόγο, κάθε νομοσχέδιο του Υπουργείου Παιδείας. Δεν πρωτοτυπείτε, θα έλεγα, το έκαναν και άλλες κυβερνήσεις, πριν από εσάς στο παρελθόν. Γίνεται πια φανερό, ότι αυτό εμπεδώνεται, σαν ένα μόνιμο σύστημα νομοθέτησης, στο ευαίσθητο πεδίο της Εκπαίδευσης. Το μόνο, που δείχνει αυτή η πρακτική, είναι ο φόβος, ένας αξεπέραστος φόβος στην εκπαιδευτική κοινότητα, αλλά και στην κοινωνία. Τι φοβάστε, λοιπόν και επιδιώκετε να νομοθετείτε, πάντα, ερήμην τους;

Τα πράγματα χειροτερεύουν, αν προσθέσουμε ότι νομοθετείτε, κατά σύστημα, χωρίς κανένα προηγούμενο πολιτικό και κοινωνικό διάλογο. Αυτό δείχνει, ίσως, μια βαθιά αντιδημοκρατική νοοτροπία, αλλά το κύριο πρόβλημα δεν είναι αυτό. Οι νόμοι, που φτιάχνονται από μανδαρίνους, όση εμπειρία και γνώση κι αν νομίζουν ότι έχουν, είναι καταδικασμένοι να έχουν σύντομη ζωή. Χωρίς ζύμωση με την κοινωνία, χωρίς πραγματική συμφωνία, με την ευρύτερη συναίνεση, οι νόμοι είναι θνησιγενείς. Ιδίως η Εκπαίδευση, στη χώρα μας, είναι χαρακτηριστικό παράδειγμα. Έχει όσο λίγοι τομείς ταλαιπωρηθεί και δοκιμάζεται, από βραχυπρόθεσμες νομοθετήσεις. Αυτή η Κυβέρνηση παρουσιάζει μια εκπληκτική εμμονή, σε αυτή την πρακτική. Μπροστά στην αγωνία σας, για τις διαβόητες μεταρρυθμίσεις, αδιαφορείτε για την προοπτική και την αντοχή στο χρόνο, που θα έχουν όσα νομοθετείτε.

Ακόμα και στο κοινοβουλευτικό επίπεδο, κάνετε ό, τι μπορείτε, για να αποφύγετε μια διαδικασία ουσιαστικού διαλόγου. Τεράστια νομοσχέδια, σαν αυτό εδώ, απαγορεύουν την έκφραση και την ανταλλαγή απόψεων για τα θέματα, που περιλαμβάνουν, συσσωρεύεται ένα πλήθος διατάξεων, σε ένα νομοσχέδιο, όπως αυτό, με τα 220 άρθρα.

Αυτή είναι μια επίδειξη περιφρόνησης, θα έλεγα, για την ίδια την κοινοβουλευτική διαδικασία. Εδώ, στην πραγματικότητα, κυρίες και κύριοι συνάδελφοι, έχουμε τρεις νόμους σε έναν. Χαρακτηριστικά, θα πω μόνο το μέρος για την εκκλησιαστική εκπαίδευση θα έπρεπε, οπωσδήποτε, να είναι ένα ξεχωριστό νομοσχέδιο. Το ίδιο ισχύει και για την ενότητα, που αφορά στην αξιολόγηση των εκπαιδευτικών. Μετά το πρώτο εισαγωγικό μέρος των δύο άρθρων, αντικείμενο και σκοπός, μπαίνουμε στην ουσία, με το δεύτερο μέρος, 53 άρθρα, που αφορούν στις δομές και τα στελέχη της πρωτοβάθμιας και της δευτεροβάθμιας εκπαίδευσης. Μετράμε, εδώ, 43 τίτλους στελεχών !

Εδώ, το νομοσχέδιο εξαντλεί την έμπνευση του, στη συγκρότηση ενός ιεραρχικού, διοικητικού και ελεγκτικού μηχανισμού πολλών θέσεων. Καθιερώνετε την πολυθεσία μιας εκπαιδευτικής νομενκλατούρας. Εύκολα, λοιπόν, μπορεί να πει καθένας πως το ίδιο το σχολείο φαίνεται να περνάει, σε δεύτερη μοίρα. Όλη η εκπαιδευτική δραστηριότητα θα υποτάσσεται σε αυτόν τον αυταρχικό διοικητικό μηχανισμό. Αυτός είναι, προφανώς και ο σκοπός της θεσμοθέτησης του. Η πράξη θα αποδείξει τον τρόπο, που θα λειτουργήσει αυτό το σύστημα. Αυτό που μπορούμε να πούμε και να επισημάνουμε, από την αρχή, είναι η προσοχή, που φαίνεται να δίνεται, στην κυριαρχία της πολιτικής ηγεσίας του Υπουργείου. Δηλαδή, της εκάστοτε κυβέρνησης, στην επιλογή και την ανάθεση καθηκόντων, σε όλο αυτό το στελεχιακό δυναμικό. Δεν είναι τυχαίο ότι, σε κανένα επίπεδο, δεν έχει ουσιαστικά δυνατότητα αποφασιστικής παρέμβασης η εκπαιδευτική κοινότητα. Αυτό, μάλλον, δεν θα έπρεπε να μας εκπλήσσει. Σε κάθε περίπτωση, όμως, πρόκειται για ένα αυταρχικό μοντέλο, που έρχεται και πάλι σε πλήρη αντίθεση με τον τίτλο του νομοσχεδίου, που, κατ’ επίφαση, θέλει να αυτοπροσδιορίζεται, με λέξεις, όπως «αναβάθμιση του σχολείου και ενδυνάμωση των εκπαιδευτικών».

Είναι πραγματικά παράδοξο ότι το νομοσχέδιο αρνείται, σθεναρά, να αντλήσει τα αναγκαία συμπεράσματα, από τα παραδείγματα τόσων χωρών και ιδίως στην Ευρώπη, που έχουν να παρουσιάσουν σημαντικά και επιτυχή αποτελέσματα, με βάση τις δομές του εκπαιδευτικού τους συστήματος. Δομές, που απέχουν πάρα πολύ από το μοντέλο, που θέλετε να νομοθετήσετε και να θεσμοθετήσετε.

Άλλη μια ευκαιρία να κάνουμε, στα αλήθεια, ένα βήμα μπροστά, κυρίες και κύριοι συνάδελφοι, πάει χαμένη. Εντωμεταξύ, όσον αφορά στην επιλογή και τοποθέτηση των στελεχών, απουσιάζει ή σκόπιμα αποφεύγεται τόσο ένα στοιχειώδες σύστημα αντικειμενικών κριτηρίων όσο και μια διαδικασία, που να εγγυάται πραγματικά αξιοκρατική λειτουργία.

Το τρίτο μέρος του νομοσχεδίου αφορά στην αξιολόγηση των στελεχών και του προσωπικού της εκπαίδευσης. Το θεσμοθετούμενο σύστημα αξιολόγησης συμπληρώνει, με συνέπεια, το ιεραρχικό αυταρχικό μοντέλο, που ήδη διαπιστώσαμε ότι διέπει αυτό το νομοσχέδιο. Ένα σύστημα μονόδρομης αξιολόγησης, μόνο από πάνω προς τα κάτω. Μόνο η διοικητική δομή έχει ρόλο και μάλιστα, με βάση την ιεραρχία της. Το σύνολο της εκπαιδευτικής κοινότητας καταδικάζεται, σε υποχρεωτική σιωπή. Δεν προβλέπεται καν να έχουν δικαίωμα έκφρασης γνώμης οι οποιοιδήποτε υφιστάμενοι, απλώς υποχρεούνται να υπακούουν και να ανέχονται. Οι δε μαθητές και οι οικογένειές τους, επίσης, χωρίς δικαίωμα γνώμης, απλώς θα υφίστανται τις συνέπειες αυτού του συστήματος.

Μόνο, στο άρθρο 61, παράγραφος 6, προβλέπεται ότι στην αξιολόγηση των στελεχών της εκπαίδευσης, λαμβάνεται υπόψη η αξιολόγηση του έργου από τους υφισταμένους τους. Και εκεί, όμως, υπάρχει ένα άλλο παράδοξο, αφού αυτό προβλέπεται μόνο για το μόνιμο προσωπικό. Οι αναπληρωτές, που δεν είναι μόνιμο προσωπικό, για λόγους, που αφορούν αποκλειστικά και μόνο τις επιλογές της πολιτείας και που μετέχουν πλήρως στην εκπαιδευτική διαδικασία και ολοκληρώνουν τη λειτουργία του σχολείου, αντιμετωπίζονται, σαν «αποπαίδια», τρίτης κατηγορίας. Ας μας εξηγήσει, λοιπόν, κάποιος, τι ακριβώς φοβάται το νομοσχέδιο και τους αποκλείει από αυτή τη διαδικασία;

Στο τέταρτο μέρος, ερχόμαστε στις διατάξεις, για την αυτονομία της σχολικής μονάδας. Στο πρώτο κεφάλαιο, υπάρχει μία καταρχήν θετική κατεύθυνση. Αναφέρομαι, ιδίως στη δυνατότητα επιλογής των διδακτικών βιβλίων από τους εκπαιδευτικούς, μεταξύ εγκεκριμένων βιβλίων, που εντάσσονται στο μητρώο διδακτικών βιβλίων. Το πολλαπλό βιβλίο, η υπέρβαση της πρακτικής του ενός και μοναδικού βιβλίου, πιστεύουμε ότι μπορεί, πράγματι, να έχει θετικά αποτελέσματα στην εκπαιδευτική διαδικασία. Ίσως, να αποτελεί και μια αρχή, για να αποσπαστούμε από την νοσηρή κυριαρχία της αποστήθισης, στη μαθησιακή εκπαίδευση και πρακτική. Στο σημείο αυτό, θα πρέπει να λειτουργήσουμε, με βάση τα σημερινά δεδομένα και τις δυνατότητες, που παρέχει η σύγχρονη τεχνολογία.

Πιστεύουμε ότι θα πρέπει τα βιβλία του μητρώου να είναι ψηφιακά διαθέσιμα και προσβάσιμα, τόσο για τους καθηγητές όσο και για τους μαθητές. Επίσης, να παρέχεται η δυνατότητα συνδυαστικής χρήσης τους, αλλά και αυτή της διαφορετικής επιλογής, στις επιμέρους ενότητες ενός μαθήματος. Εδώ, χρειάζεται προσοχή και σε ένα ακόμα σημείο. Εάν δεν υπάρχει άμεση καθολική προσβασιμότητα, είναι πιθανό το σύστημα του πολλαπλού βιβλίου να αποτελέσει πηγή σοβαρών προβλημάτων, αφού θα λειτουργεί, σαν παράγοντας εισαγωγής ανεπίτρεπτων ανισοτήτων, στη λειτουργία των σχολείων.

Θετική θα μπορούσε να είναι και η λειτουργία εκπαιδευτικών ομίλων στα δημοτικά σχολεία, άρθρο 89, που προβλέπεται, μετά τη λήξη του ημερήσιου ωρολογίου προγράμματος διδασκαλίας ή και κατά τις διδακτικές ώρες του ολοήμερου προγράμματος της σχολικής μονάδας. Όμως, εδώ φαίνεται ότι απλώς εισάγεται, πλαγίως, η εγκατάλειψη ουσιαστικά του ολοήμερου σχολείου, ίσως για λόγους κόστους υπερωριών. Αυτό δείχνετε, τουλάχιστον, αφού εδώ καθιερώνετε δωρεάν υπερωριακή απασχόληση των εκπαιδευτικών, με την πρόβλεψη ότι ο χρόνος, που αφιερώνουν οι υπεύθυνοι εκπαιδευτικών ομίλων στην οργάνωση και λειτουργία αυτών, δεν προσμετράται στο εργασιακό τους ωράριο, αλλά συνεκτιμάται, κατά την ατομική αξιολόγησή τους, καθώς και κατά την επιλογή τους, ως στελεχών εκπαίδευσης.

Στο Β΄ κεφάλαιο, έχουμε την περίφημη ενίσχυση του ρόλου του διευθυντή, ακολουθώντας και εδώ το ιεραρχικό αυταρχικό μοντέλο. Ισχυροποιούνται οι διευθυντές των σχολείων και αποδυναμώνονται, αντίστοιχα, οι σύλλογοι των διδασκόντων. Θα είχε ενδιαφέρον να μας εξηγήσουν οι εμπνευστές και συντάκτες αυτών των διατάξεων ποιες ήταν οι αρνητικές διαπιστώσεις, από το 1985, που, με το ν.1566, διαμορφώθηκε το πλαίσιο ουσιαστικής παρέμβασης του συλλόγου διδασκόντων. Που απέτυχε αυτό το σύστημα, που δεν είχε αλλάξει, από τότε μέχρι σήμερα και θεωρείται ότι υπάρχει η ανάγκη αναθεώρησης του; Γιατί, αλήθεια, ενοχλεί η αποφασιστική ενεργητική συμμετοχή του συλλόγου; Γιατί πρέπει να αποκλείσετε τις ζωντανές συλλογικές διαδικασίες σύνθεσης απόψεων, για την αντιμετώπιση των ζητημάτων, σε κάθε σχολείο;

Στο σημείο αυτό, επισημαίνουμε ιδιαίτερα και την προβληματική, κατά την άποψή μας, διάταξη του άρθρου 97, που δίνει τη δυνατότητα υποκατάστασης του συλλόγου από τον διευθυντή, στην άσκηση των αρμοδιοτήτων του, μετά παρέλευση 10ημερου. Γενικά, αποδίδονται αποφασιστικές υπερεξουσίες στον διευθυντή, που ανάγεται σε αυθεντία, ενώ ο σύλλογος διδασκόντων μετατρέπεται σε ένα μάλλον διακοσμητικό συμπλήρωμα του ιεραρχικού μηχανισμού. Για κάποιον παράξενο ή τουλάχιστον ανεξήγητο λόγο, απαξιώνεται πλήρως η συλλογική γνώμη των εκπαιδευτικών. Ο μόνος ρόλος, που μπορούν να έχουν, είναι η εκτέλεση των άνωθεν εντολών και η επίδοσή τους σε αυτές θα είναι και το μόνο αντικείμενο της ατομικής τους αξιολόγησης. Έτσι, οι τίτλοι, η αυτονομία της σχολικής μονάδας, θα έχουν, στην πραγματικότητα, πολύ μικρή σημασία, αφού θα κυριαρχούν τα κριτήρια της συμμόρφωσης και της ανταπόκρισης στις εντολές.

Στα θετικά του νομοσχεδίου θα πρέπει να επισημάνουμε, έστω σαν πρώτο, αλλά οπωσδήποτε σημαντικό βήμα, τη δημιουργία 1.100 οργανικών θέσεων και την πρόβλεψη πρόσληψης και απασχόλησης ψυχολόγων και κοινωνικών λειτουργών στη γενική εκπαίδευση.

Είναι αντικειμενικά αδύνατον να συζητηθεί το σύστημα των μοριοδοτήσεων, που θεσμοθετεί το νομοσχέδιο αυτό. Είναι προφανώς αδύνατο, να αντιμετωπίσουμε όλες τις περιπτώσεις, που προβλέπετε. Αναγκαστικά, θα περιοριστούμε σε μερικές και μόνο τις πιο σημαντικές επισημάνσεις. Θέτετε ένα ανώτατο όριο στη μοριοδότηση των τίτλων σπουδών των υποψηφίων στελεχών, ακολουθώντας τα πρότυπα του ν.4547/2018, επί υπουργίας Γαβρόγλου. Πανεπιστημιακοί τίτλοι, προπτυχιακοί και μεταπτυχιακοί υποβαθμίζονται και εξομοιώνονται, μέσω της μοριοδότησης, με σεμινάρια, επιμορφώσεις ή και δημοσιεύσεις, έτσι ώστε να καταλήξει μεγάλος αριθμός υποψηφίων στο όριο των 28 μορίων, στην επιστημονική συγκρότηση. Αυτό σημαίνει ότι ο αποφασιστικός παράγοντας επιλογής θα είναι τελικά η περίφημη συνέντευξη. Έχουμε, δηλαδή, μια επίφαση αντικειμενικών κριτηρίων, ενώ, στην ουσία, η επιλογή θα γίνει, μέσω μιας τουλάχιστον ύποπτης για το διαβλητό της διαδικασίας. Υπάρχει και το γνωστό πρόβλημα, που αφορά στη μοριοδότηση των μεταπτυχιακών τίτλων. Ένα θέμα, επίσης, είναι και η ενιαία μοριοδότηση, ανεξάρτητα από το χρόνο σπουδών, που απαιτείται, για την κτήση κάθε τίτλου και τις αντίστοιχες πιστωτικές μονάδες. Δεν είναι εύλογο και είναι αντίθετα άδικο, να εξομοιώνεται ένα μεταπτυχιακό των 120 μονάδων, με ένα των 90 ή και των 60, το μεταπτυχιακό των 4 εξαμήνων, με εκείνο των 3 και αυτό με τη σειρά του, με εκείνο των 2 εξαμήνων !

Το δεύτερο θέμα αναφέρεται στην έμμεση αποδοχή και επιβράβευση μιας παρανομίας. Δεν υπάρχει πρόβλεψη προστασίας, απέναντι στις περιπτώσεις μη νόμιμης απόκτησης των περισσότερων από ένα μεταπτυχιακών τίτλων. Αναφέρομαι, ιδίως, στις περιπτώσεις, όπου επικαλύπτεται ο χρόνος σπουδών για την απόκτηση των τίτλων.

Τέλος, υπάρχει και το πασίγνωστο πρόβλημα, που δεν έχει εύκολη λύση, βέβαια, αλλά έχουμε την υποχρέωση, για λόγους δικαιοσύνης και αξιοκρατίας, να το αντιμετωπίσουμε. Μιλάμε για τους επικαλούμενους εντελώς αναξιόπιστους μεταπτυχιακούς τίτλους ανυπόληπτων δήθεν πανεπιστημίων, από διάφορες χώρες. Όλοι ξέρουμε ότι πρόκειται για τίτλους, που αποκτώνται, έναντι ενός χρηματικού ανταλλάγματος και μόνο. Και γι’ αυτό, κυρία Υπουργέ, δεν έχουμε κανένα δικαίωμα να κάνουμε ότι δεν το γνωρίζουμε.

Θα αναγκαστώ να κλείσω, με ένα μοναδικό και ειδικό θέμα, που αφορά στους εκπαιδευτικούς, με εξειδίκευση τη συμβουλευτική επαγγελματικού προσανατολισμού. Είναι θετική η επαναφορά του σχολικού επαγγελματικού προσανατολισμού, με μεταφορά τους στις διευθύνσεις δευτεροβάθμιας εκπαίδευσης, αφού το σύστημα των ΚΕΣΥ κρίθηκε προβληματικό και αναποτελεσματικό, στη λειτουργία του. Δημιουργούμε, όμως, ένα πρόβλημα σε όσους υπηρέτησαν, μέχρι σήμερα, στα ΚΕΣΥ. Τους αφαιρούμε τις αρμοδιότητες τους και τα αντίστοιχα καθήκοντα της ειδικότητας τους και τους εγκλωβίζουμε σε προσωποπαγείς θέσεις στα ΚΕΔΑΣΥ, σε αλλότρια αντικείμενα. Οι άνθρωποι αυτοί, για να ενταχθούν στα ΚΕΣΥ, με το νόμο 4547/2018, έχασαν την ειδικότητά τους και τώρα τους την αφαιρούμε, για δεύτερη φορά και τους παροπλίζουμε. Όχι μόνο δεν εντάσσονται στο νέο θεσμικό σύστημα επαγγελματικού προσανατολισμού, αλλά δεν έχουν καν το δικαίωμα να κάνουν αίτηση, για να συμμετάσχουν σε αυτό, με βάση την εξειδίκευσή τους. Αυτό φαίνεται και είναι παράλογο και νομίζουμε ότι πρέπει να το δούμε όλοι, με μεγαλύτερη προσοχή, γιατί τα αιτήματά τους είναι δίκαια.

Ο χρόνος, κύριε Πρόεδρε, δεν μου επιτρέπει να προχωρήσω στα υπόλοιπα θέματα. Θα μου επιτρέψετε να επιφυλαχτώ και να αναφερθώ σ’ αυτά, στην επόμενη παρέμβασή μου. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστούμε. Κυρίες και κύριοι συνάδελφοι, έχω λάβει τις προτάσεις των Εισηγητών για τους φορείς, οι οποίοι θα κληθούν αύριο. Η πρότασή μου είναι να κληθούν η Διδασκαλική Ομοσπονδία Ελλάδας, η Ομοσπονδία Λειτουργών Μέσης Εκπαίδευσης, το Ινστιτούτο Εκπαιδευτικής Πολιτικής, η Αρχή Διασφάλισης της Ποιότητας στην Πρωτοβάθμια και Δευτεροβάθμια Εκπαίδευση, η Εκκλησία της Ελλάδος, η Πανελλήνια Επιστημονική Ένωση Διευθυντών - Διευθυντριών Σχολικών Μονάδων Πρωτοβάθμιας Εκπαίδευσης, η Ομοσπονδία Ιδιωτικών Εκπαιδευτικών Λειτουργών Ελλάδας, η Πανελλήνια Ένωση Εκπαιδευτικών για την περιβαλλοντική εκπαίδευση, ο Σύνδεσμος Ελληνικών Ιδιωτικών Σχολείων και η Εθνική Συνομοσπονδία Ατόμων με Αναπηρία. Σύμφωνα με το άρθρο 38, γνωρίζετε ότι οι φορείς, οι οποίοι καλούνται είναι 10, εκ των οποίων 3 πρέπει να έχουν προταθεί από τη Μειοψηφία. Η παραπάνω πρόταση συνδυάζει, καθώς πολλοί φορείς έχουν προταθεί από περισσότερα του ενός Κόμματα.

Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Είχαμε προτείνει να υπάρχει η δυνατότητα να κληθούν επιμέρους φορείς, όπως είναι ο φορέας των εκπαιδευτικών για τα κέντρα περιβαλλοντικής εκπαίδευσης.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κύριε Φίλη, τον έχω συμπεριλάβει. Η Ένωση Εκπαιδευτικών για περιβαλλοντική εκπαίδευση έχει προταθεί από το ΣΥΡΙΖΑ, το ΚΙΝΑΛ και το ΜέΡΑ 25 και είναι στους φορείς, τους οποίους διάβασα.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Και η Ανώτατη Συνομοσπονδία Γονέων.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του ΚΚΕ)**: Κύριε Πρόεδρε, είχαμε προτείνει την Ανώτατη Συνομοσπονδία Γονέων Μαθητών Ελλάδας. Δεν νομίζουμε ότι μπορεί από μια τέτοια συνεδρίαση, για ένα τέτοιο νομοσχέδιο, να λείπουν οι εκπρόσωποι των γονέων.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Δελή, υπάρχει ο περιορισμός των 10 φορέων και η πρόταση έχει προσπαθήσει να είναι η συνισταμένη των προτάσεων από τα Κόμματα, δηλαδή, να έχει όσο το δυνατόν περισσότερες προτάσεις για κάθε φορέα, όπως, επίσης, να καλυφθούν όλες οι πτυχές του σχεδίου νόμου.

**ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** Εμείς συμφωνούμε, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ωραία. Άρα, προχωρούμε με τους φορείς που διάβασα προηγουμένως.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Συγνώμη, κύριε Πρόεδρε. Το νομοσχέδιο προβλέπει την κατάργηση σχολών, εννοώ τις Ανώτατες Εκκλησιαστικές Ακαδημίες. Δεν υπάρχει μια ευαισθησία της Βουλής να καλέσει κάποιον εκπρόσωπο από τις υπό κατάργηση Σχολές; Αυτά είναι πανεπιστημιακά ιδρύματα. Είναι τριτοβάθμιες σχολές.

Ούτως ή άλλως δεν είναι άποψη.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Είναι εκκλησιαστικές ακαδημίες και έχει κληθεί η Εκκλησία της Ελλάδος.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Η Εκκλησία δεν αφορά στα ιδρύματα αυτά, αφορά την Εκκλησία.

Οι εκκλησιαστικές σχολές είναι σχολές πανεπιστημιακού επιπέδου τριτοβάθμιας εκπαίδευσης, οι οποίες καταργούνται. Δεν θα έπρεπε να ακούσουμε τη γνώμη τους και με τη διαφωνούν;

Για παράδειγμα, να ακούσουμε τη γνώμη της Ανώτατης Εκκλησιαστικής Σχολής Θεσσαλονίκης;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ακούω αυτό, που λέτε, θα μπορούσε να κληθεί η Εθνική Αρχή Ανώτατης Εκπαίδευσης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Επαναλαμβάνετε, δεν σας άκουσα;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Θα μπορούσε να κληθεί η ΕΘΑΑΕ για το θέμα αυτό, την οποία έχει προτείνει και το Κίνημα Αλλαγής.

**ΝΙΚΗ ΚΕΡΑΜΕΩΣ** (**Υπουργός Παιδείας και Θρησκευμάτων**): Δεν έχει αρμοδιότητα… *(ομιλεί εκτός μικροφώνου)*

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Υπάρχει, βεβαίως, στο Υπουργείο Παιδείας υπεύθυνο όργανο για τις Εκκλησιαστικές Ακαδημίες, αλλά, όμως, είναι ένα διοικητικού χαρακτήρα όργανο.

Εδώ, μιλούμε για μία Ακαδημία, η οποία κλείνει. Καλώς ή κακώς, είναι μία πρόταση. Είναι μία μεγάλη Ακαδημία η Εκκλησιαστική Ακαδημία της Θεσσαλονίκης, δεν πρέπει να τους ακούσουμε;

Και ας τους κλείσουμε μετά, αλλά να τους ακούσουμε, όμως.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κύριος Κωτσός.

**ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** Κύριε Πρόεδρε, είναι γνωστό ότι οι Εκκλησιαστικές Ακαδημίες δημιουργήθηκαν, το 2006, με πρωτοβουλία της Εκκλησίας της Ελλάδος, από τον μακαριστό Χριστόδουλο.

Ως εκ τούτου, τους εκπροσωπεί απόλυτα η πρόσκληση της Εκκλησίας.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Συγνώμη, που επανέρχομαι, δεν ισχύει αυτό, είναι εκπαιδευτικά ιδρύματα με αυτοδιοίκηση, που εποπτεύονται από ειδικό καθεστώς του Υπουργείου Παιδείας. Αυτά τα ιδρύματα δεν είναι εποπτευόμενα από την Εκκλησία. Είναι ιδρύματα, που δίνουν πτυχία, έχουν επαγγελματικά δικαιώματα, όσο έχουν επαγγελματικά δικαιώματα και τώρα τα καταργούμε.

Πράγματι, ιδρύθηκαν, με πρωτοβουλία του μακαριστού Χριστόδουλου, επί Υπουργίας κυρίας Γιαννάκου και αυτό είναι αλήθεια.

Τώρα, καταργούνται, να μην τους ακούσουμε όλους αυτούς, που επί 15 χρόνια, διακονούν στα πανεπιστήμια και τις Εκκλησιαστικές Ακαδημίες, τι λένε;

Θα τους καταργήσουμε. Θα ακούσετε τη θέση μας μετά. Αλλά έτσι, μονοκοντυλιά, τους σβήνουμε όλους;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Φίλη, σε ό,τι αφορά το εκκλησιαστικό κομμάτι του νομοσχεδίου, υπάρχουν σημαντικές διατάξεις, που αφορούν την εκπαίδευση των κληρικών, την αναβάθμιση της εκπαίδευσής τους και γι’ αυτό το λόγο έχει κληθεί εκπρόσωπος της Εκκλησίας της Ελλάδος.

Νομίζω ότι σωστά επεσήμανε η Υπουργός ότι δεν έχει αρμοδιότητα για τις Εκκλησιαστικές Ακαδημίες και νομίζω ότι οι φορείς, όπως έχουν προταθεί, καλύπτουν όλα τα επιμέρους σημεία του νομοσχεδίου.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, συγνώμη, ζητώ το λόγο.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Δελή, σας έδωσα το λόγο.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ωστόσο, νομίζω ότι είναι σημαντικό κενό, στην αυριανή συνεδρίαση, να μην υπάρχουν εδώ οι γονείς των παιδιών, δηλαδή, αυτοί που θα υποστούν τις αλλαγές στο σχολείο, που επιχειρείτε, με το νομοσχέδιο αυτό.

Υπάρχουν οι εκπρόσωποι των εκπαιδευτικών και πολύ σωστά καλούνται οι εκπρόσωποι της Πρωτοβάθμιας και Δευτεροβάθμιας Εκπαίδευσης, αλλά οι εκπρόσωποι των γονέων δεν θα είναι εδώ; Να κληθούν οι νόμιμοι εκπρόσωποι, που υπάρχουν, αυτή τη στιγμή, και να πούνε την άποψή τους.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το είπατε και σας απάντησα, τοποθετήθηκαν και οι υπόλοιποι Εισηγητές και οι Ειδικοί Αγορητές και καταλήξαμε σε αυτή την πρόταση.

Το λόγο έχει ο κύριος Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρίες Υπουργοί, η σημερινή μέρα είναι μια μαύρη μέρα για την παιδεία και μπορούμε να εκτιμήσουμε ότι σε ένα βάθος χρόνου θα έχει μια ιστορικότητα αναφοράς στις συζητήσεις μας και στα ζητήματα, που αφορούν την παιδεία.

Η ανακοίνωση των βάσεων των σχολών στα πανεπιστήμια προκαλεί ένα ισχυρό σοκ. Το είχαμε προβλέψει, αλλά ομολογούμε ότι μάλλον κάναμε λάθος, είμαστε μάλλον φειδωλοί στις εκτιμήσεις μας και συγκρατημένοι. Καλό θα ήταν να δώσετε και εσείς, κυρία Υπουργέ, μια υπεύθυνη γνώμη πόσες χιλιάδες υποψήφιοι μένουν εκτός πανεπιστημίων, λόγω της ειδικής βάσης στις εισαγωγές. Οι εκτιμήσεις κυμαίνονται μεσοσταθμικά στους 30.000. Νομίζω μια υπεύθυνη ενημέρωση εκ μέρους σας θα ήταν χρήσιμη.

Το δεύτερο τραγικό της όλης διαδικασίας είναι το ότι προέκυψε, πραγματικά, όπως η περίπτωση του υποψήφιου, που παρουσίασε ο Εισηγητής μας, ο κ. Φίλης, που με έναν τρομακτικό βαθμό στα αποτελέσματα των εξετάσεων του μένει εκτός. Ξέρετε ποιο είναι το πιο τραγικό; Ότι δεν είναι λίγες περιπτώσεις οι επώνυμες αυτές, είναι εκατοντάδες. Και πολύ φοβούμαι, ότι τις επόμενες μέρες, θα υπάρξει ένας κατακλυσμός τέτοιων περιπτώσεων, που οι υποψήφιοι έγραψαν εξαιρετικά και, λόγω των ρυθμίσεων σας, έμειναν έξω από τα πανεπιστημιακά ιδρύματα.

Κυρία Υπουργέ, χρειάζεται θάρρος να αναλαμβάνει κανείς τις ευθύνες και να αναγνωρίζει τα λάθη του. Ξέρετε, χρειάζεται μεγαλύτερο θάρρος από το να νομοθετεί. Δείξτε αυτή τη γενναιότητα. Δείξτε αυτή τη γενναιότητα, αυτή τη στιγμή και ανακαλέστε αυτές τις ρυθμίσεις, οι οποίες πραγματικά είναι, όπως είπε και ο Εισηγητής μας, καταστροφικές.

Έρχομαι τώρα στο ίδιο θέμα με τους Πρυτάνεις των πανεπιστημίων. Διαβάζω επί λέξει την ανακοίνωσή τους: «Η Σύνοδος των Πρυτάνεων εκφράζει την ανησυχία της για τις επιπτώσεις της εφαρμογής της ελάχιστης βάσης εισαγωγής, κυρίως σε τμήματα περιφερειακών πανεπιστημίων, τα οποία διαθέτουν επαρκείς πόρους λειτουργίας και προσφέρουν ποιοτικές σπουδές. Ζητούμε, υπό το καθεστώς των έκτακτων συνθηκών», λένε οι Πρυτάνεις, «της παρατεταμένης κρίσης της πανδημίας να διερευνηθούν μέτρα στήριξης βιωσιμότητας των τμημάτων αυτών».

Επίσης, η Σύνοδος θεωρεί απαραίτητη τη συστηματική μελέτη του ακαδημαϊκού χάρτη της χώρας, ώστε να εκπονηθεί ένας μακροπρόθεσμος σχεδιασμός, ο οποίος θα λαμβάνει υπόψη τις ιδιαιτερότητες του κάθε πανεπιστημίου, των περιφερειών και των επιστημονικών κλάδων.

Θα έλεγα, απευθυνόμενος προς την πλειοψηφία, που καταρτίζουν τη Σύνοδο των Πρυτάνεων: Σοβαρά, αξιότιμοι κύριοι Πρυτάνεις; Δεν τα ξέρατε; Δεν τα ξέρατε, όταν στηρίξατε αυτή την εισαγωγή και αυτή τη νομοθέτηση στις προηγούμενες νομοθετήσεις του Υπουργείου Παιδείας και τώρα διαρρηγνύετε τα ιμάτιά σας ή στην καλύτερη περίπτωση, πλένετε τα χέρια σας, σαν Πόντιοι Πιλάτοι;

 Είστε συνυπεύθυνοι. Είστε συνυπεύθυνοι και θα απολογηθείτε στα τμήματα, τα άξια τμήματα των πανεπιστημίων σας, τα οποία, με αυτή την εξέλιξη, θα κλείσουν. Θα βρεθείτε ενώπιος ενωπίω και τότε, θα σας ζητήσουν ευθύνες.

Κυρία Υπουργέ, θα ήθελα εκ μέρους σας μια γενναιότητα. Καμαρώσατε και καλά κάνατε, για την προκήρυξη των χιλιάδων θέσεων εκπαιδευτικών. Δεν είχατε, όμως, τη γενναιότητα να πείτε εδώ ότι αυτές οι θέσεις ήταν προγραμματισμένες από την Κυβέρνηση του ΣΥΡΙΖΑ, με συγκεκριμένους κωδικούς, με συγκεκριμένη οικονομική μελέτη και χωρίς κανένα πρόβλημα. Δείξτε, κάποια στιγμή, επιτέλους, λίγο θάρρος.

Έρχομαι, τώρα, στο νομοσχέδιο. Δυστυχώς και πάλι, έχουμε μια αντιεπιστημονική, αντιδεοντολογική προσέγγιση, που δεν καλύπτει πραγματικά τις ανάγκες, που η ομόθυμη γνώμη της κοινωνίας εκφράζει, όπως αναφέρατε. Υπάρχει κανείς, που να αμφισβητήσει ότι οι εκπαιδευτικοί έχουν ανάγκη διαρκούς επιμόρφωσης; Κανείς. Και πρώτοι εμείς το δηλώνουμε. Και το δηλώνουμε, όχι μόνο για τους εκπαιδευτικούς. Το δηλώνουμε, για κάθε χώρο της επιστήμης. Το δηλώνει η ίδια η επιστήμη, ότι πρέπει οποιαδήποτε πτυχή, οποιοδήποτε επιστημονικό πεδίο, να επιμορφώνεται. Γιατροί, μηχανικοί, εκπαιδευτικοί, οι πάντες. Όμως, πρέπει να είναι συγκεκριμένα τα γνωστικά πεδία, όπου υπάρχουν οι ανάγκες και πρέπει αυτή η επιμόρφωση να είναι υψηλού επιπέδου.

Οφείλουμε να ομολογήσουμε ότι σε αυτό το στοιχειώδες καθήκον, εδώ και δεκαετίες, η πολιτεία ολιγωρεί να ανταποκριθεί. Είναι γεγονός αυτό. Και στη σύντομη περίοδο της διακυβέρνησής μας, δεν κατέστη δυνατόν να γίνουν τα βήματα, που χρειάζονται, γιατί δεν μπορούσαμε να στείλουμε τους εκπαιδευτικούς να επιμορφωθούν, γιατί θα έπρεπε, ταυτόχρονα, να καλυφθούν τα κενά από την απουσία τους στο διδασκαλείο και, όπως ξέρετε πολύ καλά, η Τρόικα δεν το επέτρεπε, ούτε αυτό ούτε και τις προσλήψεις.

Όμως, το νομοσχέδιο έχει δύο κύρια προβλήματα. Δεν προβλέπει επιμόρφωση όλων των εκπαιδευτικών, παρά το γεγονός ότι στην εισαγωγή σας αναφέρατε ότι όλοι, οριζόντια, θα εκπαιδευτούν. Όμως, μέσα σε αυτό είναι η ατομική αξιολόγηση, που προέχει και αυτό είναι, που λέμε ότι είναι μια στοχοποίηση κάποιων εκπαιδευτικών. Η ατομική αξιολόγηση, που θα οδηγήσει σε μη ικανοποιητική βαθμολογία. Και βεβαίως, η ατομική αξιολόγηση, με σημαντικό ρόλο του ενός ανδρός αρχή, του διευθυντή και, με βάση την εμπειρία σας της πελατειακής λογικής, είμαστε βέβαιοι πώς θα εξελιχθεί.

Το δεύτερο μεγάλο πρόβλημα είναι η διαδικασία των μονοπρόσωπων οργάνων, του ενός. Έχετε μια αλλεργία στη συλλογικότητα. Το είπε και κάποιος από τους προηγούμενους Εισηγητές. Πείτε μας, διότι κάποια χρόνια τώρα έχετε εμπειρία της ευθύνης στους συλλόγους των διδασκομένων. Πού προέκυψε ότι δημιουργούν προβλήματα; Να επιχειρηματολογήσετε, να έρθετε να πείτε ότι, πραγματικά, έρχεστε να το διορθώσετε. Πουθενά, δεν έχετε αναφερθεί κάτι τέτοιο. Δηλαδή, η αξιολόγηση είναι α λα καρτ. Διαφωνούμε και δεν είμαστε ίδιοι, κυρία Υπουργέ. Έχουμε διαφορές πολλές στις αξιολογήσεις. Γιατί είμαστε υπέρ της αξιολόγησης. Εισάγετε την εξωτερική αξιολόγηση. Αυτό ανατρέπει, αυτόματα, το ρόλο της εσωτερικής αξιολόγησης. Εισάγετε, θα μας δοθεί η ευκαιρία να το αναλύσουμε στην κατά άρθρο συζήτηση, το γεγονός ότι οφείλουν να αναρτώνται τα αποτελέσματα στις ιστοσελίδες του σχολείου. Εμείς διαφωνούσαμε τότε και τώρα διαφωνούμε. Καμία σύγκριση κατηγοριοποίησης των σχολείων. Βάζετε πάλι τον έναν να μάχεται τον άλλο, το ένα σχολείο να μάχεται το άλλο.

Τέλος, θέλω να καταλήξω με το εξής. Δημιουργείτε ένα κλίμα στιγματισμού και στιγματίζετε, αυτή τη στιγμή, με τον τρόπο, που νομοθετείτε και σχολεία και εκπαιδευτικούς.

Κλείνοντας και ως γιατρός, θέλω να ρωτήσω το εξής: Σήμερα, 20 Ιουλίου, κάνετε κάποια προετοιμασία, ώστε να αυξηθούν οι σχολικές αίθουσες στα σχολεία, ούτως ώστε οι μαθητές να μη στοιβάζονται, το Σεπτέμβριο; 27 άτομα ανά αίθουσα και μάλιστα, σε μερικές χωρίς αερισμό και κλιματισμό; Παίρνετε, τώρα, καμιά πρωτοβουλία, για να αντιμετωπίσουμε την πανδημία; Πραγματικά, θα ήθελα μια απάντηση από εσάς. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής) :** Ευχαριστούμε κύριε Μάρκου.

Το λόγο έχει ο κ. Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ :** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ και κυρία Υφυπουργέ, θα περίμενε κανείς σήμερα να έρθετε, με μία ειλικρινή αυτοκριτική διάθεση. Να απολογηθείτε, με βάση την πραγματικότητα, που έχει δημιουργηθεί, από την ανακοίνωση της βαθμολογίας. Τα όσα σας κατέθεσαν πριν συνάδελφοι και που φαντάζομαι, δικαίως, θα μας απασχολήσουν, στο πλαίσιο της συζήτησης του νομοσχεδίου, δείχνουν ότι υπήρξαν τραγικά αποτελέσματα, με νούμερα τα οποία ποικίλουν, αλλά αφορούν αρκετές δεκάδες χιλιάδες υποψηφίων, που θα μείνουν εκτός. Εκτός των προβλεπόμενων θέσεων. Είχατε προειδοποιηθεί. Το αγνοήσατε. Υπάρχει λύση. Η αυτοκριτική και να ανακαλέσετε την εφαρμογή του συστήματος εισαγωγής, τουλάχιστον για φέτος και να συζητήσουμε τι θα γίνει από του χρόνου.

Έχετε ηθική υποχρέωση, απέναντι στους υποψηφίους, απέναντι στις οικογένειες τους, που μέσα στις συνθήκες - για δεύτερη φορά - μιας τραυματισμένης σχέσης με το σχολείο, μέσα στις συνθήκες της πανδημίας, εισαγάγατε ένα σύστημα, που, φαντάζομαι, ότι γνωρίζατε τα αποτελέσματά του, αλλά η εμμονή σας, τελικά, σας έκανε να επιμείνετε. Αγνοήσατε το γεγονός, ότι υπήρξαν μαθητές, οι οποίοι δεν είχαν τη δυνατότητα και τους κατάλληλους χώρους να παρακολουθήσουν τα τηλεμαθήματα, την ίδια ώρα, που οι γονείς τους, με αναστολή, μπορεί να βρισκόντουσαν, μέσα στα σπίτια τους, για να μπορέσουν και αυτοί να εργαστούν. Υπήρξαν γεγονότα, τα οποία όλους μας άφησαν εμβρόντητους. Στα καφενεία, με τα κινητά τηλέφωνα, να προσπαθούν να κάνουν μαθήματα !

Τα γνωρίζατε όλα αυτά. Τα γνωρίζατε και επιμείνατε. Επιμείνατε, γιατί; Διότι, ως αυθεντικοί, δογματικοί νεοφιλελεύθεροι, θέλετε να δημιουργήσετε ένα χώρο στην ιδιωτική επιχειρηματικότητα. Έτσι, λοιπόν, κούμπωσε αυτό το σύστημα με αυτό, που είχατε ψηφίσει, την εξίσωση των επαγγελματικών δικαιωμάτων με τα ιδιωτικά κολέγια. Και θέλετε να σπρώξετε, όχι αυτούς, που δίνουν λευκή κόλλα. Διότι χρησιμοποιήσατε, κατά κόρον, τέτοια επιχειρήματα, τα οποία ήταν περιθωριακά, για να μπορέσετε να τεκμηριώσετε αυτό το ανοσιούργημα, που δημιούργησαν τα συγκεκριμένα αποτελέσματα και να βλέπουμε μαθητές καθόλα άξιους, ικανούς, να μένουν εκτός, απλά και μόνο, για να δημιουργήσετε χώρο, σε κάποιους συγκεκριμένους επιχειρηματίες, στην ιδιωτική εκπαίδευση.

Δεν μας εκπλήσσει το γεγονός, γιατί τα ίδια κάνετε και σε έναν άλλο ευαίσθητο χώρο, το χώρο της υγείας. Ο Πρωθυπουργός, μετά από ενάμιση χρόνο και πλέον πανδημίας, μιλάει ότι μας περισσεύουν τα νοσοκομεία. Θέλει να κλείσει νοσοκομεία, την ίδια στιγμή, που βλέπουμε τι συμβαίνει με την επέκταση, με τον καλπασμό της μετάλλαξης Δέλτα.

Σήμερα γράφουν, για πρώτη φορά, για μετάλλαξη Έψιλον, αγνώστων μέχρι τώρα επιπτώσεων στην υγεία και σε σχέση με την αντιμετώπισή της. Και εκεί, λοιπόν, χώρος για τους ιδιώτες και εκεί, λοιπόν, σε έναν κρίσιμο τομέα, που αφορά τα δημόσια αγαθά, τα κοινά αγαθά, δεν τα αντιμετωπίζετε, ως τέτοια και θέλετε, με έναν βίαιο τρόπο, να εισαγάγετε τους νόμους της αγοράς.

Αυτό διατρέχει συνολικά όλο το νομοσχέδιο, το οποίο έχετε παρουσιάσει, για τον τρόπο που αντιμετωπίζετε τα ζητήματα της σχολικής μονάδας, για τον τρόπο, που αντιμετωπίζετε ακόμη και τη διοίκηση των σχολείων, με μία λογική περίπου, σαν να είναι μια επιχείρηση με το διευθυντή, ο οποίος πάει να εισαγάγει όρους διοίκησης και μάνατζμεντ, που αφορούν τις επιχειρήσεις, μέσα στη σχολική κοινότητα, αγνοώντας την πραγματικότητα του συλλόγου των διδασκόντων, τη σχολική κοινότητα. Αυτή τη συλλογικότητα, η οποία είναι επιφορτισμένη να μορφώνει τα παιδιά και όχι απλά και μόνο να καλλιεργεί τις δεξιότητές τους. Να κοινωνικοποιεί τους νέους ανθρώπους και όχι μόνο να αναδεικνύει, επαναλαμβάνω, τις δεξιότητες, που έχετε κλίνει σε όλες τις πτώσεις και με κάθε τρόπο στην πρωτομιλία σας. Αυτή, λοιπόν, είναι μια αντιεκπαιδευτική, μια ξεπερασμένη, μια επικίνδυνη αντίληψη για την εκπαίδευση και αυτά όλα διατρέχουν τις περισσότερες διατάξεις του παρόντος νομοσχεδίου.

Εισαγάγετε την έννοια της πολλαπλότητας του βιβλίου. Βεβαίως, δεν μπορεί να μην συνυπάρχει με το κύριο βιβλίο, το βασικό βιβλίο, το οποίο πρέπει να εξασφαλίζεται για όλους και, κυρίως, δεν πρέπει να αναιρεί τον ενιαίο χαρακτήρα των προγραμμάτων σπουδών. Αλλιώς, θα οδηγηθούμε σε καταστάσεις νέων ανισοτήτων, εκπαιδευτικών ανισοτήτων και αντιλαμβάνομαι, βέβαια στην πραγματικότητα, που ζούμε, στην κοινωνία τη σημερινή και έτσι όπως εσείς μάλιστα την πιστεύετε και θέλετε, με κάθε τρόπο, να αναπαράγετε, να υπάρχουν ανισότητες άλλου είδους, που προκύπτουν, μέσα από τον τρόπο που είναι οργανωμένη, σήμερα, η ίδια η παραγωγή. Η εκπαίδευση, όμως, δεν οφείλει να αμβλύνει αυτές τις ανισότητες, να μη λειτουργεί κατ΄ εικόνα και ομοίωση, κατ΄ αντανάκλαση μιας κοινωνίας, όπου τις διευρύνουν, ολοταχώς;

Κυρία Υπουργέ, πέρα από το θέμα των εμβολιασμών, που προχωρούν όπως προχωρούν και πρέπει να προχωρήσουν, με την πειθώ, με επιχειρήματα, με προγράμματα επικοινωνιακά και με επιχειρήματα, που πρέπει να φθάνουν στον οιονδήποτε, αλλά και με μέτρα συγκεκριμένα στήριξης, τα οποία δεν τα έχετε κάνει, δεν βλέπω, αυτή τη στιγμή, καθώς τελείωσε αυτή η χρονιά και είναι πολύ κοντά ο Σεπτέμβριος, να έχετε ένα πρόγραμμα συγκεκριμένων ρυθμίσεων, για το πώς θα ανοίξουν τα σχολεία. Είστε τόσο εφησυχασμένοι; Πιστεύετε ότι δεν θα ξαναβρεθούμε σε καταστάσεις, που βρεθήκαμε, την προηγούμενη χρονιά; Η ξανά θα σπάσουμε το ρεκόρ των κλειστών σχολείων; Τι θα πράξετε, λοιπόν, γύρω από αυτό το θέμα; Τι θα γίνει; Το test επιτέλους θα είναι δωρεάν; Θα συνταγογραφείται; Θα ματώνουν οι οικογένειες πάλι; Και μη μου πείτε ότι υπάρχουν κινητές μονάδες, στις πλατείες κάποιων δήμων. Δεν επαρκεί μόνο αυτό, στις μεγάλες πόλεις. Στα μεγάλα σχολικά συγκροτήματα θα έπρεπε να υπάρχουν. Δείτε τι συμβαίνει στην υπόλοιπη Ευρώπη, αν πιστεύουμε ότι είναι προτεραιότητα αυτά τα ζητήματα. Αν ήμασταν ειλικρινείς, όταν καλούσαμε τον κόσμο να χειροκροτήσει τους υγειονομικούς.

Κυρίες και κύριοι συνάδελφοι, δεν γίνεται να κάνουμε σοβαρή αναβάθμιση της παιδείας, αν τουλάχιστον δεν συγκλίνουμε με το μέσο όρο των δαπανών, που ισχύει, σήμερα, στην Ευρώπη και αυτός πρέπει να είναι ένας γνώμονας για το πώς θα κινηθούμε.

Τελειώνοντας, θέλω να πω το εξής. Ζούμε στη σκιά δύο τραγικών γυναικτονιών, το τελευταίο διάστημα, αυτή που συνέβη στα Γλυκά Νερά και η τελευταία, στην Φολέγανδρο. Εσείς, ως Υπουργός Παιδείας, αντιλαμβανόμενη, φαντάζομαι, πόσο μεγάλη σημασία έχει στη διαπαιδαγώγηση των νέων ανθρώπων, η ίδια η εκπαίδευση, τα σχολεία, σε σχέση με την αναπαραγωγή ξεπερασμένων στερεοτύπων, σε σχέση με τα ζητήματα της πατριαρχίας, πραγματικά, θεωρείτε ότι πρέπει να συζητήσουμε και γι’ αυτά παράλληλα με το νομοσχέδιο;

Εσείς ως Υπουργός - το είχα απευθύνει και σε μία συνάδελφό σας την προπροηγούμενη Παρασκευή, όταν είχε καταθέσει, ως ΣΥΡΙΖΑ - Προοδευτική Συμμαχία μια επίκαιρη επερώτηση για τα θέματα της βίας κατά των γυναικών - θεωρείτε ότι υπάρχει τελικά θέμα γυναικοκτονίας και υπάρχει ανάγκη αναγνώρισής της;

Πρέπει αυτό να διατρέχει, ως επισήμανση, ως αντίληψη, την ίδια την εκπαιδευτική διαδικασία;

Αντιλαμβάνεστε ότι είναι πολύ κρίσιμα τα ζητήματα αυτά και απαιτούν μια πάρα πολύ προσεκτική αντιμετώπιση και μια σοβαρότητα. Θα περιμένω τις εξηγήσεις σας και τις απαντήσεις σας και εδώ πάλι είμαστε. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Μπαραλιάκος.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ**: Σας ευχαριστώ πολύ, κύριε Πρόεδρε.

Κυρία Υπουργέ, κύριε Γενικέ, κυρία Υφυπουργέ, κυρίες και κύριοι συνάδελφοι, το νομοσχέδιο για την αναβάθμιση του σχολείου, έρχεται να προστεθεί σε μια σειρά μεταρρυθμιστικών τομών, που έχει αναμορφώσει, ριζικά και οριστικά, το σύνολο της εκπαίδευσης στη χώρα μας.

Δεν αποτελεί μια αποσπασματική λύση, αλλά αποτυπώνει τον οραματικό προσανατολισμό μας για την παιδεία και τον ευρύτερο στρατηγικό μας σχεδιασμό, για να επανακτήσει το θεσμικό οπλοστάσιο, που θα επιτρέψει στα παιδιά μας να είναι πλήρως και κατάλληλα προετοιμασμένα για τα νέα δεδομένα, που φέρνει η ψηφιακή επανάσταση και οι απαιτήσεις της και αυτή η μεταρρύθμιση έχει αποσπάσει τη συντριπτική αποδοχή όχι μόνο της εκπαιδευτικής κοινότητας, αλλά και της κοινωνίας, συνολικότερα.

Ενδεικτικά, μόνο επιτρέψτε μου να αναφερθώ σε κάποια ευρήματα πρόσφατων μετρήσεων της κοινής γνώμης.

Κατά μέσο όρο, η κοινωνία αξιολογεί θετικά, σε ποσοστό 72%, το σύνολο των μεταρρυθμίσεων και των αλλαγών στην παιδεία και το πιο εντυπωσιακό, βέβαια είναι ότι με αυτές τις αλλαγές, συντάσσονται, κατά πλειοψηφία, και οι ψηφοφόροι του ΣΥΡΙΖΑ.

Συνεπώς, κυρίες και κύριοι συνάδελφοι της Αντιπολίτευσης, δεν πρόκειται για την επιβολή μιας δήθεν νεοφιλελεύθερης ατζέντας, αλλά για μια επανάσταση του αυτονόητου, που ήταν αναγκαία εδώ και καιρό.

Στο παρόν νομοσχέδιο, αναπτύσσεται ένα σύνολο ρυθμίσεων, με κεντρικό άξονα την αξιολόγηση των εκπαιδευτικών, την ευελιξία και την προσαρμοστικότητα, αλλά και την αυτονομία της σχολικής μονάδας.

Έχουμε απόλυτη εμπιστοσύνη στους εκπαιδευτικούς μας και διαμορφώνουμε ένα σύστημα αξιολόγησης δίκαιο, εναρμονισμένο με το πνεύμα της εποχής και κυρίως αξιοκρατικό, επ’ ωφελεία της συντριπτικής πλειοψηφίας των δασκάλων και των καθηγητών.

Κλείνοντας αυτή τη σύντομη τοποθέτησή μου, κύριε Πρόεδρε, επιτρέψτε μου ένα τελευταίο σχόλιο, σχετικά με την αναδιάρθρωση των Εκκλησιαστικών Σχολών, τη συνένωσή τους και την αναβάθμιση των παρεχόμενων σπουδών τους.

Η μεταρρύθμιση στο συγκεκριμένο πεδίο ήταν ενδεχομένως επιβεβλημένη και κανείς δε φέρει αντίρρηση σε αυτό, παρόλο το ότι θα ήταν σκόπιμο να επαναξιολογηθεί η απόφαση για την κατάργηση της Ανώτατης Εκκλησιαστικής Ακαδημίας Θεσσαλονίκης, μιας Ακαδημίας, που, επί πολλά χρόνια, επιτελεί σημαντικότατο έργο και οι απόφοιτοί της στελεχώνουν, σήμερα, Μητροπόλεις της Ελληνικής Επικράτειας, ενώ γεωγραφικά βρίσκεται στο κέντρο της Βορείου Ελλάδος, στο κέντρο της Μακεδονίας, όπου εξυπηρετεί τις Μητροπόλεις Θεσσαλίας, Μακεδονίας, Θράκης και Βορείου Αιγαίου.

Για τους παραπάνω λόγους, αλλά και για εθνικούς λόγους, θα ήταν χρήσιμο να επανεξεταστεί αυτή η απόφαση και να εξαντληθεί περαιτέρω η συζήτηση γι’ αυτό.

Κυρίες και κύριοι συνάδελφοι, το παρόν νομοσχέδιο διαπνέεται από πνεύμα ανανέωσης, εναρμόνισης με τις βέλτιστες πρακτικές σε ευρωπαϊκό επίπεδο και αξιοποιεί, με τον καλύτερο τρόπο, το μεγαλύτερο πλεονέκτημα του ελληνικού σχολείου, τους δασκάλους του. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Σας ευχαριστούμε.

Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Σας ευχαριστώ, κύριε Πρόεδρε.

Από τη στιγμή, που ανακοινώθηκαν οι Ελάχιστες Βάσεις Εισαγωγής, επιβεβαιώθηκαν αυτά που λέγαμε, όλη η Αντιπολίτευση, ειδικά η Αξιωματική Αντιπολίτευση, αλλά και τα υπόλοιπα Κόμματα, για το τι είδους ήταν αυτή η μεταρρύθμιση. Είναι μία σκληρή αντιμεταρρύθμιση, μία νεοφιλελεύθερη μεταρρύθμιση, η οποία, στην πιο κρίσιμη περίοδο, στην περίοδο της πανδημίας, όπως λένε όλοι οι διεθνείς οργανισμοί, τα εκπαιδευτικά συστήματα, οι παιδαγωγικές ηγεσίες, πρέπει να ρίξουμε βάρος στα ψυχοκοινωνικά προβλήματα, που δημιουργήθηκαν.

Το Υπουργείο Παιδείας και η Υπουργός έκαναν τη μεγάλη αντιμεταρρύθμιση. Μία σκληρά νεοφιλελεύθερη μεταρρύθμιση, η οποία βασίστηκε σε δύο πράγματα: στη βιαιότητα της αλλαγής και σε μία ηθικολογία, η οποία προσπάθησε να περάσει στην κοινή γνώμη, στην ελληνική κοινωνία, ότι φταίνε οι μαθητές και οι υποψήφιοι, γιατί παίρνουν χαμηλούς βαθμούς και αυτό είναι το πρόβλημα και σε αυτό πρέπει να γίνει μεταρρύθμιση.

Μένουν μαθητές αριστούχοι, όπως διάβασε ο Εισηγητής μας, στην επιστολή του κυρίου Κατάκαλου. Η Υπουργός πρέπει να απαντήσει πώς με 0,43 μονάδες, κάτω από την Ελάχιστη Βάση Εισαγωγής και μόνο στο σχέδιο, το οποίο φρόντισε η Υπουργός Παιδείας να βγάλει από το Λύκειο, ενώ ήταν διδασκόμενο και ας είναι εξεταζόμενο μάθημα αυτός ο μαθητής και πολλοί άλλοι μένουν απ’ έξω. Η ηθικολογία ποια ήταν; Δημιουργήθηκε στην κοινή γνώμη, στην κοινωνία, η εντύπωση ότι ξαφνικά με 2 και 3 μπαίνουν μαθητές στα πανεπιστήμια. Είναι η ίδια ηθικολογία, που χρησιμοποιήθηκε ότι τα πανεπιστήμια είναι, γενικώς, εργαστήρια κατασκευής μολότοφ και πολλά άλλα τέτοια. Είναι δείγμα αυταρχισμού. Άλλωστε, ο νεοφιλελευθερισμός πάντα έχει ανάγκη τον αυταρχισμό και γι’ αυτό κλείνει μάτι στην ακροδεξιά.

Έχουμε, λοιπόν, εδώ αριστούχους μαθητές να μένουν απ’ έξω και όχι μόνο αυτό. Είπε ο προηγούμενος ομιλητής «κάνει το Υπουργείο Παιδείας αυτονόητες μεταρρυθμίσεις». Αυτονόητη μεταρρύθμιση, σήμερα, στις εισαγωγικές εξετάσεις, ξέρετε, ποια θα ήταν; Αν θέταμε το σωστό ερώτημα, ότι μετά από χρόνια ενός ίδιου εισαγωγικού συστήματος αυτό έχει εκφυλιστεί σε μία παπαγαλία, που καταδυναστεύει μαθητές, γονείς και βεβαίως, οξύνει το πρόβλημα της παπαγαλίας.

Αντί, λοιπόν, η μεταρρύθμιση να είναι σε αυτό το σημείο, πού μετατίθεται η μεταρρύθμιση; Στην ευθύνη του μαθητή, όπως το είδαμε, σε όλη την πανδημία, η ατομική ευθύνη. Και κάτι επιπλέον, ο μαθητής, ο υποψήφιος, ο νέος άνθρωπος, πρέπει να χειριστεί τον εαυτό του, ως ατομική επιχείρηση. Δεν πέρασε στο πανεπιστήμιο, ακόμα και ας είχε μεγάλους βαθμούς, πρέπει να βρει λεφτά, για να πάει στο κολέγιο, που εκεί μπορεί να μπει και με 2 ή με 3. Αυτό είναι η απίστευτη υποκρισία, αυτό είναι η ηθικολογία, που κρύβει αυταρχισμό από πίσω, αυτό είναι όλα αυτά, για να μείνει εκεί, εφ’ ό ετάχθη, από εκεί που προέρχεται και να μη μετακινηθεί πουθενά.

Κυρία Υπουργέ, η Ελάχιστη Βάση Εισαγωγής δεν είναι μεταρρύθμιση, είναι δείγμα βίαιης προσαρμογής των ανθρώπων, σε ένα μοιρολατρικό σύστημα, το οποίο το εκπαιδευτικό μας σύστημα προσπάθησε να ξηλώσει, όχι πάντα με επιτυχία, εδώ και πάρα πολλά χρόνια: Είσαι από αυτή την κοινωνική τάξη, εκεί θα μείνεις, αν μπορείς να δανειστείς, δανείσου και πήγαινε σε κολέγιο, πήγαινε σε ιδιωτικό ΙΕΚ, κάνε ό,τι θέλεις.

Δεν θα τα έλεγα όλα αυτά, αν δεν ήταν συνδυασμός πραγμάτων. Ευτυχώς, την τελευταία στιγμή και μετά την απίστευτη κατακραυγή, αποσύρθηκε η κατάπτυστη διάταξη, που προέβλεπε το χωρισμό στα σχολεία σε τμήματα, όχι με κριτήριο το όνομα, την αλφαβητική σειρά, αλλά ανάλογα με τις δεξιότητες και τις ικανότητες. Πρέπει να καταλάβουμε ότι η δημόσια εκπαίδευση έκανε ένα πάρα πολύ σημαντικό. Απομάγευσε τις κοινωνίες. Έδειξε στους ανθρώπους ότι είτε είσαι παιδί γιατρού, είτε μηχανικού, είτε εργάτη, μπορείς να πας στο σχολείο. Μπορείς να έρθεις σε επαφή με όλο τον άλλο κόσμο και να προχωρήσεις τη ζωή σου, όχι με τις ίδιες ευκαιρίες, βεβαίως και δεν θα τις έχεις, αλλά με την προοπτική ότι, τουλάχιστον, το δημόσιο σύστημα εκπαίδευσης σε βοηθάει προς αυτή την κατεύθυνση.

Σας είπε ο κύριος Σκουρλέτης κάτι πάρα πολύ σημαντικό, για το θέμα των γυναικοκτονιών, που βλέπουμε μία αύξηση ή τουλάχιστον μαθαίνουμε, τα τελευταία χρόνια, ότι έχει οξυνθεί πάρα πολύ - αυτό το πρόβλημα της έμφυλης βίας, που οδηγεί σε γυναικοκτονίες. Τι κάνετε εσείς, σε αυτή την περίοδο, η μεγάλη μεταρρυθμίστρια; Εντωμεταξύ, παρένθεση, μας λέτε, συνέχεια, «οι δημοσκοπήσεις», οι «συριζαίοι», οι «κουκουέδες», «οι πάντες», είναι υπέρ της ελάχιστης βάσης των μεταρρυθμίσεων, που κάνετε.

Έχω μια απορία, κυρία Υπουργέ. Αφού κάνετε τόσο σημαντικό μεταρρυθμιστικό έργο, εσείς, προσωπικά, γιατί αξιολογείστε από τους Έλληνες πολίτες, στις τελευταίες θέσεις των Υπουργών αυτής της Κυβέρνησης; Είναι λίγο οξύμωρο αυτό το σχήμα.

Τη στιγμή που έχουμε τέτοια φαινόμενα, έχουμε περιβαλλοντική κρίση, έχουμε προσφυγική κρίση, έχουμε έμφυλη κρίση πια ορατή, εσείς, καταργείτε τα μαθήματα Κοινωνιολογίας και τα μεταφέρετε σε δεξιότητες. Είναι δυνατόν; Σας το είπε ο κύριος Φίλης, το Βρετανικό Συμβούλιο Κοινωνιολογίας, τι απαντάτε; Είναι μεταρρύθμιση αυτή;

Δεν θα μπω στην ουσία του νομοσχεδίου, έχουμε και άλλες μέρες. Μην προσπαθείτε να παρουσιάσετε τις βίαιες αντιμεταρρυθμίσεις, ως μεταρρυθμίσεις. Σας καλώ τώρα, να γίνει κάτι για την ελάχιστη βάση εισαγωγής και απευθύνομαι, όχι στην Υπουργό, αλλά σε μας, τους Βουλευτές. Έχουμε ευθύνη εδώ μέσα, που νομοθετούμε. Θα αφήσουμε τα νέα παιδιά, αυτή τη στιγμή, εκτός Πανεπιστημίου, επειδή η κυρία Κεραμέως και ο κύριος Μητσοτάκης αποφάσισαν ότι πρέπει να κάνουν πάσα στα ιδιωτικά πανεπιστήμια; Θα μείνουν εκτός των δημόσιων πανεπιστημίων; Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Σκούφα.

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Ευχαριστώ, κύριε Πρόεδρε. Θέλω με τη σειρά μου να τοποθετηθώ, πρωτίστως, σε κάποια από τα πολύ σημαντικά και γενικότερα θέματα της εκπαιδευτικής επικαιρότητας.

Κυρία Υπουργέ, ανακοινώθηκαν, μόλις πριν λίγες μέρες, τα αποτελέσματα και οι βαθμολογίες των υποψηφίων για τις πανελλαδικές εξετάσεις. Χθες, ανακοινώθηκαν και οι ελάχιστες βάσεις εισαγωγής στα Τμήματα των σχολών της Τριτοβάθμιας Εκπαίδευσης. Ήδη, μόλις πριν λίγους μήνες λίγους μήνες, κατά τη συζήτηση του νομοσχεδίου, ακόμη τότε, σας είχαμε τονίσει και, επανειλημμένως, ζητήσει να αποσύρετε τη διάταξη, περί της ελάχιστης βάσης εισαγωγής.

Σας είχαμε τονίσει πολύ συγκεκριμένα πόσο βλαβερό και επιζήμιο μέτρο θα είναι για όλο το κοινωνικό σώμα, ιδιαίτερα σε μια εποχή παρατεταμένης πανδημίας, στην οποία, τα σχολεία δεν λειτούργησαν διά ζώσης, παρά ελάχιστο χρονικό διάστημα και τα παιδιά, οι εκπαιδευτικοί και οι γονείς προσπαθούσαν, με τα μύρια όσα προβλήματα, να κάνουν μάθημα, δια της τηλεκπαίδευσης.

Τηλεκπαίδευση, λοιπόν, σε μια εποχή παρατεταμένης πανδημίας και τεράστιας οικονομικής ανασφάλειας, με την περιρρέουσα ατμόσφαιρα να είναι εξαιρετικά επιβλαβής στην τρυφερή ψυχή, όπως καταλαβαίνετε, τόσο των παιδιών όσο και των υποψηφίων εφήβων για τις πανελλαδικές. Ήρθατε, μέσα σε αυτό το κλίμα, σε μία επιπλέον τεράστια οικονομική δυσκολία και θεσμοθέτησε την ελάχιστη βάση εισαγωγής στα πανεπιστήμια, που αφήνει εκτός δημόσιων πανεπιστημιακών ιδρυμάτων, για πρώτη φορά, 25.000-30.000 παιδιά !

Άκουσα την εισαγωγική σας τοποθέτηση, σήμερα. Αναφερθήκατε στα αποτελέσματα μιας δημοσκόπησης, που έγινε, τον Ιανουάριο του τρέχοντος έτους. Θα ήταν πάρα πολύ ενδιαφέρον να δούμε, αφού η κοινωνία ζήσει πραγματικά «στο πετσί της» το κόψιμο των 30.000 φετινών υποψηφίων από τα Δημόσια Πανεπιστήμια, αυτή τη στιγμή και μετά την ανακοίνωση των οριστικών αποτελεσμάτων, να δούμε ποια θα είναι τα αποτελέσματα της δημοσκόπησης, που επικαλεστήκατε.

Σας θυμίζω, επίσης, ότι καταργήσατε, επί υπουργίας σας, διετή προγράμματα φοίτησης στα πανεπιστήμια, που θεσμοθετήθηκαν, επί Κυβέρνησης ΣΥΡΙΖΑ, διετή προγράμματα Τριτοβάθμιας Δημόσιας Εκπαίδευσης, που προορίζονταν για τους μαθητές των ΕΠΑΛ. Υπενθυμίζω και την ντροπιαστική, επιτρέψτε μου τη λέξη, εξίσωση, που νομοθετήσατε, εξίσωση, χωρίς προϋποθέσεις των πτυχίων των ιδιωτικών κολεγίων, με αυτά των δημοσίων πανεπιστημίων. Σας τονίζουμε, όμως, σήμερα, μετά την καταβαράθρωση, μετά το τσεκούρωμα της ελάχιστης βάσης εισαγωγής, κυρία Υπουργέ, μην λειτουργείτε, με αναλγησία. Αποσύρετέ την και επιτέλους, ας πάνε στα πανεπιστήμια και ας πληρώσουν τις 77.500 θέσεις, που εσείς η ίδια εξαγγείλατε, ας πληρωθούν όλες αυτές οι θέσεις, με τους τους φετινούς υποψηφίους. Μην κόβετε το δρόμο στην πρόοδο και την εξέλιξη των φετινών υποψηφίων.

Θέλω να υπενθυμίσω, ότι θεσμοθετήσατε, δυστυχώς, την Τράπεζα Θεμάτων και αυτό επίσης, μεσούσης της πανδημικής κρίσης. Ένα αναχρονιστικό μέτρο, το οποίο, κατά μετρήσιμα αποτελέσματα, οδηγεί σε ένα ακόμη πιο ταξικό σχολείο, σε ένα σχολείο όχι ανοιχτό και προσβάσιμο σε όλους, που δεν δίνει ίσες ευκαιρίες σε όλα τα παιδιά. Την Τράπεζα Θεμάτων, ευτυχώς, την «παγώσατε», τουλάχιστον, για φέτος. Εμείς σας καλούμε να την «παγώσετε» άπαξ δια παντός.

Θυμόμαστε, επίσης, καλά ότι με περισσή κοινωνική αναλγησία και πάλι καταργήσατε το επιπλέον ποσοστό θέσεων 1% για τους εισακτέους στην Τριτοβάθμια Εκπαίδευση, εισακτέοι, που προέρχονται από τα εσπερινά λύκεια. Κυρία Υπουργέ, έχετε αναλογιστεί καθόλου ποιοι είναι οι μαθητές και οι μαθήτριες των εσπερινών γενικών λυκείων και ΕΠΑΛ; Ότι είναι άνθρωποι, που αναγκάστηκαν, για ταξικούς και κοινωνικούς και οικονομικούς πρωτίστως, λόγους, να διακόψουν τη φοίτηση τους σε δημόσιο σχολείο, να ξεκινήσουν δουλειά, κάποιοι από αυτούς να δημιουργήσουν οικογένεια και παίρνουν, πολύ σωστά, την απόφαση ενήλικες πλέον, να συνεχίσουν τη φοίτησή τους στα εσπερινά λύκεια; Για ποιο λόγο, κυρία Υπουργέ, κόψατε την πρόοδο και την εξέλιξη και αυτών των πιο αδικημένων συνανθρώπων μας;

Απαντήστε μας, όμως, κυρία Υπουργέ, και σε κάτι ακόμα. Έχουμε τέλος Ιουλίου και σε ενάμιση μήνα από τώρα, τα ανοίξουν τα σχολεία. Θα προχωρήσετε, επιτέλους, φέτος στο αναγκαίο - βάσει της λογικής και της επιστήμης και βάσει του γενικού αιτήματος της σχολικής εκπαιδευτικής και γονεϊκής κοινότητας, για τη μείωση του αριθμού των μαθητών σε δεκαπέντε ανά τάξη;

Θα υπάρχουν κινητά συνεργεία του ΕΟΔΥ, έξω από κάθε σχολική μονάδα;

Αυτά θα περιμέναμε να ακούσουμε, σήμερα, από εσάς, κυρία Υπουργέ. Όμως, για όλα αυτά και ακόμη σημαντικότερα τηρείτε σιγήν ιχθύος.

Δυστυχώς, φαίνεται ότι και με το παρόν νομοσχέδιο - θα αναφερθούμε στην κατ’ άρθρον συζήτηση και στις επόμενες συνεδριάσεις - θεσμοθετείτε ένα άκρως συγκεντρωτικό εξεταστικοκεντρικό, άκρως γραφειοκρατικό σχολείο. Ένα σχολείο, που δεν θα αποτελεί πια ζωντανό, αλλά απονεκρωμένο κύτταρο της κοινωνίας. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Σκούφα.

Το λόγο ζητεί η κυρία Υπουργός. Ορίστε.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ, κύριε Πρόεδρε.

Μία πολύ σύντομη παρέμβαση, απλά γιατί θέλω να υπάρχει απόλυτη αποκατάσταση για τα Αρχεία της Βουλής κάποιων στοιχείων συγκεκριμένων.

Κυρία Σκούφα, με όλον το σεβασμό, έχετε λάθος σε δύο σημεία: Πρώτον. Δεν καταργήθηκε ποτέ το 1%. Ποτέ. Βρείτε μου μια διάταξη, που να έχει καταργηθεί το 1% για τα εσπερινά. Δεν ισχύει αυτό.

Δεύτερο στοιχείο. Η Έρευνα, στην οποία αναφέρθηκα, δεν είναι του Ιανουαρίου. Είναι της Κυριακής, που μας πέρασε, μόλις. Έχει έναν-έναν όλους άξονες πολιτικής και τα πιο ενδιαφέροντα σημεία είναι αυτά των ψηφοφόρων του ΣΥΡΙΖΑ. Ο ΣΥΡΙΖΑ ζητάει κατάργηση ελάχιστης βάσης, αλλά οι ψηφοφόροι του ΣΥΡΙΖΑ θέλουν την ελάχιστη βάση !

Μια κουβέντα, παρότι θα αναφερθώ, αναλυτικά, για τις ελάχιστες βάσεις, με πολύ μεγάλη χαρά και θα απαντήσω στα διάφορα ερωτήματα. Μια κουβέντα μόνο γι’ αυτήν την επιστολή, που διακινείται τώρα και στο διαδίκτυο. Να πούμε το εξής: Μιλάμε για επίδοση, στο σχέδιο, κάτω του 14. Στο σχέδιο, όταν θέλει κανείς να μπει στην Αρχιτεκτονική! Πιθανότατα, ο συγκεκριμένος υποψήφιος, αυτός ο ένας, δεν θα έμπαινε ούτε πέρσι. Να το επισημάνουμε αυτό.

Επίσης, να θυμίσουμε το εξής: Η ελάχιστη βάση προκύπτει από το μέσο όρο της επίδοσης των υποψηφίων του επιστημονικού πεδίου επί το συντελεστή, που επιλέγει το κάθε Ίδρυμα. Υπάρχουν Αρχιτεκτονικές Σχολές, που πήγαν στο 80% του συντελεστή. Υπάρχουν άλλες, που πήγαν στο 110%. Έγινε μια επιλογή συγκεκριμένη από τα Ιδρύματα. Τόσα χρόνια, φωνάζουμε και λέμε «δεν είναι δυνατόν, τα πανεπιστήμια στη χώρα μας να μην έχουν λόγο για τα κριτήρια εισαγωγής των υποψηφίων». Ε, λοιπόν, απέκτησαν λόγο και κάνουν επιλογές. Το κάθε πανεπιστήμιο έκανε διαφορετική επιλογή.

Θα αναφερθώ εκτενέστερα, αλλά μία κουβέντα μόνο. Ο ΣΥΡΙΖΑ επέτρεπε να εισάγεται κανείς με ένα 2, 3 και 4. Επέτρεπε να εισάγεται κανείς, χωρίς εξετάσεις. Ανωτατοποίησε, ίδρυσε, 153 νέα πανεπιστημιακά τμήματα. Και το κυριότερο: Ξέρετε πόσοι φοιτητές μας παραμένουν φοιτητές και δεν αποφοιτούν ποτέ; Το 40%. Το μόνο εύκολο θα ήταν να πούμε «Όλοι, ελεύθερα, στα πανεπιστήμια. Χωρίς καθόλου ακαδημαϊκά κριτήρια».

Εμάς, όμως, δεν μας νοιάζουν οι ψήφοι. Δεν μας νοιάζει να τάζουμε φρούδες ελπίδες και να οδηγούμε τα παιδιά μας -και να τα εγκλωβίζουμε- σε αδιέξοδα. Μας νοιάζει να έχουν προοπτική. Μας νοιάζει να έχουμε φοιτητές, αλλά μας νοιάζει να έχουμε και αποφοίτους. Μάς νοιάζουν οι προοπτικές.

Στα περαιτέρω, θα αναφερθώ στο τέλος. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε την κυρία Υπουργό.

Το λόγο έχει ο κ. Κέλλας. Ορίστε.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι και κυρίες Υπουργοί, με το παρόν σχέδιο νόμου, η Κυβέρνησή μας υλοποιεί μία ακόμα δέσμευσή της, απέναντι στην κοινωνία και ιδιαίτερα στην εκπαιδευτική κοινότητα, τους μαθητές και τις οικογένειές τους, προσαρμόζοντας το ελληνικό σχολείο στις ανάγκες του αύριο.

Οι νέες τεχνολογίες, η διασύνδεση της παγκόσμιας κοινότητας, μέσω του διαδικτύου και η κυριαρχία των πληροφοριών, αυξάνουν τις απαιτήσεις του εκπαιδευτικού έργου και προάγουν τη συγκριτική προσέγγιση της διδασκαλίας. Η αξιοποίηση των ικανοτήτων των στελεχών της εκπαίδευσης και η ανάδειξη των δυνατοτήτων των μαθητών συνιστούν προϋποθέσεις, για ένα ανταγωνιστικό εκπαιδευτικό σύστημα, που θα στηρίζει, αδιάλειπτα, την οικονομία της γνώσης και τη βιώσιμη ανάπτυξη της χώρας. Αυτές οι προϋποθέσεις διασφαλίζονται, με το παρόν σχέδιο νόμου.

Κατ’ αρχήν, διαμορφώνονται σύγχρονες δομές, στις οποίες υπηρετούν τα καλύτερα στελέχη της πρωτοβάθμιας και δευτεροβάθμιας εκπαίδευσης, το έργο των οποίων θα αξιολογείται, όπως και όλων των εκπαιδευτικών. Πρόκειται για αίτημα του ίδιου του εκπαιδευτικού κόσμου, ο οποίος επιζητούσε, επί σειρά ετών, την εγκαθίδρυση ενός αξιοκρατικού συστήματος επιλογής των στελεχών του.

Άλλωστε, αγαπητοί συνάδελφοι, την αξιολόγηση επιθυμεί και εμπιστεύεται η ευρύτατη πλειοψηφία των πολιτών. Αποτυπώθηκε, πολύ πρόσφατα, σε δημοσκόπηση, όπου το 70% των ερωτηθέντων τάχθηκε υπέρ της συγκεκριμένης μεταρρύθμισης. Πρόκειται για διακομματικό δείγμα ερωτηθέντων, το οποίο εγκρίνει, σε αντίστοιχα υψηλά ποσοστά, την ελεγχόμενη είσοδο στα πανεπιστήμια, όπως και την ελάχιστη βάση εισαγωγής.

Συγχρόνως, το νομοσχέδιο εξοπλίζει τους εκπαιδευτικούς μας, με τον απαραίτητο, επιτρέψτε μου τον όρο, «χώρο δημιουργίας». Είχαμε υποσχεθεί, προεκλογικά, ότι θα ενισχυθεί η αυτονομία κάθε σχολικής μονάδας και οι διδάσκοντες θα έχουν περισσότερη ελευθερία στην επιλογή της διδακτέας ύλης. Αυτό, σήμερα, γίνεται πράξη, με τις διατάξεις του 4ου μέρους του νομοθετήματος, βάσει των οποίων θα υπάρχουν οι επιλογές, σε σχέση με την επιλογή των διδασκόμενων βιβλίων και τη δυνατότητα συνεργασιών με φορείς, που θα προάγουν το πολιτιστικό, αθλητικό και κοινωνικό ενδιαφέρον των μαθητών.

Παράλληλα, οι νεοδιοριζόμενοι εκπαιδευτικοί μας θα έχουν τη δυνατότητα να υποστηρίζονται στο έργο τους, από το θεσμό του παιδαγωγικού συμβούλου-μέντορα, ενώ ιδιαίτερη αξία για την ακαδημαϊκή διδασκαλία έχει και η πρόβλεψη για τη διεξαγωγή έρευνας στη σχολική μονάδα. Οι ρυθμίσεις αυτές συνπλαισιώνουν τη νομοθεσία και ενισχύουν το μεθοδικό έργο της αναδιάρθρωσης των προγραμμάτων σπουδών και της εισαγωγής εργαστηρίων δεξιοτήτων, που υλοποιεί το Υπουργείο Παιδείας, προκειμένου το σχολείο, όχι μόνο να αποτελεί εφαλτήριο των μαθητών για τη μετάβασή τους στην επόμενη βαθμίδα, αλλά και να προσφέρει τα απαραίτητα εφόδια, λαμβάνοντας υπόψη του την εξέλιξη της αγοράς, τα επόμενα χρόνια.

Εμπιστευόμαστε τον Έλληνα εκπαιδευτικό και επιλέγουμε να δώσουμε προτεραιότητα στη στελέχωση της εκπαίδευσης. Μετά από 12 χρόνια, προχωρούμε επιτέλους άμεσα σε 11.700 μόνιμους διορισμούς στη γενική εκπαίδευση, ενώ είμαστε η μοναδική Κυβέρνηση, που πραγματοποίησε 4.500 διορισμούς στην Ειδική Αγωγή, κατά την περασμένη χρονιά - ο ΣΥ.ΡΙΖ.Α. τις εξήγγειλε μεν, αλλά τίποτα δεν έκανε.

Μαζί με την Υγεία, προτεραιότητά μας είναι και η Παιδεία, που αποτελούν τους κύριους άξονες του κοινωνικού κράτους. Θέλουμε τα παιδιά όλων των οικογενειών και κυρίως των ασθενέστερων να έχουν ίσες ευκαιρίες στη ζωή τους. Γι’ αυτό ενισχύουμε το εκπαιδευτικό μας σύστημα, με έμψυχο δυναμικό, επιτρέποντας στην Πολιτεία και στην εκπαιδευτική κοινότητα να συνδημιουργήσουν, με γνώμονα την ανθρώπινη ανάπτυξη της χώρας, σε σταθερό πλαίσιο, χωρίς εμπόδια και περιορισμούς.

Το παρόν νομοσχέδιο εμπερικλείει τις κεντρικές κατευθύνσεις, που είχαμε χαράξει, κατά την εκπόνηση του κυβερνητικού μας προγράμματος, στο πλαίσιο του τομέα Παιδείας της Νέας Δημοκρατίας. Έχει εγκριθεί από τον ελληνικό λαό και ανταποκρινόμαστε στην εντολή του, υλοποιώντας το. Ασφαλώς και στηρίζουμε το νομοσχέδιο και θα έχουμε στη συνέχεια τη δυνατότητα να δείξουμε περισσότερα στοιχεία, στις επόμενες συνεδριάσεις της Επιτροπής.

Ωστόσο, κυρία Υπουργέ, θα ήθελα να επισημάνω κάτι, σχετικά με την ενότητα της εκκλησιαστικής εκπαίδευσης και συγκεκριμένα με τις Ανώτατες Εκκλησιαστικές Ακαδημίες. Συμφωνούμε με τη συγχώνευση, πρέπει να γίνει αναβάθμιση της εκκλησιαστικής εκπαίδευσης, όμως εγώ θα σας ζητούσα να επανεξετάσετε το κλείσιμο της Ακαδημίας της Θεσσαλονίκης, διότι αφορά τη Συμπρωτεύουσα, την έδρα της Βόρειας Ελλάδας και τη γεωστρατηγική σημασία, που έχει αυτή για το ελληνικό κράτος, ιδίως, σε σχέση με την Περιφέρεια Ανατολικής Μακεδονίας και Θράκης. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε, το λόγο έχει ο κ. Βερναρδάκης.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κύριε Πρόεδρε. Ευχαριστώ και τον Εισηγητή της Πλειοψηφίας, γιατί μας θύμισε, ότι είναι το έκτο νομοσχέδιο, στην περίοδο αυτή της διακυβέρνησης, που αφορά την Παιδεία και, πραγματικά, έχουμε 6 νομοσχέδια, μια ενιαία στρατηγική καταστροφής της δημόσιας εκπαίδευσης και του δημόσιου εκπαιδευτικού συστήματος, αποδιάρθρωσης αποδυνάμωσης και μη βαυκαλίζεστε, με δημοσκοπήσεις και με έρευνες κοινής γνώμης. Έχετε παραβιάσει τον πυρήνα κοινωνικών συμβολαίων, διαχρονικά και ιστορικά, στη χώρα και αυτό θα εμφανιστεί, πολύ γρήγορα και στις κάλπες και στις δημοσκοπήσεις και όπου αλλού θέλετε. Ο πολιτικός χρόνος, με αιχμή το μαζικό αυτό εκπαιδευτικό ξεχαρβάλωμα, θα καταγραφεί και πολιτικά.

Επειδή ειπώθηκαν πάρα πολλά, θέλω να πω ορισμένα σχόλια, σε σχέση με αυτή όλη την ιστορία περί αξιολόγησης. Τι σημαίνει αξιολόγηση, κατ’ αρχήν; Αυτό δεν το λέω εγώ, δεν είναι δικός μου ορισμός, είναι μια απλή αναζήτηση, αν θέλετε, στα επιστημονικά εγχειρίδια, που ασχολούνται, ειδικά με την εκπαιδευτική αξιολόγηση.

Είναι διαδικασία αποτίμησης της αξίας και της υπεραξίας, που παράγει το εκπαιδευτικό έργο. Κάνετε κάποια τέτοιου τύπου αξιολόγηση; Όχι, κάνετε κάτι άλλο. Κάνετε μια μέτρηση της απόδοσης κάποιων προσώπων, δηλαδή, είτε των στελεχών, είτε των ίδιων των εκπαιδευτικών και ονομάζετε αξιολόγηση, στην πραγματικότητα, μια μέτρηση αποδοτικότητας στελεχών και προσώπων, κάτι το οποίο, επαναλαμβάνεται, στην πραγματικότητα, από την αλήστου μνήμης εποχή της αξιολόγησης, στο δημόσιο τομέα, την περίοδο του 2011 – 2014, που οδήγησε, προφανώς, ακόμη και σε απολύσεις. Τιμωρητικές, εκ των πραγμάτων, τιμωρητικές.

Η συζήτηση μας είναι ότι έχετε διαστρεβλώσει μία επιστημονική έννοια και εμφανίζετε την αποτίμηση του εκπαιδευτικού έργου, ως μεθοδολογία αξιολόγησης. Εμφανίζετε μία μέτρηση, ως αξιολόγηση των εκπαιδευτικών. Θέλω να σας θυμίσω ότι οποιεσδήποτε αρχές σύγχρονου μάνατζμεντ, για να μιλήσω και στη δική σας γλώσσα, αποφεύγουν ό,τι ακριβώς κάνετε και ό,τι προβλέπετε, σήμερα, στο νομοσχέδιο αυτό.

Παραδείγματος χάρη, δεν υπάρχει πουθενά αξιολόγηση μόνο, από τα πάνω προς τα κάτω. Όλο το νομοσχέδιο, περί αξιολόγησης, στο τμήμα αξιολογεί τα στελέχη, τους Γενικούς. Ο Υπουργός αξιολογεί τους από κάτω, οι από κάτω αξιολογούν τους ακριβώς από κάτω, για να φτάσουμε στη διαδικασία αξιολόγησης των εκπαιδευτικών. Όλη η σύγχρονη τάση της αξιολόγησης είναι από τα κάτω προς τα πάνω. Μερίδα της αξιολόγησης σημαντική.

Πού είναι η αξιολόγηση των εκπαιδευτικών στο εκπαιδευτικό υλικό, στις διαδικασίες τις εκπαιδευτικές, στα μέσα τα εκπαιδευτικά, αλλά και στα στελέχη; Πού είναι η διαδικασία αξιολόγησης των Διευθυντών, η διαδικασία αξιολόγησης των στελεχών, των συμβούλων και ούτω καθεξής; Δεν υπάρχει κάτι τέτοιο, μέσα στη διαδικασία αυτή. Πού είναι η διαδικασία αυτοαξιολόγησης της εκπαιδευτικής μονάδας; Δηλαδή, σε τι συνθήκες δουλεύει, σε τι κοινωνικό περιβάλλον, σε τι πλαίσιο κοινωνικό, οικονομικό, οικογενειακό, στην ευρύτερη περιοχή;

Πού είναι η αξιολόγηση των γονιών, των γονέων – συλλόγων, της τοπικής κοινωνίας, της μαθητικής κοινότητας, ειδικά στο λύκειο; Των ομότεχνων; Παραδείγματος χάριν, τι είδους Φυσική διδάσκεται και πώς διδάσκεται; Τι είδους Μαθηματικά και πώς διδάσκονται; Δεν θα έπρεπε να υπάρχει μια διαδικασία συναξιολόγησης των ομότεχνων, είτε είναι πανεπιστημιακοί, είτε δεν είναι εκπαιδευτικοί της μέσης εκπαίδευσης, είναι κάπου αλλού; Η ίδια διαδικασία των ομότεχνων, μέσα στην ίδια την εκπαιδευτική κοινότητα.

Όλα αυτά παραδείγματα είναι το τι σημαίνει, στην πραγματικότητα, μια αξιολόγηση του εκπαιδευτικού έργου και γιατί εσείς δεν κάνετε αξιολόγηση, αλλά, στην πραγματικότητα, δημιουργείτε ένα μηχανισμό αυταρχικής πειθάρχησης, υπόδειγμα κακού μάνατζμεντ και βεβαίως, έχοντας στο μυαλό σας, γι’ αυτό άλλωστε αρχίζετε σιγά - σιγά και εκδηλώνετε αυτή τη στρατηγική, τη στρατηγική ότι ο καλός αξιολογούμενος, με τη μέτρηση, θα έχει οικονομικά μπόνους, ευκαιρίες εξέλιξης, ενώ ο κακός, στην αρχή, θα θέλει εκπαίδευση, αλλά, στην πραγματικότητα, τίποτα δεν είναι ρητό ότι θα ανοίξει, στην πραγματικότητα, είναι μια διαδικασία έμμεση, αν θέλετε, αποκλεισμού, από το εκπαιδευτικό σύστημα.

Ακριβώς επειδή δεν υπάρχει αξιολόγηση του εκπαιδευτικού έργου, ενώ θα μπορούσατε να το πείτε τόσο απλά και τόσο ρητά, φτάνετε σε αυτόν τον νεολογισμό της «μετα – αξιολόγησης», τον οποίο, χρησιμοποιείτε και τον οποίο τον αποδίδετε ως μία αρμοδιότητα στο Ινστιτούτο Εκπαιδευτικής Πολιτικής, το οποίο, παρεμπιπτόντως, στις εισηγήσεις, που είχε μέχρι τώρα, έχει τελείως άλλες λογικές κατεύθυνσης της αξιολόγησης. Και γιατί χρησιμοποιείτε τον όρο «μετα – αξιολόγηση»; Τι θα είναι αυτή; Θα είναι, δηλαδή, στην πραγματικότητα οι συναξιολογήσεις των ατομικών αξιολογήσεων, που θα έχετε κάνει, με τον κακό αυτό αυταρχικό τρόπο, που μας γυρνάει, βεβαίως, στη δεκαετία του ’50, για να μην πω και παλιότερα ακόμα;

Επομένως, δεν υπάρχει αποτίμηση του εκπαιδευτικού έργου. Δεν υπάρχει αποτίμηση του κοινωνικού πλαισίου παραγωγής του εκπαιδευτικού έργου. Δεν υπάρχει αναγνώριση των αξιών και των υπεραξιών, που παράγει αυτό το εκπαιδευτικό έργο.

Έχουμε ένα νομοσχέδιο υποβάθμισης της δημόσιας παιδείας και από την άποψη αυτή έχουμε ένα νομοσχέδιο οπισθοδρόμησης, σε αρχές και λογικές, τουλάχιστον 30, 40 χρόνια πριν. Μη βαυκαλίζεστε με τις έρευνες. Οι επιπτώσεις της πολιτικής σας, που είναι πράγματι, ενιαία και με κεντρική στρατηγική στόχευση, θα είναι καταλυτικές και για εσάς και για την Κυβέρνησή σας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Τον λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ**: Ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριοι Υπουργοί, τέλη Ιουλίου με τα σχολεία κλειστά, ώστε να αποφευχθούν οι κινητοποιήσεις, οι αντιδράσεις εκπαιδευτικών, που διαφωνούν κάθετα, το Υπουργείο Παιδείας φέρνει στη Βουλή ένα νομοσχέδιο, που πράγματι θα καταγραφεί στην ιστορία της ελληνικής εκπαίδευσης. Θα καταγραφεί, ως το νομοσχέδιο, που επιδιώκει να επαναφέρει το αυταρχικό σχολείο ενός κράτους μετεμφυλιακού, παλαιοκομματικού και πελατειακού, αν θέλετε, με τέτοιου είδους ελέγχους, με τους δοτούς και ημέτερους διευθυντές, με τις υπερεξουσίες, με το σύλλογο διδασκόντων απογυμνωμένο από δικαιώματα και αρμοδιότητες, χωρίς παιδαγωγική αποστολή, με τους εκπαιδευτικούς στη γωνία και στοχοποιημένους.

Αυτές είναι οι δάφνες του νομοσχεδίου, που κομίσατε, οι τίτλοι τιμής. Αλλά είναι η αλήθεια πως η βαριά και βαθιά συντήρηση, που θέλετε να επιβάλλετε στο δημόσιο σχολείο, δεν την έχετε κρύψει ούτε στιγμή. Καμία στιγμή από αυτά τα δύο χρόνια, που είσαστε στην κυβέρνηση. Οπότε, δεν υπάρχει καμία έκπληξη.

Η κεντρική ιδέα είναι πολύ - πολύ απλή. Πρώτον, επιλέγετε στελέχη εκπαίδευσης σε όλες τις θέσεις ευθύνης, απολύτως ελεγχόμενα και υπάκουα. Γνωρίζετε τη συνταγή. Τα ίδια κάνατε και στο παρελθόν. Όποτε ήσασταν κυβέρνηση, οι διευθυντές και οι σχολικοί σύμβουλοι ήταν κομματικά ημέτεροι. Ερχόταν το ΠΑΣΟΚ τους άλλαζε. Έβαζε τους δικούς του, κομματικά ημετέρους. Ξαναγινόταν η Νέα Δημοκρατία κυβέρνηση και ξανά από την αρχή. Εμείς, ως ΣΥΡΙΖΑ, σπάσαμε αυτόν τον κύκλο ημετέρων και, βέβαια, εσείς απροκάλυπτα τον επαναφέρετε. Τόσο απροκάλυπτα, που αφαιρείτε από τα συμβούλια επιλογής, πρώτη φορά μετά από 39 χρόνια, τους αιρετούς εκπροσώπους των εκπαιδευτικών, που αποτελούσαν την εκλεγμένη φωνή και κατήγγειλαν, όχι πάντα, αλλά σε πολλές περιπτώσεις, το στημένο σκηνικό της διαδικασίας, τουλάχιστον στις ακραίες του εκδοχές.

Δεύτερον, στα στελέχη αυτά αποδίδετε υπερεξουσίες, ξεπερνώντας κάθε προηγούμενο από τη μεταπολίτευση και μετά, φροντίζοντας, παράλληλα, να ακυρώσετε το συλλογικό όργανο διοίκησης του σχολείου, το Σύλλογο των Εκπαιδευτικών. Για όλα αποφασίζει, τελικά, ο διευθυντής και οι εκπαιδευτικοί καλούνται να υπακούσουν, αφού ο διευθυντής είναι ταυτόχρονα και ο αξιολογητής, για την ακρίβεια, ο αυθαίρετος αξιολογητής τους και εγκαθιδρύεται εντός της σχολικής μονάδας, απροκάλυπτα, η ευνοιοκρατία, οι πελατειακές σχέσεις και ο κομματισμός. Ένας και μόνο, ο «διευθυντής – αυθεντία» ορίζει τον υποδιευθυντή, τον μέντορα, τους υπεύθυνους εκπαιδευτικών αντικειμένων, θέσεις μοριοδοτούμενες, που δημιουργούν αυτό ακριβώς, που λέμε πλέγμα εξάρτησης. Αν είσαι καλός και καλή στις επιθυμίες του διευθυντή, έχει εκείνος τους τρόπους να σου κάνει εξατομικευμένα τη ζωή στο σχολείο πιο εύκολη ή αντίστοιχα πιο δύσκολη. Τι απαντά σε αυτά το Υπουργείο και προσωπικά η κυρία Υπουργός;

Τα βαφτίζει «αποκέντρωση», ακόμα και σε φιλικές τις εφημερίδες, όπως είναι η εφημερίδα «Καθημερινή», την Κυριακή. Όταν τίθεται το ερώτημα στην κυρία Υπουργό, κάνει πως δεν άκουσε. Σιωπά ένοχα και προχωρά, κλείνοντας το μάτι, «εδώ είμαστε εμείς, θα σας φροντίσουμε».

Τρίτον, υπάρχει ο κίνδυνος να μην βρεθούν οι περίπου 15.000 πρόθυμοι, που απαιτούνται, για να στελεχωθούν οι θέσεις ευθύνης, έτσι ακριβώς, όπως το προβλέπει το σχέδιο νόμου. Μπορεί ορισμένοι και ορισμένες να αναλάβουν τη θέση και στη συνέχεια, να αρνηθούν «το ρόλο του ιμάντα μεταφοράς οδηγιών», που επιφυλάσσει γι’ αυτούς το Υπουργείο στο υπερ-ιεραρχικό μοντέλο του.

Απόδειξη ότι δεν βρέθηκαν οι ελάχιστοι να ψηφίσουν στις «εκλογές - παρωδία», που διέταξε η Υπουργός, για να εισπράξει 93% αποχή και να προσποιηθεί, πως δεν κατάλαβε καν τι έγινε και ότι είναι μία ακόμα Δευτέρα;

Υπάρχει ο κίνδυνος στελεχών, που θα έχουν διατηρήσει κάποιες αρχές δημοκρατίας, σεβασμού του συναδέλφου, παιδαγωγικής ευαισθησίας, όλα αυτά, που έχει οικοδομήσει, επί χρόνια η σχολική κοινότητα και θέλετε εσείς να τα γκρεμίσετε.

Προειδοποιείτε, λοιπόν, διαδικασίες κρίσης τους και στο μέσο της θητείας των στελεχών και στο τέλος αυτής. Γιατί δεν φτάνει «το καρότο στη δεξιά λογική», χρειάζεται και το μαστίγιο και για να το πούμε και σωστότερα, «καρότο για λίγους και εκλεκτούς και μαστίγιο για όλους τους υπόλοιπους».

Τέταρτον, ακόμα και έτσι, ο καθένας και η καθεμιά από τα στελέχη είναι εκπαιδευτικός. Δηλαδή; Εν δυνάμει, «ύποπτος και επικίνδυνος» στα μάτια του Υπουργείου. Έρχεται εδώ το Σχολικό Συμβούλιο να εξυπηρετήσει τις υπόλοιπες επιδιώξεις της κυρίας Κεραμέως.

Το Σχολικό Συμβούλιο, κυρίες και κύριοι συνάδελφοι, υπήρχε, ως θεσμός, από το 1985, με το ν.1556 και μετείχαν σε αυτό ο Σύλλογος Διδασκόντων, το Διοικητικό Συμβούλιο του Συλλόγου Γονέων και Κηδεμόνων, ένας εκπρόσωπος του δήμου, εκπρόσωπος των μαθητών στη Δευτεροβάθμια εκπαίδευση και είχε συγκεκριμένες αρμοδιότητες, που αφορούσαν τη λειτουργία του σχολείου.

Έρχεται η Υπουργός και στο αναρτημένο προς διαβούλευση νομοσχέδιο το κάνει ολιγοπρόσωπο όργανο, δηλαδή, περιλαμβάνει τον διευθυντή, έναν γονέα και έναν εκπρόσωπο του δήμου.

Στην τελική μορφή της κατάθεσης του νομοσχεδίου, όμως, υπάρχει ακόμα μία χειρότερη μορφή. Δηλαδή, γίνεται πενταμελές, αποτελούμενο από το διευθυντή, έναν εκπαιδευτικό, έναν εκπρόσωπο του συλλόγου γονέων και δύο εκπροσώπους του δήμου. Στα πέντε μέλη, πλέον, μόνο τα δύο μέλη είναι εκπαιδευτικοί. Η πλειοψηφία παραχωρείται εκτός του σχολείου. Δίνεται σε ανθρώπους, που δεν είναι παιδαγωγοί, δεν έχουν καμία επιστημονική επάρκεια και δεν έχουν γνώσεις. Σε αυτούς τους ανθρώπους, που κινούνται καθαρά με όρια εκλογικής πελατείας, τους δίνετε τη δυνατότητα να καθορίζουν τη σχολική πραγματικότητα.

Αν αυτό δεν είναι περιφρόνηση των εκπαιδευτικών, που έχουν στηρίξει, όχι τώρα στην πανδημία, αλλά όλα τα προηγούμενα χρόνια, αβοήθητοι το σχολείο, αν αυτό δεν είναι ο φθηνότερος τρόπος λαϊκισμού, αναρωτιόμαστε πώς αλλιώς μπορεί να ονομαστεί.

Και κλείνω με το πέμπτο και καλύτερο, την περίφημη αξιολόγηση.

Σας θυμίζουμε ότι το μοντέλο της αυτοαξιολόγησης της σχολικής μονάδας, που είχε νομοθετήσει ο ΣΥΡΙΖΑ, με το ν.4547, είχε τη σύμφωνη γνώμη της ΟΛΜΕ.

Εσείς φέρνετε ένα νομοσχέδιο, στο οποίο έχετε τη σχολική κοινότητα, απέναντι, για ακόμα μια φορά. Ισχυρίζεστε και λέτε ψέματα ότι δεν είναι τιμωρητική.

Αναρωτιόμαστε, όταν αποκλείονται από θέσεις ευθύνης, για 8 χρόνια, όσοι την αρνούνται, όταν προβλέπεται μισθολογική στασιμότητα και επιπλέον ποινή στέρησης μισθού ενός μηνός, αυτές οι προβλέψεις δεν είναι τιμωρητικές;

Και «σαν κερασάκι στην τούρτα», σε όσους κριθούν από μονοπρόσωπα όργανα αξιολόγησης, ως μη ικανοποιητικοί, υπόσχεστε, μετά και κατόπιν εορτής, επιμόρφωση.

Αντί να τους επιμορφώσετε όλους από πριν, όπως είναι πάγιο και δίκαιο αίτημα, αίτημα που αντανακλά, κυρίως, τις μαθητικές ανάγκες, αίτημα που σαν ΣΥΡΙΖΑ δεν μπορέσαμε και δεν προλάβαμε να το ικανοποιήσουμε, λόγω μνημονιακών συνθηκών, αλλά το είχαμε στα σχέδιά μας, αντί να φέρετε - και σωστά - μία επιμόρφωση καθολική προς όλους, φέρνετε επιμόρφωση μόνο για κάποιους, που προηγούμενα τους έχετε ταπεινώσει, ως ανεπαρκείς και περιμένετε αυτοί και αυτές, που τους έχετε ευτελίσει, απέναντι σε γονείς και συναδέλφους, να λειτουργήσουν, στη συνέχεια, εποικοδομητικά και σε επιμορφωτικές διαδικασίες.

Κλείνω την τοποθέτησή μου, κύριε Πρόεδρε και θα τοποθετηθούμε και στην κατ’ άρθρον συζήτηση, αναλυτικότερα.

Θα κλείσω με το εξής. Η κυρία Υπουργός έχει δίκιο σε κάτι. Έχει δίκιο, που έφερε το νομοσχέδιο, τέλη Ιουλίου. Έχει δίκιο, που φοβήθηκε τους εκπαιδευτικούς. Το πόσο, όμως, δίκιο έχει η κυρία Υπουργός, θα το διαπιστώσει και το Σεπτέμβρη, όταν οι εργαζόμενοι της εκπαίδευσης, αλλά και οι γονείς, οι μαθητές, θα αποδείξουν πως χάσατε πανηγυρικά και αυτό το στοίχημα και αφού, βέβαια, ταλαιπωρήσατε με τις ιδεοληπτικές σας εμμονές όλους όσους αγαπάνε στην πραγματικότητα το δημόσιο σχολείο. Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κ. Καλλιάνος.

**ΙΩΑΝΝΗΣ ΚΑΛΛΙΑΝΟΣ**: Σας ευχαριστώ. Πρέπει, κάποια στιγμή, να καταλάβουμε, σε αυτή τη χώρα, τι σημαίνει να είσαι προοδευτικός και τι σημαίνει να γυρνάς πίσω και να είσαι συντηρητικός. Πολύ συντηρητικά όλα αυτά, που ακούμε, από τον ΣΥ.ΡΙΖ.Α..

Έχω δουλέψει σε διάφορα ιδιωτικά σχολεία στη μέση εκπαίδευση, πάρα πολλά χρόνια. Είμαι καθηγητής μαθηματικών, όπως ξέρετε, αυτή είναι η επιστήμη, που έχω σπουδάσει. Ξέρω πάρα πολύ καλά τι εφόδια χρειάζεται να έχει ένας καθηγητής, για να μπορεί να είναι σωστός δάσκαλος, απέναντι στα παιδιά. Τι εφόδια χρειάζεται να έχει ένας καθηγητής, για να μπορέσει να μεταφέρει τις γνώσεις του, σωστά και να εκπαιδεύσει τους νέους ανθρώπους, που θα βγουν στην αγορά, σε λίγα χρόνια.

Ξέρω ακριβώς τι χρειάζεται, για να μπορεί ένα σχολείο να είναι το σχολείο, που όλοι μας χρειαζόμαστε. Ένα σχολείο του δυτικού πολιτισμού και όχι ένα σχολείο, που θα μας γυρνάει στα χρόνια πίσω.

Θέλω να δώσω συγχαρητήρια στην κυρία Κεραμέως και σε όλους τους αρμόδιους, οι οποίοι εργάστηκαν για το συγκεκριμένο νομοσχέδιο.

Θέλω να δώσω συγχαρητήρια σε όλους όσοι βοήθησαν, για να βγει ένα συγκεκριμένο πρόγραμμα, το οποίο, βεβαίως, θα συζητηθεί και στην Ολομέλεια, τις επόμενες μέρες και σε επόμενες συνεδριάσεις της Επιτροπής.

Εγώ θα σταθώ, πάρα πολύ γρήγορα, σε δύο σημεία. Το πρώτο έχει να κάνει με την ενίσχυση της αυτονομίας των σχολικών μονάδων, κάτι πάρα πολύ καλό, εξαιρετικό, να διαλέγει ο καθηγητής, μαζί με τα παιδιά, σε συνεννόηση από πού θέλει να αντλήσουν πληροφορίες, για να εντάξει το μάθημα του και το δεύτερο στη θέσπιση του μηχανισμού αξιολόγησης του έργου των εκπαιδευτικών, για να τους ενδυναμώσουμε, όχι για να τους μαλώσουμε τους εκπαιδευτικούς. Και το είπατε και εσείς, προηγουμένως, ότι προφανώς όσοι στην αξιολόγηση δεν τα πάνε καλά, ασφαλώς, θα χρειαστεί στη συνέχεια να επιμορφωθούν.

Νομίζω ότι αυτή η διαδικασία, αυτοί οι πυλώνες οι συγκεκριμένοι, πάνω στους οποίους θα κινηθεί το συγκεκριμένο νομοσχέδιο, με τη βοήθεια της Υπουργού και των αρμοδίων, οι οποίοι δούλεψαν, πάνω στο πρώτο νομοσχέδιο, θα μπορέσει να κάνει ένα σχολείο πολύ καλύτερο, σε σχέση με το παρελθόν.

Θα μπορέσει να κάνει τις συνθήκες εκμάθησης των μαθητών, σε συνθήκες, που θα δουλέψουμε οι μαθητές, μέσα στις τάξεις, πολύ καλύτερες, σε σχέση με το παρελθόν.

Ας μη μας κουνάει το δάχτυλο ο ΣΥ.ΡΙΖ.Α., που ψήφιζε, με κλήρωση, για παράδειγμα, να βγαίνουν οι σημαιοφόροι.

Ας μη μας κουνάει το δάχτυλο ο ΣΥ.ΡΙΖ.Α., που στην αρχή του κάθε έτους ήταν ανοργάνωτα όλα τα σχολεία.

Ας μη μας κουνάει το δάχτυλο ο ΣΥ.ΡΙΖ.Α., ο οποίος δεν είχε καμία επαφή με την κοινωνία και καμία επαφή με τους δασκάλους και τους καθηγητές πως πρέπει να δουλέψει σωστά ένα σχολείο.

Ας λογικευτούν, λοιπόν, ας εκλογικευτούν, ας εναρμονιστούν με την πραγματικότητα.

Είναι θετικό το νομοσχέδιο το συγκεκριμένο και θα κριθεί από τους καθηγητές και τους μαθητές, το επόμενο χρονικό διάστημα, είμαι πάρα πολύ σίγουρος γι’ αυτό.

Και σας το ξαναλέω, είμαι ένας άνθρωπος, που δεν είμαι άσχετος με όλα αυτά. Έχω δουλέψει για 13 συναπτά έτη σε σχολεία. Έχω προσφέρει τις υπηρεσίες μου, ως καθηγητής μαθηματικών, για 13 συναπτά έτη σε σχολεία, κάτω από δύσκολες και αντίξοες πολλές φορές συνθήκες.

Επίσης, θα πρέπει να σας πω, ότι δεν πρέπει εσείς στο ΣΥ.ΡΙΖ.Α. και σε κάποια Κόμματα της Αντιπολίτευσης, τα οποία δήλωσαν άρνηση στις συγκεκριμένες προτάσεις, τις οποίες φέρνουμε προς ψήφιση, να ρίχνετε λάσπη στον ανεμιστήρα και δεν θα πρέπει να λέτε «όχι» σε όλα, πάντα. Θα πρέπει να μπορείτε να μπαίνετε στη διαδικασία και να αξιολογείτε τις προτάσεις, τις οποίες φέρνουμε, στην εποχή που βρισκόμαστε. Γιατί, αν θέλουμε να πάμε μπροστά, αν θέλουμε να λογιζόμαστε, ως μια χώρα, η οποία θα ανήκει στο σκληρό πυρήνα της Ευρώπης, μια χώρα προοδευτική, μια χώρα, που θα δουλέψει για το καλό των μαθητών, ας αφήσουμε αυτές τις συνδικαλιστικές προτάσεις και θέσεις και αυτές τις θέσεις, που μας γυρίζουν 40 και 50 χρόνια πίσω. Το σχολείο θα γίνει καλύτερο και οφείλουμε να κάνουμε καλύτερες και τις συνθήκες των μαθητών και τις συνθήκες, που θα δουλεύουν οι δάσκαλοι και οι καθηγητές.

Αυτά είχα να πω. Συγχαρητήρια στην κυρία Κεραμέως. Μπράβο, που υλοποιεί τις προεκλογικές δεσμεύσεις της Νέας Δημοκρατίας, σε απόλυτη ταύτιση με τις σκέψεις του Κυριάκου Μητσοτάκη. Νομίζω ότι όλοι εσείς στο ΣΥ.ΡΙΖ.Α., που πιστεύετε ότι έχουμε απέναντί μας τους καθηγητές και όλους όσους, εν πάση περιπτώσει, θεωρείτε ότι πιστεύουν ότι μπορεί να δουλέψει καλύτερα το σχολείο, με διαφορετικούς τρόπους, θα αποδειχθεί στο μέλλον, πόσο καλύτερα θα είναι τα σχολεία, σε σχέση με το παρελθόν. Σε σχέση με όλο αυτό τον αχταρμά, τον οποίον είχατε χτίσει, τα προηγούμενα χρόνια και παλεύει για άλλη μια φορά η μεγάλη κεντροδεξιά παράταξη της Νέα Δημοκρατίας να φέρει τις ισορροπίες και να φέρει καλύτερες μέρες, για τα παιδιά και τους δασκάλους μας. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η Υφυπουργός Παιδείας και Θρησκευμάτων, κυρία Μακρή.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ, κύριε Πρόεδρε. Θα ευχηθώ και εγώ με τη σειρά μου καλό απόγευμα στην κυρία Χρηστίδου, που δεν μου έκανε την τιμή να με περιμένει.

Κυρίες και κύριοι συνάδελφοι, εξαιρετικά σημαντικό μέρος του προεκλογικού προγράμματος της Νέας Δημοκρατίας, αλλά και δέσμευση του Πρωθυπουργού, Κυριάκου Μητσοτάκη - αυτό το λέω παρενθετικά, γιατί ο κ. Βερναρδάκης, ο οποίος, επίσης, έφυγε νωρίτερα, μίλησε για αναντιστοιχία εκλογικού σώματος και νομοθετικής πρωτοβουλίας- ήταν ο σχεδιασμός, ο προγραμματισμός, η μεθόδευση, η υλοποίηση και η εφαρμογή ενός αποτελεσματικού και σύγχρονου εκπαιδευτικού συστήματος, του οποίου στόχος είναι η διαμόρφωση μορφωμένων πολιτών, με χαρακτήρα και ήθος, ως αποτέλεσμα μιας ομαδικής προσπάθειας κοινωνικοποίησης, άρρηκτα συνυφασμένης και διασυνδεδεμένης, με την κοινωνία, με απώτερο στόχο τη συλλογική ευδαιμονία και ευημερία, αφού η αναβάθμιση της εκπαιδευτικής διαδικασίας αποτελεί τον κύριο μοχλό ανάπτυξης της χώρας.

Μέχρι πρότινος, ως βουλευτής και μέλος της Διαρκούς Μόνιμης Επιτροπής των Μορφωτικών Υποθέσεων της Βουλής, υποστήριξα και υπερθεμάτισα μια σειρά εξαιρετικά σημαντικών ορθολογικών και καινοτόμων νομοθετικών πρωτοβουλιών της Υπουργού Παιδείας και Θρησκευμάτων, κυρίας Νίκης Κεραμέως, οι οποίες μέχρι τώρα απουσίαζαν. Πρωτοβουλίες για τον εκσυγχρονισμό της Παιδείας.

Η πολιτική ηγεσία του Υπουργείου Παιδείας ξεκίνησε, πολύ ορθά, από την κορυφή της πυραμίδας, δηλαδή, από την Εθνική Αρχή Ανώτατης Εκπαίδευσης, την αναδιάρθρωση και την αναβάθμισή της, προκειμένου τα Ανώτατα Εκπαιδευτικά Ιδρύματα και τα Ερευνητικά Κέντρα να μετασχηματιστούν σε πυλώνες, τόσο σε τοπικό, όσο και σε περιφερειακό επίπεδο, που θα αναπτύξουν και θα βελτιώσουν τις συνεργασίες και τις δικτυώσεις με τον κόσμο της παραγωγής και της επιχειρηματικότητας, με κοινωνικούς φορείς και με ιδρύματα του εσωτερικού και του εξωτερικού.

Συνέχισε με την αναβάθμιση του δημόσιου σχολείου, καλύπτοντας όλα τα επίπεδα της νηπιακής, αλλά και της πρωτοβάθμιας και δευτεροβάθμιας εκπαίδευσης, με την οποία πρωτοβουλία μερίμνησε, εγκαίρως, να αναχαιτίσει τη φθίνουσα και παρακμιακή πορεία του σχολείου, που, τα τελευταία χρόνια, είχε πληγεί από τη λογική της ήσσονος προσπάθειας, τον εξισωτισμό προς τα κάτω και τη δαιμονοποίηση της αριστείας.

Ολοκλήρωσε το Υπουργείο μας τις μεταρρυθμίσεις, με τον εκσυγχρονισμό της ιδιωτικής εκπαίδευσης και του ιδιωτικού σχολείου, αναλαμβάνοντας την προστασία της νομίμως και αξιοπρεπώς λειτουργούσας, ιδιωτικής εκπαίδευσης, τη θωράκισή της και την απελευθέρωσή της από τα δεσμά της κρατικής γραφειοκρατίας και εξάρτησης.

Ενέσκηψε, με ιδιαίτερη προσήλωση, στο αποπαίδι της εκπαιδευτικής δραστηριότητας, αυτό της αρχικής επαγγελματικής εκπαίδευσης, της κατάρτισης και της Δια Βίου Μάθησης, προκειμένου να ολοκληρώσει, ουσιαστικά και ολιστικά, τις προηγούμενες πρωτοβουλίες, προσδίδοντας χαρακτηριστικά ενεργούς και επίκαιρης κινητήριας δύναμης για την ανάκαμψη και την ανάπτυξη του τόπου.

Έδωσε, επιτέλους, ένα τέλος στην αναχρονιστική παθογένεια, που ταλαιπωρούσε την ανώτατη παιδεία της χώρας μας και εμπόδιζε την έκφραση της ακαδημαϊκής ελευθερίας από τη Μεταπολίτευση και μετά, ενισχύοντας την αυτονομία και περιφρουρώντας την εφαρμογή των εκπαιδευτικών προγραμμάτων, καθώς και την ανεμπόδιστη έρευνα και προώθηση της καινοτομίας, με απώτερο στόχο, τη βελτίωση της ποιότητας των παρεχόμενων σπουδών, αλλά και την ενδυνάμωση της φήμης τους.

Σήμερα, καλούμαι ενώπιον σας, ως Υφυπουργός Παιδείας και Θρησκευμάτων, να υποστηρίξω την κορωνίδα της ολιστικής μεταρρύθμισης της εκπαιδευτικής διαδικασίας, αυτή της αναβάθμισης του σχολείου και της ενδυνάμωσης των εκπαιδευτικών, η οποία περιλαμβάνει τέσσερις πυλώνες: Την προαγωγή και εφαρμογή της σχολικής αυτονομίας, την αξιολόγηση και τη βελτίωση των εκπαιδευτικών και των στελεχών της εκπαίδευσης, την ενδυνάμωση των δομών υποστήριξης του εκπαιδευτικού έργου και τον εκσυγχρονισμό και την αναδιάρθρωση της εκκλησιαστικής εκπαίδευσης.

Με το συγκεκριμένο νομοσχέδιο, αλλά και με τις πρωτοβουλίες και παρεμβάσεις, συστηματικές και πιλοτικές, που ανέλαβε τον τελευταίο χρόνο το Υπουργείο Παιδείας και Θρησκευμάτων, προκειμένου να αντιμετωπίσει τις προκλήσεις και τις πρωτόγνωρες συνθήκες της παγκόσμιας υγειονομικής κρίσης, προχωρούμε δυναμικά, προτάσσουμε το όφελος και την ευημερία και προσδίδουμε σε όλα τα παιδιά, ανεξάρτητα από τις οικονομικές τους δυνατότητες, άσχετα από την προέλευση, ίσες ευκαιρίες, για να αντιμετωπίσουν την ανταγωνιστική πλευρά της σύγχρονης ζωής.

Παράλληλα με την καθολική εφαρμογή, από τον προσεχή Σεπτέμβριο, των εργαστηρίων δεξιοτήτων στο υποχρεωτικό ωρολόγιο πρόγραμμα, αλλά και της αγγλικής γλώσσας στο νηπιαγωγείο, των 123 νέων προγραμμάτων σπουδών, αλλά και της ενίσχυσης του θεσμού των πρότυπων και πειραματικών σχολείων, παράλληλα με τον περαιτέρω ψηφιακό μετασχηματισμό της εκπαίδευσης, καθώς και της οριζόντιας επιμόρφωσης των εκπαιδευτικών μας, χτίζουμε ένα σχολείο, με ανανεωμένο περιεχόμενο και φιλοσοφία, με περισσότερες βαθμίδες ελευθερίας και αυτονομίας, αλλά και με μεγαλύτερη διαφάνεια και λογοδοσία.

Επίσης, από τον προσεχή Σεπτέμβριο, προβλέπεται, στο πλαίσιο του σχολικού επαγγελματικού προσανατολισμού, η γνωριμία με τα επαγγέλματα, η λειτουργία των πρότυπων ΕΠΑΛ των οποίων οι δομές θα συνδέονται με τις πραγματικές ανάγκες της κοινωνίας και της αγοράς εργασίας, ενώ από φέτος, εφαρμόζεται το παράλληλο μηχανογραφικό, ώστε να αξιοποιούνται περισσότερο οι εναλλακτικές των νέων μας, που περιλαμβάνουν και τη δημόσια επαγγελματική κατάρτιση.

Παράλληλα, κάνουμε πράξη μια από τις θεμελιώδεις δεσμεύσεις μας, πηγαίνοντας και ένα βήμα πιο πέρα. Στις 6 Ιουλίου, με μεγάλη ικανοποίηση, ανακοινώσαμε 11.700 μόνιμους διορισμούς εκπαιδευτικών στη γενική εκπαίδευση για φέτος, το επεσήμανε και ο Εισηγητής μας, πολύ εμφατικά, διορισμούς που θα γίνουν όλοι τώρα το καλοκαίρι. Οι πρώτοι μετά από 12 χρόνια και υπερδιπλάσιοι από τους 5.250, για τους οποίους είχαμε δεσμευτεί για φέτος. Όπως μεγάλη είναι και η ικανοποίηση μας, γιατί και πέρυσι, για πρώτη φορά, πραγματοποιήσαμε 4.500 μόνιμους διορισμούς, μέσω ΑΣΕΠ, στην ειδική αγωγή.

Κυρίες και κύριοι συνάδελφοι, έχουμε διαπιστώσει πολλάκις ότι μονότονα και με πολιτική ένδεια η Αντιπολίτευση επιχειρεί να αντικρούσει, γιατί δεν μπορεί να αποδομήσει, τις πρωτοβουλίες τόσο για την πρωτοβάθμια και δευτεροβάθμια εκπαίδευση όσο και για την ανώτατη, που αφήνουν θετικό αποτύπωμα, στο έργο του Υπουργείου, στην κοινωνία. Οι αντιρρήσεις, δυστυχώς, αντί να συμβάλλουν σε βελτιώσεις, εξαντλούντο και εξακολουθούν να εξαντλούνται, σε διαξιφισμούς και αστήρικτες χιλιοειπωμένες διαπιστώσεις, για δήθεν ταξικές επιλογές. Δεν θα παρεκκλίνουμε, όμως, από τη στόχευση μας και τη δέσμευσή μας, προεκλογική και μετεκλογική, γιατί έχουμε ευθύνη στα παιδιά μας, στις οικογένειές τους και στους εκπαιδευτικούς μας.

Ας οραματισθούμε το σχολείο του μέλλοντος. Τα παιδιά μας, δηλαδή, η γενιά, που αυτή τη στιγμή φοιτά στην πρωτοβάθμια και δευτεροβάθμια εκπαίδευση και η οποία θα κληθεί το 2040 και 2050, στο απόγειο της παραγωγικής της δραστηριότητας, να αναλάβει τα ηνία της διακυβέρνησης της χώρας, θα πρέπει να συνδυάζει, με εξαιρετική επιτυχία, μαεστρία και συνθετική ικανότητα τα εφόδια, που δίνει η κλασική αριστοτελική παιδεία, αλλά και να διαχειρίζεται ταχύτατα και με ιδιαίτερη συνθετική ευφυΐα και κρίση τις ανακαλύψεις του «Big Bang» και του σωματιδίου Higgs. Θα πρέπει να γνωρίζει τις θεμελιώδεις αρχές και τα αξιώματα του Δημόκριτου, του Αρχιμήδη και του Νεύτωνα, αλλά και πώς αυτά εφαρμόζονται, στη σύγχρονη επιστήμη. Θα πρέπει, τέλος, να αναπτύξει και να συσχετίζει επιτυχώς με συναισθηματική νοημοσύνη και ενσυναίσθηση τις δεξιότητες, που δεν είναι άλλες από τις διαπροσωπικές ικανότητες, ενδεικτικά, της επικοινωνίας, της προσαρμοστικότητας, της δημιουργικής σκέψης, της ανάληψης πρωτοβουλιών, της συνεργατικότητας και ομαδικότητας, της κατανόησης ενός μεγάλου εύρους εννοιών, της δυνατότητας συνεργασίας με ανθρώπους, με διαφορετικά πολιτισμικά χαρακτηριστικά, της ικανότητας επίλυσης προβλημάτων, της διαχείρισης των εντάσεων, της κινητοποίησης ομάδων με θετικό τρόπο.

Μόνον έτσι, θα επιβιώσει σε ένα περιβάλλον εξαιρετικά δυναμικό και παγκοσμιοποιημένο, σε μια αγορά εργασίας μη στατική, αλλά απίστευτα ανταγωνιστική και απρόβλεπτη, με συνεχή και αέναη διασύνδεση, με ό,τι συμβαίνει στον πλανήτη, 24 ώρες την ημέρα, 365 μέρες το χρόνο.

Προκειμένου να επιτευχθεί αυτό, ο σύγχρονος Έλληνας παιδαγωγός θα πρέπει να κάνει μια τεράστια στροφή, να αναθεωρήσει και να αντιληφθεί τις ικανότητες και τις δυνατότητες της πνευματικής του ευρύτητας, να καταπολεμήσει τα άγχη και τον συντηρητισμό του παρελθόντος, να σταματήσει να διακατέχεται από φοβίες για την τεχνολογία και να γίνει συνοδοιπόρος των παιδιών στο μαγικό ταξίδι κατανόησης για το πώς δουλεύει, ως σύγχρονος κόσμος.

Οι εκπαιδευτικοί μας των οποίων την επάρκεια, την ικανότητα και το ζήλο εμπιστευόμαστε, τους εμπιστευόμαστε εξαιρετικά, αναγνωρίζουμε την αγωνία τους, τις καθημερινές προσπάθειές τους, για ένα καλύτερο δυνατό επίπεδο του παραγόμενου εκπαιδευτικού έργου και τους οποίους ευχαριστούμε θερμά, εννοείται, για τη μεγάλη αφοσίωση τους και τον ενθουσιασμό τους να αγκαλιάσουν τις προκλήσεις της τηλεκπαίδευσης, τον τελευταίο χρόνο, θα πρέπει να μετουσιώσουν, με δικές τους πρωτοβουλίες το σχολείο, σε ένα σχολείο της τρίτης δεκαετίας του 21ου αιώνα, απελευθερωμένο από γραφειοκρατικές αγκυλώσεις και δεσμεύσεις, με μεγαλύτερο βαθμό αυτονομίας και ελευθερίας.

Φυσικά, αυτό θα μπορέσουν να το πράξουν, αφού εμείς σήμερα θα έχουμε συμφωνήσει να τους δώσουμε το εργαλείο, στο πλαίσιο του σχεδίου νόμου, που συζητούμε για να κινηθούν, με γνώμονα πάντα την αναμόρφωση του σύγχρονου εκπαιδευτικού συστήματος.

Οι καιροί και οι σύγχρονες τάσεις λένε ότι θα πρέπει να αφήσουμε, επιτέλους, τις σχολικές μονάδες να ανασάνουν και να λειτουργήσουν, σύμφωνα με τις δικές τους ιδιαιτερότητες, δίνοντας τη δυνατότητα στους εκπαιδευτικούς μας να επιλέγουν, μέσα από εγκεκριμένα σχολικά εγχειρίδια, ποιο είναι το κατά την κρίση τους καλύτερο για τη διδασκαλία των μαθητών τους.

Ας ενθαρρύνουμε τη λειτουργία των σχολικών ή και διασχολικών ομίλων στο σχολείο μας.

Ας ενδυναμώσουμε την καλύτερη οργάνωση και συνεργασία του εκπαιδευτικού προσωπικού, με τη θέσπιση ενδοσχολικών συντονιστών τάξης και μαθημάτων, μεντόρων, συμβούλων κ.λπ., αξιοποιώντας την εμπειρία, τις σπουδές και τις ιδιαίτερες ικανότητες των εκπαιδευτικών.

Ας δώσουμε βήμα στη δημιουργική πρωτοβουλία του εκπαιδευτικού, ώστε το μάθημα να γίνει πιο ενδιαφέρον και προσαρμοσμένο στις ανάγκες της κάθε τάξης, με την ανάθεση συνθετικής ή διαθεματικής εργασίας, την ομαδική παρουσίαση ή την αξιοποίηση της μεθόδου της ανεστραμμένης τάξης.

Ας ενισχύσουμε την ελευθερία των εκπαιδευτικών μας να επιλέξουν τον αριθμό, τα κριτήρια, τη συχνότητα και τη χρονική διάρκεια αξιολόγησης των μαθητών τους.

Ας δώσουμε στο σχολείο τη δυνατότητα να εντρυφήσει σε βάθος στις εκπαιδευτικές διαδικασίες και να διεξάγει εντός του έρευνες και πρακτικές ασκήσεις.

Ας αλλάξουμε, επιτέλους, τη φιλοσοφία της εξεταστέας ύλης και ας αντικαταστήσουμε το βιβλιοκεντρικό μοντέλο της απομνημόνευσης, με το γνωστό κεντρικό μοντέλο του πολλαπλού βιβλίου, στοχεύοντας στην καλλιέργεια της κριτικής σκέψης και στην ουσιαστική κατάκτηση γνώσεων και δεξιοτήτων.

Ας διαμορφώσουμε ένα πλαίσιο αυξημένης διαφάνειας και λογοδοσίας, γιατί η ενισχυμένη αυτονομία απαιτεί και ένα πλαίσιο ελέγχων και ισορροπιών, μεταξύ άλλων, με την υποχρέωση δημιουργίας και συντήρησης προσβάσιμης ιστοσελίδας, σε κάθε σχολική μονάδα, καθώς και την εισαγωγή της ελληνικής Πίζα, μιας διαγνωστικής δοκιμασίας της αποτελεσματικότητας του εκπαιδευτικού συστήματος σε εθνικό επίπεδο στην Στ΄ Δημοτικού και στην Γ΄ Γυμνασίου.

Σκοπός της ελληνικής Πίζα θα είναι η εξαγωγή πορισμάτων, σχετικά με την πορεία υλοποίησης των προγραμμάτων σπουδών, αλλά και της γενικότερης αξιολόγησης της ποιότητας του παρεχόμενου εκπαιδευτικού συστήματος και όχι η αξιολόγηση της επίδοσης του μαθητή. Τα αποτελέσματα, άλλωστε, θα είναι ανώνυμα και συνεπώς, δεν θα συνεκτιμώνται από τους εκπαιδευτικούς, κατά την αξιολόγηση της επίδοσης των μαθητών.

Ας σταματήσουμε, επιτέλους, λόγω ιστορικών αγκυλώσεων και σκόπιμα παγιωμένων πεποιθήσεων, έννοιες, όπως «αξιολόγηση του εκπαιδευτικού έργου», «αυτοαξιολόγηση», «αξιολόγηση της σχολικής μονάδας», «δείκτες ποιότητας της εκπαίδευσης», να θεωρούμε ότι αποτελούν το νέο εννοιολογικό οπλοστάσιο του εκσυγχρονισμένου επιθεωρητισμού.

Η διαδικασία της αξιολόγησης είναι μέσο ενδυνάμωσης, σε ένα πολυπολιτισμικό περιβάλλον, είναι αυτονόητη, επιβεβλημένη εκ των πραγμάτων, έχει βελτιωτικό και όχι τιμωρητικό χαρακτήρα και εμφανίζεται, σε κάθε τομέα της ανθρώπινης δραστηριότητας, συνδέοντας την αποτίμηση μιας οποιασδήποτε ατομικής ή συλλογικής δραστηριότητας με το αποτέλεσμά της. Συνιστά βασικό στάδιο κάθε οργανωμένης και συστηματικής διαδικασίας, την οποία χαρακτηρίζουν, πρωταρχικά, ο σχεδιασμός, ο προγραμματισμός και στη συνέχεια, η υλοποίηση και η εφαρμογή του.

Με την αξιολόγηση, καταγράφεται η υφιστάμενη κατάσταση, εντοπίζονται τα δυνατά και τα αδύναμα σημεία του έργου των εκπαιδευτικών και παρέχεται η παιδαγωγική υποστήριξη, όπου αυτή απαιτείται και μηχανισμός ανατροφοδότησης και διασφάλισης της διαρκούς βελτίωσης της ποιότητας της εκπαίδευσης.

Δίνουμε στους εκπαιδευτικούς μας πρόσθετα κίνητρα για μία ακόμη μεγαλύτερη προσφορά και διαρκή βελτίωση. Μέσα από την αξιολόγηση αναδεικνύονται οι ίδιοι οι εκπαιδευτικοί μας και επιβραβεύεται το έργο τους.

Ας αναβαθμίσουμε και ας ενισχύσουμε το έργο των δομών υποστήριξης της εκπαίδευσης, με τη μεταρρυθμιστική πρωτοβουλία να έχει, ως κύρια στόχευση, την ενδυνάμωση των εκπαιδευτικών και την ενίσχυση της παιδαγωγικής υποστήριξης, που αυτοί λαμβάνουν. Για αυτόν το σκοπό ιδρύονται θέσεις στελεχών, με αμιγώς παιδαγωγικό χαρακτήρα, δηλαδή, θέσεις εποπτών ποιότητας της εκπαίδευσης, τόσο σε επίπεδο περιφερειακής διεύθυνσης εκπαίδευσης όσο και σε επίπεδο διεύθυνσης εκπαίδευσης.

Οι Σύμβουλοι Εκπαίδευσης, που αυξάνονται στον αριθμό, υπηρετούν στις Διευθύνσεις Εκπαίδευσης, ώστε να είναι πιο κοντά στις σχολικές μονάδες και να υποστηρίζουν, έμπρακτα και σε καθημερινή βάση, την εκπαιδευτική κοινότητα.

Ας ενδυναμώσουμε την εκπαιδευτική κοινότητα, με την ίδρυση 1.100 νέων οργανικών θέσεων ψυχολόγων και κοινωνικών λειτουργών στα ΚΕΔΑΣΥ, θέσεις, που θα καλύπτουν τις ανάγκες των σχολικών μονάδων Γενικής και Επαγγελματικής Εκπαίδευσης.

Ας ανανεώσουμε, με αντικειμενικά κριτήρια, τη διαδικασία επιλογής στελεχών εκπαίδευσης, καθώς αυξάνεται η απαιτούμενη προϋπηρεσία, για την ανάληψη θέσεων ευθύνης και προστίθεται, ως κεντρικό κριτήριο επιλογής, το αποτέλεσμα της αξιολόγησης του υποψηφίου. Κάτι, το οποίο έχει απαλειφθεί από την Κυβέρνηση του ΣΥΡΙΖΑ.

Ας αναβαθμίσουμε, τέλος, την Εκκλησιαστική Εκπαίδευση και την ποιότητα του κλήρου, εκσυγχρονίζοντας και οργανώνοντας εξ ολοκλήρου και σε νέα βάση τη Δευτεροβάθμια, Μεταδευτεροβάθμια και Ανώτατη Εκκλησιαστική Εκπαίδευση, με στόχο τη συνολική αναβάθμιση του επιπέδου εκπαίδευσης των κληρικών.

Κυρίες και κύριοι συνάδελφοι, δεν αντιλέγω ότι έχουμε μεγάλες φιλοδοξίες για την οικοδόμηση του σύγχρονου σχολείου, του σχολείου του μέλλοντος.

Αφουγκραζόμαστε την κοινωνία και προσπαθούμε για το βέλτιστο. Άλλωστε, είχαμε δεσμευτεί γι’ αυτό, στο προεκλογικό μας πρόγραμμα, όταν αναφέρθηκα στην αρχή της τοποθέτησής μου. Είμαστε πεπεισμένοι ότι πράττουμε το σωστό, γιατί κανείς δεν πρόκειται να μας κατηγορήσει, ότι σε ένα δυναμικό, παγκοσμιοποιημένο περιβάλλον, καθόμαστε άπραγοι και στατικοί, παρατηρώντας να μεγαλώνει το χάσμα, που μας χωρίζει από τις άλλες χώρες, οι οποίες τόλμησαν και έκαναν πρωτοποριακά πράγματα στον τομέα της εκπαίδευσης. Είμαστε ρεαλιστές. Γνωρίζουμε ότι καρποί της μεταρρύθμισης, που θα τεθεί σε εφαρμογή, σύντομα, σε λίγα χρόνια, θα είναι μετρήσιμοι και αξιοποιήσιμοι. Γι’ αυτό και θέλω και πιστεύω, επειδή μόνος και κοινός στόχος όλων μας είναι η θωράκιση των παιδιών μας για την αποτελεσματική ανταπόκρισή τους στις προκλήσεις της σύγχρονης ζωής. Για το λόγο αυτόν, θα βάλουμε όλοι, τελικώς, στην άκρη τις μικροπολιτικές αντιπαραθέσεις και θα στηρίξουμε τη συγκεκριμένη νομοθετική πρωτοβουλία, μια πρωτοβουλία που επικροτεί η κοινωνία.

Η πλειοψηφία των πολιτών καταγράφηκε στη δημοσκόπηση της μόλις προηγούμενης εβδομάδας, αναφέρθηκε σε αυτή και η κυρία Υπουργός, αλλά και είναι αντιληπτή από όσους έχουν επαφή και επικοινωνία με τον κόσμο. Μια νομοθετική πρωτοβουλία, που είναι απαραίτητη, σύγχρονη, καινοτόμα, ικανοποιεί αιτήματα, που δεν πρόλαβε ή εμποδίστηκε να εφαρμόσει ο ΣΥΡΙΖΑ και που υποχρέωσε το σύνολο σχεδόν των ομιλητών της Αντιπολίτευσης να αναφερθεί σε άλλα, αναμφίβολα σημαντικά θέματα, αλλά εκτός της παρούσας νομοθετικής ρύθμισης.

Σας ευχαριστώ, κύριε Πρόεδρε, για την ανοχή.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Υφυπουργό.

Στο σημείο αυτό ολοκληρώνεται η πρώτη συνεδρίαση της Επιτροπής μας.

Θα συνεχίσουμε αύριο το πρωί, στις 10:00΄, με την ακρόαση των φορέων και το απόγευμα και ώρα 15:00΄, στην Αίθουσα Γερουσίας, πάλι,με τη συζήτηση επί των άρθρων.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, (Γιάννης), Μονογυιού Αικατερίνη, Μπαραλιάκος Ξενοφών (Φώντας), Ράπτη Έλενα, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεγκέρογλου Βασίλειος, Μπιάγκης Δημήτριος, Παπανδρέου Γεώργιος, Δελής Ιωάννης και Ασημακοπούλου Σοφία - Χάιδω.

Τέλος και περί ώρα 15.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**